**ปรัชญาการศึกษาปฐมวัย**

การศึกษาปฐมวัยเป็นการพัฒนาเด็กตั้งแต่แรกเกิดถึง 6 ปีบริบูรณ์ อย่างเป็นองค์รวม บนพื้นฐานการอบรมเลี้ยงดูและการส่งเสริมกระบวนการเรียนรู้ที่สนองต่อธรรมชาติและพัฒนาการตามวัยของเด็กแต่ละคน ให้เต็มตามศักยภาพ ภายใต้บริบทสังคมและวัฒนธรรมของท้องถิ่นที่เด็กอาศัยอยู่ ด้วยความรัก ความเอื้ออาทร และความเข้าใจของทุกคน เพื่อสร้างรากฐานคุณภาพชีวิตให้เด็กพัฒนาไปสู่ความเป็นมนุษย์ที่สมบูรณ์ เกิดคุณค่าต่อตนเอง ครอบครัว สังคม และประเทศชาติ

**หลักการจัดการศึกษาปฐมวัย**

หลักสูตรสถานศึกษาปฐมวัย ศูนย์พัฒนาเด็กเล็กเล่มนี้ จัดทำขึ้นโดยยึดหลักการจัดการศึกษาปฐมวัยพุทธศักราช 2560 ดังนี้

เด็กทุกคนมีสิทธิ์ที่จะได้รับการอบรมเลี้ยงดูและการส่งเสริมพัฒนาการ ตามอนุสัญญาว่าด้วยสิทธิเด็ก ตลอดจนได้รับการจัดประสบการณ์การเรียนรู้อย่างเหมาะสมด้วยปฏิสัมพันธ์ที่ดีระหว่างเด็กกับพ่อแม่ เด็กกับผู้สอน เด็กกับผู้เลี้ยงดู หรือผู้ที่เกี่ยวข้องกับการอบรมเลี้ยงดู การพัฒนาและให้การศึกษาแก่เด็กปฐมวัย เพื่อให้เด็กมีโอกาสพัฒนาตนเองตามลำดับขั้นของพัฒนาการทุกด้านอย่างเป็นองค์รวมอย่างมีคุณภาพ และเต็มตามศักยภาพโดยกำหนดหลักการดังนี้

1. ส่งเสริมกระบวนการเรียนรู้และพัฒนาการที่ครอบคลุมเด็กปฐมวัยทุกคน
2. ยึดหลักการอบรมเลี้ยงดู และให้การศึกษาที่เน้นเด็กเป็นสำคัญ โดยคำนึงถึงความแตกต่างระหว่างบุคคล
3. ยึดพัฒนาการและการพัฒนาเด็ก โดยองค์รวม ผ่านการเล่น อย่างมีความหมาย มีกิจกรรมที่หลากหลาย และได้ลงมือกระทำ
4. จัดสภาพแวดล้อมที่เอื้อต่อการเรียนรู้ เหมาะสมกับวัย และมีการพักผ่อนที่เพียงพอ
5. จัดประสบการณ์การเรียนรู้ ให้เด็กมีทักษะชีวิต และสามารถปฏิบัติตนตามหลักของปรัชญาเศรษฐกิจพอเพียง เป็นคนดี มีวินัย และมีความสุข
6. ส่งเสริมและสอดแทรกคุณธรรม จริยธรรม สำนึกรักในความเป็นไทย ตามวัฒนธรรมของท้องถิ่น
7. ส่งเสริมให้ครูได้รับการอบรมและพัฒนาความรู้อย่างต่อเนื่อง

สร้างความรู้ความเข้าใจ และประสานความร่วมมือในการพัฒนาเด็กระหว่างสถานศึกษากับพ่อแม่ ครอบครัว ชุมชน และทุกฝ่ายที่เกี่ยวข้องกับการพัฒนาเด็กปฐมวัย

**วิสัยทัศน์**

ศูนย์พัฒนาเด็กเล็ก มุ่งพัฒนาเด็กทุกคนให้ได้รับการพัฒนาด้านร่างกาย อารมณ์-จิตใจ สังคม และสติปัญญา อย่างมีคุณภาพและต่อเนื่อง โดยได้รับการจัดประสบการณ์การเรียนรู้อย่ามีความสุขและเหมาะสมตามวัย คำนึงถึงความแตกต่างระหว่างบุคคล เพื่อให้เด็กมีทักษะชีวิต ตามบริบททางวัฒนธรรมท้องถิ่น และปฏิบัติตามหลักปรัชญาเศรษฐกิจพอเพียง เป็นคนดี มีวินัยและสำนึกในความเป็นไทย โดยความร่วมมือระหว่างสถานศึกษา พ่อแม่ ผู้ปกครอง ครอบครัว ชุมชนและทุกฝ่ายที่เกี่ยวข้องกับการพัฒนาเด็ก

**ภารกิจ/พันธกิจ**

1. พัฒนาเด็กทุกคน ให้มีพัฒนาการทั้งด้านร่างกาย ด้านอารมณ์-จิตใจ ด้านสังคมและด้านสติปัญญาอย่างมีคุณภาพและต่อเนื่อง

2. จัดประสบการณ์การเรียนรู้ให้เด็กได้เรียนรู้อย่างมีความสุขและเหมาะสมตามวัย

1. จัดกิจกรรมเพื่อส่งเสริมให้เด็กมีทักษะชีวิตตามบริบทของท้องถิ่นและปฏิบัติตนตามหลักปรัชญาเศรษฐกิจพอเพียง
2. ปลูกฝังคุณธรรม จริยธรรม ความมีวินัยและสำนึกรักในความเป็นไทย
3. จัดกิจกรรมที่เน้นเด็กเป็นสำคัญ โดยคำนึงถึงความแตกต่างระหว่างบุคคล
4. จัดบรรยากาศและสภาพแวดล้อมให้เอื้อต่อการเรียนรู้
5. ส่งเสริมให้ครูได้รับการพัฒนาความรู้อย่างต่อเนื่อง
6. จัดกิจกรรมที่ส่งเสริมการเรียนรู้ เพื่อสร้างความสัมพันธ์ระหว่างศูนย์พัฒนาเด็กเล็ก ครอบครัว ชุมชน และเครือข่ายที่เกี่ยวข้อง

**เป้าหมาย**

1. ร่างกายเจริญเติบโตตามวัย แข็งแรง และมีสุขนิสัยที่ดี
2. สุขภาพจิตดี มีสุนทรียภาพ มีคุณธรรม จริยธรรม และจิตใจที่ดีงาม
3. มีทักษะชีวิตแลปฏิบัติตนตามหลักปรัชญาของเศรษฐกิจพอเพียง มีวินัย และอยู่ร่วมกับผู้อื่นได้อย่างมีความสุข
4. มีทักษะการคิด และการใช้ภาษาสื่อสารและการแสวงหาความรู้ได้อย่างเหมาะสมกับวัย
5. บรรยากาศและสภาพแวดล้อมทั้งภายนอกและภายในเอื้อต่อการเรียนรู้
6. ครูได้รับการอบรมและพัฒนาความรู้อย่างต่อเนื่อง
7. จัดกิจกรรมที่หลากหลาย เน้นเด็กเป็นสำคัญ และคำนึงถึงความแตกต่างระหว่างบุคคล
8. จัดกิจกรรมที่ส่งเสริมให้ครอบครัว ชุมชน และเครือข่ายได้เข้ามามีส่วนร่วม

**หลักสูตรการศึกษาปฐมวัย**

**สำหรับเด็กอายุต่ำกว่า 3 ปี**

**จุดหมายของหลักสูตร**

หลักสูตรการศึกษาปฐมวัย สำหรับเด็กอายุต่ำกว่า 3 ปี จัดขึ้นสำหรับพ่อแม่ ผู้เลี้ยงดู หรือผู้ที่เกี่ยวข้องกับการอบรมเลี้ยงดูและพัฒนาเด็ก เพื่อใช้เป็นแนวทางการอบรมเลี้ยงดูและส่งเสริมพัฒนาการและการเรียนรู้อย่างเหมาะสมกับเด็กเป็นรายบุคคล การพัฒนาเด็กอายุต่ำกว่า 3 ปี มุ่งส่งเสริมให้เด็กมีพัฒนาการด้านร่างกาย อารมณ์-จิตใจ สังคม และสติปัญญา ที่เหมาะสมกับวัย ความสามารถ ความสนใจ และความแตกต่างระหว่างบุคคล ดังนี้

1. ร่างกายเจริญเติบโตตามวัย แข็งแรง และมีสุขภาพดี
2. สุขภาพจิตดีและมีความสุข
3. มีทักษะชีวิตและสร้างปฏิสัมพันธ์กับบุคคลรอบตัวและอยู่ร่วมกับผู้อื่นได้อย่างมีความสุข
4. มีทักษะการใช้ภาษาสื่อสาร และสนใจเรียนรู้สิ่งต่างๆ

**คุณลักษณะที่พึงประสงค์**

หลักสูตรการศึกษาปฐมวัย สำหรับเด็กอายุต่ำกว่า 3 ปี กำหนดคุณลักษณะที่พึงประสงค์ ดังนี้

1. พัฒนาการด้านร่างกาย

1. ร่างกายเจริญเติบโตตามวัยและมีสุขภาพดี
2. ใช้อวัยวะของร่างกายได้ประสานสัมพันธ์กัน

2. พัฒนาการด้านอารมณ์-จิตใจ

3. มีความสุขและแสดงออกทางอารมณ์ได้เหมาะสมกับวัย

3. พัฒนาการด้านสังคม

4. รับรู้และสร้างปฏิสัมพันธ์กับบุคคลและสิ่งแวดล้อมรอบตัว

5. ช่วยเหลือตนเองได้เหมาะสมกับวัย

4. พัฒนาการด้านสติปัญญา

6. สื่อความหมายและใช้ภาษาได้เหมาะสมกับวัย

7. สนใจเรียนรู้สิ่งต่างๆรอบตัว

**คุณลักษณะที่พึงประสงค์ที่ 1 ร่างกายเจริญเติบโตตามวัยและสุขภาพดี**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 1.1 มีนำหนัก ส่วนสูง และเส้นรอบศรีษะตามเกณฑ์อายุ | - น้ำหนักและส่วนสูงตามเกณฑ์  - เส้นรอบศรีษะตามเกณฑ์ |
| 1.2 มีร่างกายแข็งแรง | - มีภูมิต้านทานโรค ไม่ป่วยบ่อย ขับถ่ายเป็นเวลา รับประทานอาหาร นอนและพักผ่อนเหมาะสมกับวัย |

หมายเหตุ เด็กอายุ 2-3 ปี หมายถึง เด็กที่มีอายุ 24 เดือน – 35 เดือน 29 วัน

**คุณลักษณะที่พึงประสงค์ที่ 2 ใช้อวัยวะของร่างกายได้ประสานสัมพันธ์กัน**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 2.1 ใช้กล้ามเนื้อใหญ่ได้เหมาะสมกับวัย | - นั่งยองๆเล่นโดยไม่เสียการทรงตัว  - เดินถอยหลังได้  - เดินขึ้นลงบันไดโดยมือข้างหนึ่งจับราว และก้าวเท้าโดยมีสองเท้าในขั้นเดียวกัน  - กระโดดอยู่กับที่โดยเท้าพ้นพื้นทั้ง 2 ข้าง |
| 2.2 ใช้กล้ามเนื้อเล็กและประสานสัมพันธ์มือ-ตาได้เหมาะสมกับวัย | - จับสีเทียนแท่งใหญ่เพื่อขีดเขียนได้  - เลียนแบบลากเส้นเป็นวงต่อเนื่อง หรือเส้นแนวดิ่ง |

**คุณลักษณะที่พึงประสงค์ที่ 3 มีความสุขและแสดงออกทางอารมณ์ได้เหมาะสมกับวัย**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 3.1 ร่าเริงแจ่มใส | - อารมณ์ดี ยิ้มแย้ม หัวเราะง่าย แววตามีความสุข |
| 3.2 แสดงออกทางอารมณ์ได้อย่างเหมาะสมกับวัย | - แสดงความภาคภูมิใจเมื่อทำสิ่งต่างๆสำเร็จ  - ชอบพูดคำว่า “ไม่” แม้จะเป็นสิ่งที่ต้องการ |
| 3.3 สนใจ และมีความสุขกับธรรมชาติ สิ่งสวยงาม ดนตรี และจังหวะการเคลื่อนไหว | - ตอบสนองต่อธรรมชาติ เสียงเพลง จังหวะดนตรี และสิ่งสวยงมต่างๆอย่างเพลิดเพลิน |

**คุณลักษณะที่พึงประสงค์ที่ 4 รับรู้และสร้างปฏิสัมพันธ์กับบุคคลและสิ่งแวดล้อมรอบตัว**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 4.1 ปรับตัวเข้ากับสิ่งแวดล้อมใกล้ตัวได้ | - ชอบเก็บของของตนเองไว้ใกล้ตัวและไม่ชอบแบ่งปันผู้อื่น |
| 4.2 เล่นและร่วมทำกิจกรรมกับผู้อื่นได้ | - รอคอยช่วงสั้นๆ  - เล่นรวมกับคนอื่นแต่ต่างคนต่างเล่น |

**คุณลักษณะที่พึงประสงค์ที่ 5 ช่วยเหลือตนเองได้อย่างเหมาะสมกับวัย**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 5.1 ทำกิจวัตรประจำวันด้วยตนเองได้ตามวัย | - สวมเสื้อผ้าโดยมีคนช่วย  - บอกได้ว่าตนเองต้องการขับถ่าย |

**คุณลักษณะที่พึงประสงค์ที่ 6 สื่อความหมายและใช้ภาษาได้เหมาะสมกับวัย**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 6.1 รับรู้และเข้าใจความหมายของภาษาได้ตามวัย | - ร้องเพลงได้บางคำและร้องเพลงคลอตามทำนอง  - สนใจดูหนังสือนิทานภาพ |
| 6.2 แสดงออกและ/หรือพูดเพื่อสื่อความหมายได้ | - พูดเป็นวลีสั้นๆ  - มักจะถามคำถาม “อะไร” และ “ทำไม” |

**คุณลักษณะที่พึงประสงค์ที่ 7 สนใจเรียนรู้สิ่งต่างๆรอบตัว**

|  |  |
| --- | --- |
| คุณลักษณะ | สภาพที่พึงประสงค์ของเด็กอายุ 2-3 ปี |
| 7.1 สนใจและเรียนรู้สิ่งต่างๆรอบตัว | - อยากเรียนรู้สิ่งต่างๆ  - ถามบ่อยถามซ้ำ  - จดจ่อสิ่งใดสิ่งหนึ่งได้ยาวนานขึ้น |
| 7.2 เรียนรู้ผ่านการเลียบแบบ | - เลียนแบบการกระทำผู้ใกล้ชิดหรือเด็กอื่น  - พยายามเลียนเสียงต่างๆ |
| 7.3 สำรวจโดยใช้ประสาทสัมผัส | - ค้นหาของที่ถูกซ่อนโดยมีสิ่งปกปิด 2-3 ชั้น  - ชอบละเลงสีด้วยมือ |

**การอบรมเลี้ยงดูและส่งเสริมพัฒนาการและการเรียนรู้สำหรับเด็กอายุต่ำกว่า 3 ปี**

**ช่วงอายุ 2-3 ปี**

แนวปฏิบัติการอบรมเลี้ยงดูและส่งเสริมพัฒนาการและการเรียนรู้ สำหรับเด็กอายุต่ำกว่า 2-3 ปี เน้นการจัดประสบการณ์ผ่านการเล่นตามธรรมชาติที่เหมาะสมกับวัยอย่างเป็นองค์รวม ทั้งทางด้านร่างกาย อารมณ์-จิตใจ สังคม และสติปัญญา โดยจัดกิจกรรมให้สอดคล้องกับความต้องการ ความสนใจ และความสามารถตามวัยของเด็ก ดังนี้ เด็กในช่วงวัยนี้จะมีพัฒนาการเพิ่มขึ้นมากกว่าในช่วงแรก เด็กมีการพึ่งพาตนเอง แสดงความเป็นตัวของตัวเอง จึงจำเป็นต้องคำนึงถึงสาระการเรียนรู้ที่ประกอบด้วย ประสบการณ์สำคัญ และสาระที่ควรเรียนรู้ ตลอดจนส่งเสริมคุณธรรม จริยธรรมเพื่อเป็นพื้นฐานการเรียนรู้ในระดับที่สูงขึ้นไป

**สาระการเรียนรู้**

สาระการเรียนรู้ของหลักสูตรการศึกษาปฐมวัย สำหรับเด็กอายุต่ำกว่า 3 ปี เป็นสื่อกลางในการจัดประสบการณ์ เพื่อส่งเสริมพัฒนาการทุกด้าน ทั้งด้านร่างกาย อารมณ์-จิตใจ สังคม และสติปัญญา ซึ่งจำเป็นต่อการพัฒนาเด็ก ให้เป็นมนุษย์ที่สมบูรณ์ โดยอาจจัดในรูปแบบหน่วยการเรียนรู้แบบบูรณาการ หรือเลือกใช้รูปแบบที่เหมาะสมกับเด็กปฐมวัย สาระการเรียนรู้ประกอบด้วย 2 ส่วน คือ ประสบการณ์สำคัญ และสาระที่ควรเรียนรู้ ดังนี้

1. **ประสบการณ์สำคัญ** ประสบการณ์สำคัญเป็นสิ่งจำเป็นอย่างยิ่งที่จะต้องให้เด็กได้ลงมือทำด้วยตนเอง เพื่อพัฒนาเด็กทั้งทางด้านร่างกาย อารมณ์-จิตใจ สังคม และสติปัญญา โดยเฉพาะในระยะแรกเริ่มชีวิตและช่วงระยะปฐมวัยมีความสำคัญเป็นพิเศษ เนื่องจากเป็นรากฐานของการพัฒนาการก้าวต่อไปของชีวิตเด็กแต่ละคน ตลอดจนเป็นปัจจัยสำคัญที่กำหนดความสามารถ แรงจูงใจ ใฝ่เรียนรู้ และความกระตือรือร้นในการพัฒนาตนเองของเด็ก ที่จะส่งผลต่อเนื่องจากช่วงเด็กไปสู่วัยรุ่นและวัยผู้ใหญ่ ประสบการณ์สำคัญจะเกี่ยวข้องกับการจัดสภาพแวดล้อมทุกด้านที่กระตุ้นให้เด็กเกิดการเรียนรู้และมีความสามารถในการสร้างความสัมพันธ์กับสิ่งต่างๆรอบตัวในวิถีชีวิตของเด็กและในสังคมภายนอก อันจะสั่งสมเป็นทักษะพื้นฐานที่จำเป็นต่อการเรียนรู้และสามารถพัฒนาต่อเนื่องไปสู่ระดับที่สูงขึ้น

ประสบการณ์สำคัญที่ช่วยส่งเสริมพัฒนาการทางร่างกาย อารมณ์-จิตใจ สังคม และสติปัญญาของเด็กนั้น พ่อแม่หรือผู้เลี้ยงดูจำเป็นต้องสนับสนุนให้เด็กได้มีประสบการณ์ตรงด้วยการใช้ประสาทสัมผัสทั้งห้า การเคลื่อนไหวส่วนต่างๆของร่างกาย การสร้างความรักความผูกพันกับคนใกล้ชิด การปฏิสัมพันธ์กับผู้คนและสิ่งต่างๆรอบตัว และการรู้จักใช้ภาษาสื่อความหมาย ดังนั้น การฝึกทักษะต่างๆต้องให้เด็กมีประสบการณ์สำคัญผ่านการปฏิบัติกิจวัตรประจำวัน และการเล่นให้เด็กเกิดการเรียนรู้จากการเลียนแบบ ลองผิดลองถูก สำรวจ ทดลอง และลงมือกระทำจริง การปฏิสัมพันธ์กับวัตถุสิ่งของ บุคคล และธรรมชาติรอบตัวเด็กตามบริบทของสภาพแวดล้อม จำเป็นต้องมีการจัดประสบการณ์สำคัญแบบองค์รวมที่ยึดเด็กเป็นสำคัญ ดังต่อไปนี้

**1.1** **ประสบการณ์สำคัญที่ส่งเสริมพัฒนาการด้านร่างกาย** เป็นการสนับสนุนให้เด็กมีโอกาสพัฒนาการใช้กล้ามเนื้อใหญ่ กล้ามเนื้อเล็ก การประสานสัมพันธ์ระหว่างกล้ามเนื้อและระบบประสาทในการทำกิจวัตรประจำวันหรือทำกิจกรรมต่างๆ การนอนหลับพักผ่อน การดูแลสุขภาพอนามัย และความปลอดภัยของตนเอง

*ประสบการณ์สำคัญที่ควรส่งเสริม* ประกอบด้วย การเคลื่อนไหวส่วนต่างๆของร่างกายตามจังหวะดนตรี การเล่นออกกำลังกายกลางแจ้งอย่างอิสระ การเคลื่อนไหวและการทรงตัว การประสานสัมพันธ์ของกล้ามเนื้อและระบบประสาท การเล่นเครื่องเล่นสัมผัส การวาด การเขียนขีดเขี่ย การปั้น การฉีก การตัดปะ การดูแลรักษาความสะอาดจองร่างกาย ของใช้ส่วนตัว และการรักษาความปลอดภัย เป็นต้น

**1.2 ประสบการณ์สำคัญที่ส่งเสริมพัฒนาการด้านอารมณ์-จิตใจ** เป็นการสนับสนุนให้เด็กได้แสดงออกทางอารมณ์และความรู้สึกที่เหมาะสมกับวัย มีความสุข ร่าเริง แจ่มใส ได้พัฒนาความรู้สึกที่ดีต่อตนเอง และความเชื่อมั่นในตนเอง จากการปฏิบัติกิจกรรมต่างๆในชีวิตประจำวัน พ่อแม่หรือผู้เลี้ยงดูเป็นบุคคลที่มีส่วนสำคัญอย่างยิ่งในการทำให้เด็กรู้สึกเป็นที่รัก อบอุ่น มั่นคง เกิดความรู้สึกปลอดภัยไว้วางใจ ซึ่งจะส่งผลให้เด็กเกิดความรู้สึกที่ดีต่อตนเองและเรียนรู้ที่จะสร้างความสัมพันธ์ที่ดีกับผู้อื่น

*ประสบการณ์สำคัญที่ควรส่งเสริม* ประกอบด้วย การรับรู้อารมณ์หรือความรู้สึกของตนเอง การแสดงอารมณ์ที่เป็นสุข การควบคุมอารมณ์และการแสดงออก การเล่นอิสระ การเล่นบทบาทสมมติ การชื่นชมธรรมชาติ การเพาะปลูกอย่างง่ายการเลี้ยงสัตว์ การฟังนิทาน การร้องเพลง การท่องคำคล้องจอง การทำกิจกรรมศิลปะต่างๆตามความสนใจ เป็นต้น

**1.3 ประสบการณ์สำคัญที่ส่งเสริมพัฒนาการด้านสังคม** เป็นการสนับสนุนให้เด็กได้มีโอกาสปฏิสัมพันธ์กับบุคคลและสิ่งแวดล้อมต่างๆรอบตัวในชีวิตประจำวัน ได้ปฏิบัติกิจกรรมต่างๆและปรับตัวอยู่ในสังคม เด็กควรมีโอกาสได้เล่น และทำกิจกรรมร่วมกับผู้อื่นไม่ว่าจะเป็นผู้ใหญ่ เด็กวัยเดียวกันหรือต่างวัย เพศเดียวกัน หรือต่างเพศอย่างสม่ำเสมอ

*ประสบการณ์สำคัญที่ควรส่งเสริม* ประกอบด้วย การช่วยเหลือตนเองในกิจวัตรประจำวันตามวัย การเล่นอย่างอิสระ การเล่นรวมกลุ่มกับผู้อื่น การแบ่งปันหรือการให้ การอดทนรอคอยตามวัย การใช้ภาษาบอกความต้องการ การออกไปเล่นนอกบ้าน การไปสวนสาธารณะ การออกไปร่วมกิจกรรมในศาสนสถาน เป็นต้น

**1.4 ประสบการณ์สำคัญที่ส่งเสริมพัฒนาการด้านสติปัญญา** เป็นการสนับสนุนให้เด็กได้รับรู้และเรียนรู้สิ่งต่างๆรอบตัวในชีวิตประจันผ่านประสาทสัมผัสทั้งห้า และการเคลื่อนไหว ได้พัฒนาการใช้ภาษาสื่อความหมายและความคิด รู้จักสังเกตคุณลักษณะต่างๆ ไม่ว่าจะเป็นสี ขนาด รูปร่าง รูปทรง ผิวสัมผัส จดจำชื่อเรียกสิ่งต่างๆรอบตัว

*ประสบการณ์สำคัญที่ควรส่งเสริม* ประกอบด้วย การตอบคำถามจากการคิด การเชื่อมโยงจากประสบการณ์เดิม การเรียงลำดับเหตุการณ์ การยืดหยุ่นความคิดตามวัย การจดจ่อใส่ใจ การสังเกตวัตถุหรือสิ่งของที่มีสีสันและรูปทรงที่แตกต่างกัน การฟังเสียงต่างๆรอบตัว การฟังนิทานหรือเรื่องราวสั้นๆ การพูดบอกความต้องการ เล่าเรื่องราว การสำรวจ และการทดลองอย่างง่ายๆ การคิดวางแผนที่ไม่ซับซ้อน

การคิดตัดสินใจหรือคิดแก้ปัญหาในเรื่องที่ง่ายๆด้วยตนเอง การแสดงความคิดสร้างสรรค์และจินตนาการ เป็นต้น

**2. สาระที่ควรเรียนรู้** สาระที่จะให้เด็กอายุ 2-3 ปี เรียนรู้ควรเป็นเรื่องที่เกี่ยวกับตนเองเป็นลำดับแรก แล้วจึงขยายไปสู่เรื่องที่อยู่ใกล้ตัวเด็ก เพื่อนำไปใช้ในการดำเนินชีวิตประจำวัน เด็กควรได้รับการอบรมเลี้ยงดูและส่งเสริมพัฒนาการและการเรียนรู้ให้เหมาะกับวัย ดังนี้

**2.1** **เรื่องราวเกี่ยวกับตัวเด็ก** เด็กควรเรียนรู้เกี่ยวกับชื่อ และเพศของตนเองการเรียกชื่อส่วนต่างๆของใบหน้า และร่างกาย การดูแลตนเองเบื้องต้น โดยมีผู้ใหญ่ให้การช่วยเหลือ การล้างมือ การขับถ่าย การรับประทานอาหาร การถอดและใส่เสื้อผ้า การรักษาความปลอดภัย และการนอนหลับพักผ่อน

**2.2** **เรื่องราวเกี่ยวกับบุคคลและสถานที่แวดล้อมเด็ก** เด็กควรเรียนรู้เกี่ยวกับบุคคลภายในครอบครัวและบุคคลภายนอกครอบครัว การรู้จักชื่อเรียกหรือสรรพนามแทนตัวของญาติหรือผู้เลี้ยงดู วิธีปฏิบัติกับผู้อื่นอย่างเหมาะสม การทักทายด้วยการไหว้ การเล่นกับพี่น้องในบ้าน การไปเที่ยวตลาดและสถานที่ต่างๆในชุมชน การเล่นที่สนามเด็กเล่น การเข้าร่วมกิจกรรมทางศาสนา วัฒนธรรมและประเพณี

**2.3 ธรรมชาติรอบตัว** เด็กควรเรียนรู้เกี่ยวกับการสำรวจสิ่งต่างๆในธรรมชาติรอบตัวเช่น สัตว์ พืช ดอกไม้ ใบไม้ ผ่านการใช้ประสาทสัมผัสทั้งห้า การเล่นน้ำ การเล่นทราย การเลี้ยงสัตว์ต่างๆที่ไม่เป็นอันตราย การเดินเล่นในสวน การเพาะปลูกอย่างง่าย

**2.4 สิ่งต่างๆรอบตัวเด็ก** เด็กควรเรียนรู้เกี่ยวกับชื่อของเล่นของใช้ ที่อยู่รอบตัว การเชื่อมโยงลักษณะหรือคุณสมบัติอย่างง่ายๆของสิ่งต่างๆที่อยู่ใกล้ตัวเด็ก เช่น สี รูปร่าง รูปทรง ขนาด ผิวสัมผัส

**การอบรมเลี้ยงดูและการจัดประสบการณ์**

การอบรมเลี้ยงดูและการจัดประสบการณ์สำหรับเด็กอายุต่ำกว่า 3 ปี เพื่อให้เด็กได้เรียนรู้จากประสบการณ์ตรง ได้พัฒนาทั้งด้านร่างกาย อารมณ์-จิตใจ สังคม และสติปัญญา สามารถจัดในรูปของกิจกรรมบูรณาการผ่านการเล่น การอบรมเลี้ยงดูและการจัดประสบการณ์ควรคำนึงถึงสิ่งสำคัญต่อไปนี้

1. การอบรมเลี้ยงดูเด็กและส่งเสริมกระบวนการเรียนรู้โดยเน้นเด็กเป็นสำคัญ
2. ตระหนักและสนับสนุนสิทธิขั้นพื้นฐานที่เด็กพึงได้รับ
3. ปฏิบัติตนต่อเด็กด้วยความรัก ความเข้าใจ และใช้เหตุผล
4. ส่งเสริมพัฒนาการของเด็กอย่างสมดุลครบทุกด้าน
5. ปลูกฝังระเบียบวินัย คุณธรรม และวัฒนธรรมไทย
6. ใช้ภาษาที่เหมาะสมกับความสามารถและการเรียนรู้ของเด็ก
7. สนับสนุนการเล่นตามธรรมชาติของเด็ก
8. จัดสภาพแวดล้อมที่ปลอดภัยและเอื้อต่อการเรียนรู้ของเด็ก
9. ประเมินการเจริญเติบโตและพัฒนาการเด็กอย่างต่อเนื่องสม่ำเสมอ
10. ประสานความร่วมมือระหว่างพ่อแม่ ผู้ปกครอง ผู้เลี้ยงดู สถานพัฒนาเด็กปฐมวัยและชุมชน

แนวทางการอบรมเลี้ยงดูและการจัดประสบการณ์ สำหรับเด็กอายุต่ำกว่า 3 ปี มีแนวทางดังนี้

1. ดูแลสุขภาพอนามัยและตอบสนองความต้องการของเด็กเป็นรายบุคคล
2. สร้างบรรยากาศของความรัก ความอบอุ่น ความไว้วางใจ และความมั่นคงทางอารมณ์ให้กับเด็กในวิถีชีวิตประจำวัน
3. จัดประสบการณ์ตรงให้เด็กได้เลือก ลงมือกระทำ และเรียนรู้จากประสาทสัมผัสทั้งห้าและการเคลื่อนไหวผ่านการเล่น
4. จัดประสบการณ์ให้เด็กมีปฏิสัมพันธ์กับบุคคลที่แวดล้อมและสิ่งต่างๆรอบตัวเด็กอย่างหลากหลาย
5. จัดสภาพแวดล้อมทั้งภายในและภายนอก วัสดุอุปกรณ์ เครื่องใช้และของเล่นที่สะอาด หลากหลาย ปลอดภัย และเหมาะสมกับเด็ก เพื่อส่งเสริมพัฒนาการเด็กรอบด้าน รวมถึงมีพื้นที่ในการเล่นน้ำ เล่นทราย
6. จัดหาสื่อการเรียนรู้ที่เป็นสื่อธรรมชาติ เหมาะสมกับวัยและพัฒนาการของเด็ก สื่อที่เอื้อให้เกิดการปฏิสัมพันธ์ หลีกเลี่ยงการชื่อเทคโนโลยีเป็นพี่เลี้ยงเด็ก
7. จัดรวบรวมข้อมูลและติดตามการเจริญเติบโต พัฒนาการและการเรียนรู้ของเด็กเป็นรายบุคคลอย่างต่อเนื่อง สม่ำเสมอ
8. จัดกระบวนการเรียนรู้โดยให้พ่อแม่ ครอบครัว สถานพัฒนาเด็กปฐมวัย และชุมชน มีส่วนร่วมทั้งการวางแผน การสนับสนุนสื่อ การเข้าร่วมกิจกรรม และการประเมินพัฒนาการเด็ก

**การประเมินพัฒนาการ**

การประเมินพัฒนาการเด็กอายุต่ำกว่า 3 ปี ควรประเมินให้ครอบคลุมครบทุกช่วงอายุ เพราะช่วงวัยนี้มีการเปลี่ยนแปลงรวดเร็ว อีกทั้งมีความเสี่ยงต่อสภาพความผิดปกติต่างๆจึงจำเป็นต้องเฝ้าระวังและติดตามดูแลอย่างใกล้ชิด พ่อแม่ ผู้เลี้ยงดูหรือผู้เกี่ยวข้องกับการอบรมเลี้ยงดู ควรสังเกตพัฒนาการเด็กโดยคำนึงถึงความแตกต่างระหว่างบุคคล หากพบความผิดปกติ ต้องรีบพาไปพบแพทย์หรือผู้ที่มีความรู้ ความเชี่ยวชาญเกี่ยวกับพัฒนาการเด็ก เพื่อหาทางแก้ไขหรือบำบัด ฟื้นฟูโดยเร็วที่สุด หลักในการประเมินพัฒนาการ มีดังนี้

1. ประเมินพัฒนาการของเด็กครบทุกด้าน
2. ประเมินเป็นรายบุคคลอย่างสม่ำเสมอต่อเนื่อง
3. ประเมินด้วยวิธีการที่หลากหลาย ซึ่งวิธีการที่หลากหลาย ซึ่งวิธีการประเมินที่เหมาะสมกับเด็กอายุต่ำกว่า 3 ปี มีการสังเกตพฤติกรรมของเด็กในกิจกรรมต่างๆและกิจวัตรประจำวัน การบันทึกพฤติกรรม การสนทนา การสัมภาษณ์เด็กและผู้ใกล้ชิด และการวิเคราะห์ข้อมูลจากผลงานเด็ก
4. บันทึกพัฒนาการลงในสมุดบันทึกสุขภาพแม่และเด็ก(เล่มสีชมพู) และใช้คู่มือการเฝ้าระวังและส่งเสริมพัฒนาการเด็กปฐมวัย(DSPM) ของกรมอนามัย กระทรวงสาธารณสุข หรือของหน่วยงานอื่น
5. นำผลที่ได้จากการประเมินพัฒนาการไปพิจารณาจัดกิจกรรม เพื่อเปิดโอกาสให้เด็กเรียนรู้และมีพัฒนาการที่เหมาะสมตามวัย

**หลักสูตรการศึกษาปฐมวัย**

**สำหรับเด็กอายุ 3-6 ปี**

**หลักสูตรการศึกษาปฐมวัยสำหรับเด็กอายุ 3-6 ปี**

หลักสูตรการศึกษาปฐมวัยสำหรับเด็กอายุ 3-6 ปี เป็นการจัดการศึกษาในลักษณะของการอบรมเลี้ยงดูและให้การศึกษา เด็กจะได้รับการพัฒนาทั้งด้านร่างกาย อารมณ์-จิตใจ สังคม และสติปัญญา ตามวัยและความสามารถของแต่ละบุคคล

**จุดหมาย**

หลักสูตรการศึกษาปฐมวัยมุ่งให้เด็กมีพัฒนาการตามวัยเต็มตามศักยภาพ และมีความพร้อมในการเรียนรู้ต่อไป จึงกำหนดจุดหมายเพื่อให้เกิดกับเด็กเมื่อจบการศึกษาระดับปฐมวัย ดังนี้

1. ร่างกายเจริญเติบโตตามวัย แข็งแรง และมีสุขนิสัยที่ดี
2. สุขภาพจิตดี มีสุนทรียภาพ มีคุณธรรม จริยธรรม และจิตใจที่ดีงาม
3. มีทักษะชีวิตและปฏิบัติตนตามหลักปรัชญาของเศรษฐกิจพอเพียง มีวินัย และอยู่ร่วมกับผู้อื่นได้อย่างมีความสุข
4. มีทักษะการคิด การใช้ภาษาสื่อสาร และการแสวงหาความรู้ได้เหมาะสมกับวัย

**มาตรฐานคุณลักษณะที่พึงประสงค์**

หลักสูตรการศึกษาปฐมวัยกำหนดมาตรฐานคุณลักษณะที่พึงประสงค์จำนวน 12 มาตรฐานประกอบด้วย

1. **พัฒนาการด้านร่างกาย ประกอบด้วย 2 มาตรฐานคือ**

มาตรฐานที่ 1 ร่างกายเจริญเติบโตตามวัยและมีสุขนิสัยที่ดี

มาตรฐานที่ 2 กล้ามเนื้อใหญ่และกล้ามเนื้อเล็กแข็งแรง ใช้ได้อย่างคล่องแคล่วและประสานสัมพันธ์กัน

1. **พัฒนาการด้านอารมณ์-จิตใจ ประกอบด้วย 3 มาตรฐานคือ**

มาตรฐานที่ 3 มีสุขภาพจิตดีและมีความสุข

มาตรฐานที่ 4 ชื่นชมและแสดงออกทางศิลปะ ดนตรี และการเคลื่อนไหว

มาตรฐานที่ 5 มีคุณธรรม จริยธรรม และมีจิตใจที่ดีงาม

1. **พัฒนาการด้านสังคม ประกอบด้วย 3 มาตรฐานคือ**

มาตรฐานที่ 6 มีทักษะชีวิตและปฏิบัติตนตามหลักปรัชญาของเศรษฐกิจพอเพียง

มาตรฐานที่ 7 รักธรรมชาติ สิ่งแวดล้อม วัฒนธรรม และความเป็นไทย

มาตรฐานที่ 8 อยู่ร่วมกับผู้อื่นได้อย่างมีความสุขและปฏิบัติตนเป็นสมาชิกที่ดีของ

สังคมในระบอบประชาธิปไตย อันมีพระมหากษัตริย์ทรงเป็นประมุข

1. **พัฒนาการด้านสติปัญญา ประกอบด้วย 4 มาตรฐานคือ**

มาตรฐานที่ 9 ใช้ภาษาสื่อสารได้เหมาะสมกับวัย

มาตรฐานที่ 10 มีความสามารถในการคิดที่เป็นพื้นฐานในการเรียนรู้

มาตรฐานที่ 11 มีจินตนาการและความคิดสร้างสรรค์

มาตรฐานที่ 12 มีเจตคติที่ดีต่อการเรียนรู้และมีความสามารถในการแสวงหาความรู้ได้เหมาะสมกับวัย

**ตัวบ่งชี้**

ตัวบ่งชี้เป็นเป้าหมายในการพัฒนาเด็กที่มีความสัมพันธ์สอดคล้องกับมาตรฐานคุณลักษณะที่พึงประสงค์

**สภาพที่พึงประสงค์**

สภาพที่พึงประสงค์เป็นพฤติกรรมหรือความสามารถตามวัยที่คาดหวังให้เด็กเกิด บนพื้นฐานพัฒนาการตามวัยหรือความสามารถตามธรรมชาติในแต่ละระดับอายุ เพื่อนไปใช้ในการกำหนดสาระการเรียนรู้ในการจัดประสบการณ์ และประเมินพัฒนาการเด็ก โดยมีรายละเอียดของมาตรฐานคุณลักษณะที่พึงประสงค์ ตัวบ่งชี้ และสภาพที่พึงประสงค์ ดังนี้

**มาตรฐานที่ 1 ร่างกายเจริญเติบโตตามวัยและมีสุขนิสัยที่ดี**

|  |  |  |  |  |
| --- | --- | --- | --- | --- |
| **พัฒนาการด้านร่างกาย** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **1.1 น้ำหนักและส่วนสูงตามเกณฑ์** | - น้ำหนักและส่วนสูงตามเกณฑ์ของกรมอนามัย | - น้ำหนักและส่วนสูงตามเกณฑ์ของกรมอนามัย | - น้ำหนักและส่วนสูงตามเกณฑ์ของกรมอนามัย |
| **1.2 มีสุขภาพอนามัย สุขนิสัยที่ดี** | - ยอมรับประทานอาหารที่มีประโยชน์และดื่มน้ำที่สะอาดเมื่อมีผู้ชี้แนะ | - รับประทานอาหารที่มีประโยชน์และดื่มน้ำสะอาดด้วยตนเอง | - รับประทานอาหารที่มีประโยชน์ได้ปลายชนิดและดื่มน้ำสะอาดได้ด้วยตนเอง |
| - ล้างมือก่อนรับประทานอาหารและหลังจากใช้ห้องน้ำห้องส้วม เมื่อมีผู้ชี้แนะ | - ล้างมือก่อนรับประทานอาหารและหลังจากใช้ห้องน้ำห้องส้วม เมื่อมีผู้ชี้แนะ | - ล้างมือก่อนรับประทานอาหารและหลังจากใช้ห้องน้ำห้องส้วม เมื่อมีผู้ชี้แนะ |
| - นอนพักผ่อนเป็นเวลา | - นอนพักผ่อนเป็นเวลา | - นอนพักผ่อนเป็นเวลา |
| - ออกกำลังกายเป็นเวลา | - ออกกำลังกายเป็นเวลา | - ออกกำลังกายเป็นเวลา |
| **1.3 รักษาความปลอดภัยของตนเองและผู้อื่น** | - เล่นและทำกิจกรรมอย่างปลอดภัยเมื่อมีผู้ชี้แนะ | - เล่นและทำกิจกรรมอย่างปลอดภัยด้วยตนเอง | - เล่น ทำกิจกรรมและปฏิบัติต่อผู้อื่นอย่างปลอดภัย |

**มาตรฐานที่ 2 กล้ามเนื้อใหญ่และกล้ามเนื้อเล็กแข็งแรง ใช้ได้อย่างคล่องแคล่วประสานสัมพันธ์กัน**

|  |  |  |  |  |
| --- | --- | --- | --- | --- |
| **พัฒนาการด้านร่างกาย** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **2.1 เคลื่อนไหวร่างกายอย่างคล่องแคล่วประสานสัมพันธ์และทรงตัวได้** | - เดินตามแนวที่กำหนดได้ | - เดินต่อเท้าไปข้างหน้าเป็นเส้นตรงได้โดยไม่ต้องกางแขน | - เดินต่อเท้าถอยหลังเป็นเส้นตรงได้โดยไม่ต้องกางแขน |
| - กระโดดสองขาขึ้นลงอยู่กับที่ | - กระโดดขาเดียวอยู่กับที่ได้โดยไม่เสียการทรงตัว | - กระโดดขาเดียวไปข้างหน้าได้อย่างต่อเนื่องโดยไม่เสียการทรงตัว |
| - วิ่งแล้วหยุดได้ | - วิ่งหลบหลีกสิ่งกีดขวางได้ | - วิ่งหลบหลีกสิ่งกีดขวางได้อย่างคล่องแคล่ว |
| - รับลูกบอลโดยใช้มือและลำตัวช่วย | - รับลูกบอลโดยใช้มือทั้งสองข้าง | - รับลูกบอลที่กระดอนขึ้นจากพื้นได้ |
| **2.2 ใช้มือ-ตาประสานสัมพันธ์** | - ใช้กรรไกรตัดกระดาษขาดจากกันได้โดยใช้มือเดียว | - ใช้กรรไกรตัดกระดาษตามแนวเส้นตรงได้ | - ใช้กรรไกรตัดกระดาษตามแนวเส้นโค้งได้ |
| - เขียนรูปวงกลมตามแบบได้ | - เขียนรูปสี่เหลี่ยมตามแบบได้อย่างมีมุมชัดเจน | - เขียนรูปสามเหลี่ยมตามแบบได้อย่างมีมุมชัดเจน |
| - ร้อยวัสดุที่มีรูขนาดเส้นผ่านศูนย์กลาง 1 ซม.ได้ | - ร้อยวัสดุที่มีรูขนาดเส้นผ่านศูนย์กลางขนาด 0.5 ซม.ได้ | - ร้อยวัสดุที่มีรูขนาดเส้นผ่านศูนย์กลาง 0.25 ซม. ได้ |

**มาตรฐานที่ 3 มีสุขภาพจิตดีและมีความสุข**

|  |  |  |  |  |
| --- | --- | --- | --- | --- |
| **พัฒนาการด้านอารมณ์-จิตใจ** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **3.1 แสดงออกทางอารมณ์ได้อย่างเหมาะสม** | - แสดงอารมณ์ ความรู้สึก ได้เหมาะสมกับบางสถานการณ์ | - แสดงอารมณ์ความรู้สึกได้ตามสถานการณ์ | - แสดงอารมณ์ ความรู้สึกได้สอดคล้องกับสถานการณ์อย่างเหมาะสม |
| **3.2 มีความรู้สุกที่ดีต่อตนเองและผู้อื่น** | - กล้าพูดกล้าแสดงออก | - กล้าพูดกล้าแสดงออกอย่างเหมาะสมบางสถานการณ์ | - กล้าพูดกล้าแสดงออกอย่างเหมาะสมตามสถานการณ์ |
| แสดงความพอใจในผลงานของตนเอง | - แสดงความพอใจในผลงานและความสามารถของตนเอง | - แสดงความพอใจในผลงานและความสามารถของตนเองและผู้อื่น |

**มาตรฐานที่ 4 ชื่นชมและแสดงออกทางศิลปะ ดนตรี และการเคลื่อนไหว**

|  |  |  |  |  |
| --- | --- | --- | --- | --- |
| **พัฒนาการด้านอารมณ์-จิตใจ** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **4.1 สนใจ มีความสุข และแสดงออกผ่านงานศิลปะ ดนตรี และการเคลื่อนไหว** | - สนใจ มีความสุข และแสดงออกผ่านงานศิลปะ | - สนใจ มีความสุข และแสดงออกผ่านงานศิลปะ | สนใจ มีความสุข และแสดงออกผ่านงานศิลปะ |
| - สนใจ มีความสุข และแสดงออกผ่านเสียงเพลง ดนตรี | - สนใจ มีความสุข และแสดงออกผ่านเสียงเพลง ดนตรี | - สนใจ มีความสุข และแสดงออกผ่านเสียงเพลง ดนตรี |
| - สนใจ มีความสุข และแสดงท่าทาง/เคลื่อนไหวประกอบเพลง จังหวะ และดนตรี | - สนใจ มีความสุข และแสดงท่าทาง/เคลื่อนไหวประกอบเพลง จังหวะ และดนตรี | - สนใจ มีความสุข และแสดงท่าทาง/เคลื่อนไหวประกอบเพลง จังหวะ และดนตรี |

**มาตรฐานที่ 5 มีคุณธรรม จริยธรรม และมีจิตใจที่ดีงาม**

|  |  |  |  |  |
| --- | --- | --- | --- | --- |
| **พัฒนาการด้านอารมณ์-จิตใจ** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **5.1 ซื่อสัตย์สุจริต** | - บอกหรือชี้ได้ว่าสิ่งใดเป็นของตนเองและสิ่งใดเป็นของผู้อื่น | - ขออนุญาตหรือรอคอยเมื่อต้องการสิ่งของของผู้อื่นเมื่อมีผู้ชี้แนะ | - ขออนุญาตหรือรอคอยเมื่อต้องการสิ่งของของผู้อื่น |
| **5.2 มีความเมตตากรุณา มีน้ำใจและช่วยเหลือแบ่งปัน** | - แสดงความรักเพื่อนและมีเมตตาสัตว์เลี้ยง | - แสดงความรักเพื่อนและมีเมตตาสัตว์เลี้ยง | - แสดงความรักเพื่อนและมีเมตตาสัตว์เลี้ยง |
| - แบ่งปันผู้อื่นได้เมื่อมีผู้ชี้แนะ | - ช่วยเหลือและแบ่งปันผู้อื่นได้เมื่อมีผู้ชี้แนะ | - ช่วยเหลือและแบ่งปันผู้อื่นได้ด้วยตนเอง |
| **5.3 มีความเห็นอกเห็นใจผู้อื่น** | - แสดงสีหน้าหรือท่าทางรับรู้ความรู้สึกผู้อื่น | - แสดงสีหน้าและท่าทางรับรู้ความรู้สึกผู้อื่น | - แสดงสีหน้าและท่าทางรับรู้ความรู้สึกผู้อื่นอย่างสอดคล้องกับสถานการณ์ |
| **5.4 มีความรับผิดชอบ** | - ทำงานที่ได้รับมอบหมายจนสำเร็จเมื่อมีผู้ช่วยเหลือ | - ทำงานที่ได้รับมอบหมายจนสำเร็จเมื่อมีผู้ชี้แนะ | - ทำงานที่ได้รับมอบหมายจนสำเร็จด้วยตนเอง |

**มาตรฐานที่ 6 มีทักษะชีวิตและปฏิบัติตนตามหลักปรัชญาของเศรษฐกิจพอเพียง**

|  |  |  |  |  |
| --- | --- | --- | --- | --- |
| **พัฒนาการด้านสังคม** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **6.1 ช่วยเหลือตนเองในการปฏิบัติกิจวัตรประจำวัน** | - แต่งตัวโดยมีผู้ช่วยเหลือ | - แต่งตัวด้วยตนเอง | - แต่งตัวด้วยตนเองได้อย่างคล่องแคล่ว |
| - รับประทานอาหารด้วยตนเอง | - รับประทานอาหารด้วยตนเอง | - รับประทานอาหารด้วยตนเองอย่างถูกวิธี |
| - ใช้ห้องน้ำห้องส้วมโดยมีผู้ช่วยเหลือ | - ใช้ห้องน้ำห้องส้วมด้วยตนเอง | - ใช้และทำความสะอาดหลังใช้ห้องน้ำห้องส้วมด้วยตนเอง |
| **6.2 มีวินัยในตนเอง** | - เก็บของเล่นของใช้เข้าที่เมื่อมีผู้ชี้แนะ | - เก็บของเล่นของใช้เข้าที่เมื่อมีผู้ชี้แนะ | - เก็บของเล่นของใช้เข้าที่อย่างเรียบร้อยด้วยตนเอง |
| - เข้าแถวตามลำดับก่อนหลังได้เมื่อมีผู้ชี้แนะ | - เข้าแถวตามลำดับก่อนหลังได้เมื่อมีผู้ชี้แนะ | - เข้าแถวตามลำดับก่อนหลังได้ด้วยตนเอง |
| **6.3 ประหยัดและพอเพียง** | - ใช้สิ่งของเครื่องใช้อย่างประหยัดและพอเพียงเมื่อมีผู้ชี้แนะ | - ใช้สิ่งของเครื่องใช้อย่างประหยัดและพอเพียงเมื่อมีผู้ชี้แนะ | - ใช้สิ่งของเครื่องใช้อย่างประหยัดและพอเพียงด้วยตนเอง |

**มาตรฐานที่ 7 รักธรรมชาติ สิ่งแวดล้อม วัฒนธรรม และความเป็นไทย**

|  |  |  |  |  |
| --- | --- | --- | --- | --- |
| **พัฒนาการด้านสังคม** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **7.1 ดูแลรักษาธรรมชาติและสิ่งแวดล้อม** | - มีส่วนร่วมดูแลรักษาธรรมชาติและสิ่งแวดล้อมเมื่อมีผู้ชี้แนะ | - มีส่วนร่วมดูแลรักษาธรรมชาติและสิ่งแวดล้อมเมื่อมีผู้ชี้แนะ | - ดูแลรักษาธรรมชาติและสิ่งแวดล้อมด้วยตนเอง |
| - ทิ้งขยะได้ถูกที่ | - ทิ้งขยะได้ถูกที่ | - ทิ้งขยะได้ถูกที่ |
| **7.2 มีมารยาทตามวัฒนธรรมไทยและรักความเป็นไทย** | - ปฏิบัติตนตามมารยาทไทยได้เมื่อมีผู้ชี้แนะ | - ปฏิบัติตนตามมารยาทไทยได้ด้วยตนเอง | - ปฏิบัติตนตามมารยาทไทยได้ตามกาลเทศะ |
| - กล่าวคำขอบคุณและขอโทษเมื่อมีผู้ชี้แนะ | - กล่าวคำขอบคุณและขอโทษด้วยตนเอง | - กล่าวคำขอบคุณและขอโทษด้วยตนเอง |
| - หยุดยืนเมื่อได้ยินเพลงชาติไทยและเพลงสรรเสริญพระบารมี | - ยืนตรงเมื่อได้ยินเพลงชาติไทยและเพลงสรรเสริญพระบารมี | - ยืนตรงและร่วมร้องเมื่อได้ยินเพลงชาติไทยและเพลงสรรเสริญพระบารมี |

**มาตรฐานที่ 8 อยู่ร่วมกับผู้อื่นได้อย่างมีความสุขและปฏิบัติตนเป็นสมาชิกที่ดีของสังคมในระบอบประชาธิปไตยอันมีพระมหากษัตริย์ทรงเป็นประมุข**

|  |  |  |  |  |
| --- | --- | --- | --- | --- |
| **พัฒนาการด้านสังคม** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **8.1 ยอมรับความเหมือนและความแตกต่างระหว่างบุคคล** | - เล่นและทำกิจกรรมร่วมกับเด็กที่แตกต่างไปจากตน | - เล่นและทำกิจกรรมร่วมกับเด็กที่แตกต่างไปจากตน | - เล่นและทำกิจกรรมร่วมกับเด็กที่แตกต่างไปจากตน |
| **8.2 มีปฏิสัมพันธ์ที่ดีกับผู้อื่น** | - เล่นร่วมกับเพื่อน | - เล่นหรือทำงานร่วมกับเพื่อนเป็นกลุ่ม | - เล่นหรือทำงานร่วมกับเพื่อนอย่างมีเป้าหมาย |
| - ยิ้มหรือทักทายผู้ใหญ่และบุคคลที่คุ้นเคยเมื่อมีผู้ชี้แนะ | - ยิ้ม ทักทายหรือพูดคุยกับผู้ใหญ่และบุคคลที่คุ้นเคยได้ด้วยตนเอง | - ยิ้ม ทักทายและพูดคุยกับผู้ใหญ่และบุคคลที่คุ้นเคยได้เหมาะสมกับสถานการณ์ |
| **8.3 การปฏิบัติตนเบื้องต้นในการเป็นสมาชิกที่ดีของสังคม** | - ปฏิบัติตามข้อตกลงเมื่อมีผู้ชี้แนะ | - การมีส่วนร่วมสร้างข้อตกลงและปฏิบัติตามข้อตกลงเมื่อมีผู้ชี้แนะ | - มีส่วนร่วมสร้างข้อตกลงและปฏิบัติตามข้อตกลงด้วยตนเอง |
| - ปฏิบัติตนเป็นผู้นำและผู้ตามเมื่อมีผู้ชี้แนะ | - ปฏิบัติตนเป็นผู้นำและผู้ตามได้ด้วยตนเอง | - ปฏิบัติตนเป็นผู้นำและผู้ตามได้เหมาะสมตามสถานการณ์ |
| - ยอมรับการประนีประนอมแก้ไขปัญหาเมื่อมีผู้ชี้แนะ | - ประนีประนอมแก้ไขปัญหาโดยปราศจากการใช้ความรุนแรงเมื่อมีผู้ชี้แนะ | - ประนีประนอมแก้ไขปัญหาโดยปราศจากการใช้ความรุนแรงด้วยตนเอง |

**มาตรฐานที่ 9 ใช้ภาษาสื่อสารได้เหมาะสมกับวัย**

|  |  |  |  |  |
| --- | --- | --- | --- | --- |
| **พัฒนาการด้านสติปัญญา** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **9.1 สนทนาโต้ตอบและเล่าเรื่องให้ผู้อื่นเข้าใจ** | - ฟังผู้อื่นพูดจนจบและพูดโต้ตอบเกี่ยวกับเรื่องที่ฟัง | - ฟังผู้อื่นพูดจนจบและสนทนาโต้ตอบสอดคล้องกับเรื่องที่ฟัง | - ฟังผู้อื่นพูดจนจบและ  สนทนาโต้ตอบอย่างต่อเนื่องเชื่อมโยงกับเรื่องที่ฟัง |
| - เล่าเรื่องด้วยประโยคสั้นๆ | - เล่าเรื่องเป็นประโยคอย่างต่อเนื่อง | - เล่าเป็นเรื่องราวต่อเนื่องได้ |
| **9.1 อ่าน เขียนภาพและสัญลักษณ์ได้** | - อ่านภาพและพูดข้อความด้วยภาษาของตน | - อ่านภาพสัญลักษณ์ คำ พร้อมทั้งชี้หรือกวาดตามองข้อความตามบรรทัด | - อ่านภาพสัญลักษณ์ คำ ด้วยการชี้หรือกวาดตามองจุดเริ่มต้นและจุดจบของข้อความ |
| - เขียน ขีด เขี่ย อย่างมีทิศทาง | - เขียนคล้ายตัวอักษร | - เขียนชื่อของตนเองตามแบบ เขียนข้อความด้วยวิธีที่คิดขึ้นเอง |

**มาตรฐานที่ 10 มีความสามารถในการคิดที่เป็นพื้นฐานในการเรียนรู้**

|  |  |  |  |  |
| --- | --- | --- | --- | --- |
| **พัฒนาการด้านสติปัญญา** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **10.1 มีความสามารถในกรคิดรวบยอด** | - บอกลักษณะของสิ่งต่างๆจากการสังเกตโดยใช้ประสาทสัมผัส | - บอกลักษณะ และส่วนประกอบของสิ่งต่างๆจากการสังเกตโดยใช้ประสาทสัมผัส | - บอกลักษณะส่วนประกอบ การเปลี่ยนแปลงหรือความสัมพันธ์ของสิ่งต่างๆจากการสังเกตโดยใช้ประสาทสัมผัส |
| - จับคู่หรือเปรียบเทียบสิ่งต่างๆโดยใช้ลักษณะหรือหน้าที่การใช้งานเพียงลักษณะเดียว | - จับคู่และเปรียบเทียบความแตกต่างหรือความเหมือนของสิ่งต่างๆโดยใช้ลักษณะที่สังเกตพบเพียงลักษณะเดียว | - จับคู่และเปรียบเทียบความแตกต่างและความเหมือนของสิ่งต่างๆโดยใช้ลักษณะที่สังเกตพบสองลักษณะขึ้นไป |
| - คัดแยกสิ่งต่างๆตามลักษณะหรือหน้าที่การใช้งาน | - จำแนกและจัดกลุ่มสิ่งต่างๆโดยใช้อย่างน้อยหนึ่งลักษณะเป็นเกณฑ์ | - จำแนกและจัดกลุ่มสิ่งต่างๆโดยใช้ตั้งแต่สองลักษณะขึ้นไปเป็นเกณฑ์ |
| - เรียงลำดับสิ่งของหรือเหตุการณ์อย่างน้อย 3 ลำดับ | - เรียงลำดับสิ่งของหรือเหตุการณ์อย่างน้อย 4 ลำดับ | - เรียงลำดับสิ่งของหรือเหตุการณ์อย่างน้อย 5 ลำดับ |
| **10.2 มีความสามารถในการคิดเชิงเหตุผล** | - ระบุผลที่เกิดขึ้นในเหตุการณ์หรือการกระทำเมื่อมีผู้ชี้แนะ | - ระบุสาเหตุหรือผลที่เกิดขึ้นในเหตุการณ์หรือการกระทำเมื่อมีผู้ชี้แนะ | - อธิบายเชื่อมโยงสาเหตุและผลที่เกิดขึ้น และมีส่วนร่วมในการลงความเห็นจากข้อมูลอย่างมีเหตุผล |
| - คาดเดา หรือ คาดคะเนสิ่งที่อาจจะเกิดขึ้น | - คาดเดา หรือคาดคะเนสิ่งที่อาจจะเกิดขึ้น หรือมีส่วนร่วมในการลงความเห็นจากข้อมูล | - คาดเดา หรือคาดคะเนสิ่งที่อาจจะเกิดขึ้น หรือมีส่วนร่วมในการลงความเห็นจากข้อมูลอย่างมีเหตุผล |
| **10.3 มีความสามารถในกาคิดแก้ปัญหาและตัดสินใจ** | - ตัดสินใจในเรื่องง่ายๆ | - ตัดสินใจในเรื่องง่ายๆและเริ่มเรียนรู้ผลที่เกิดขึ้น | - ตัดสินใจในเรื่องง่ายๆและยอมรับผลที่เกิดขึ้น |
| - แก้ปัญหาโดยลองผิดลองถูก | - ระบุปัญหา และแก้ปัญหาโดยลองผิดลองถูก | - ระบุปัญหา สร้างทางเลือกและเลือกวิธีแก้ปัญหา |

**มาตรฐานที่ 11 มีจินตนาการและคิดสร้างสรรค์**

|  |  |  |  |  |
| --- | --- | --- | --- | --- |
| **พัฒนาการด้านสติปัญญา** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **11.1 ทำงานศิลปะตามจินตนาการและความคิดสร้างสรรค์** | - สร้างผลงานศิลปะเพื่อสื่อสารความคิด ความรู้สึกของตนเอง | - สร้างผลงานศิลปะเพื่อสื่อสารความคิด ความรู้สึกของตนเองโดยมีการตัดแปลง และแปลกใหม่จากเดิมหรือมีรายละเอียดเพิ่มขึ้น | - สร้างผลงานศิลปะเพื่อสื่อสารความคิด ความรู้สึกของตนเองโดยมีการตัดแปลง และแปลกใหม่จากเดิมหรือมีรายละเอียดเพิ่มขึ้น |
| **11.2 แสดงท่าทาง/เคลื่อนไหวตามจินตนาการอย่างสร้างสรรค์** | - เคลื่อนไหวท่าทางเพื่อสื่อสารความคิด ความรู้สึกของตนเอง | - เคลื่อนไหวท่าทางเพื่อสื่อสารความคิด ความรู้สึกของตนเองอย่างหลากหลาย | - เคลื่อนไหวท่าทางเพื่อสื่อสารความคิด ความรู้สึกของตนเองอย่างหลากหลายและแปลกใหม่ |

**มาตรฐานที่ 12 มีเจตคติที่ดีต่อการเรียนรู้ และมีความสามารถในการแสวงหาความรู้ได้เหมาะสมกับวัย**

|  |  |  |  |  |
| --- | --- | --- | --- | --- |
| **พัฒนาการด้านสติปัญญา** | **ตัวบ่งชี้** | **สภาพที่พึงประสงค์** | | |
| **อายุ 3-4 ปี** | **อายุ 4-5 ปี** | **อายุ 5-6 ปี** |
| **12.1 มีเจตคติที่ดีต่อการเรียนรู้** | - สนใจฟังหรืออ่านหนังสือด้วยตนเอง | - สนใจซักถามเกี่ยวกับสัญลักษณ์หรือตัวหนังสือที่พบเห็น | - สนใจหยิบหนังสือมาอ่านและเขียนสื่อความคิดด้วยตนเองเป็นประจำอย่างต่อเนื่อง |
| - กระตือรือร้นในการเข้าร่วมกิจกรรม | - กระตือรือร้นในการเข้าร่วมกิจกรรม | - กระตือรือร้นในการร่วมกิจกรรมตั้งแต่ต้นจนจบ |
| **12.2 มีความสามารถในการแสวงหาความรู้** | - ค้นหาคำตอบของข้อสงสัยต่างๆตามวิธีการที่มีผู้ชี้แนะ | - ค้นหาคำตอบของข้อสงสัยต่างๆตามวิธีการด้วยตนเอง | - ค้นหาคำตอบของข้อสงสัยต่างๆตามวิธีการที่หลากหลายด้วยตนเอง |
|  | - ใช้ประโยคคำถามว่า “ใคร” “ทำไม” ในการค้นหาคำตอบ | - ใช้ประโยคคำถามว่า “ที่ไหน” “อะไร” ในการค้นหาคำตอบ | - ใช้ประโยคคำถามว่า “เมื่อไร” “อย่างไร” ในการค้นหาคำตอบ |

**การจัดเวลาเรียน**

หลักสูตรการศึกษาปฐมวัยกำหนดกรอบโครงสร้างเวลาในการจัดประสบการณ์ให้กับเด็ก 1-3 ปีการศึกษาโดยประมาณ ทั้งนี้ ขึ้นอยู่กับอายุของเด็กที่เริ่มเข้าสถานศึกษาหรือสถานพัฒนาเด็กปฐมวัย เวลาเรียนสำหรับเด็กปฐมวัยจะขึ้นอยู่กับสถานศึกษาแต่ละแห่ง โดยมีเวลาเรียนไม่น้อยกว่า 180 วันต่อ 1 ปีการศึกษา ในแต่ละวันจะใช้เวลาไม่น้อยกว่า 5 ชั่วโมง โดยสามารถปรับให้เหมาะสมตามบริบทของสถานศึกษาและสถานพัฒนาเด็กปฐมวัย

**สาระการเรียนรู้**

สาระการเรียนรู้ของหลักสูตรการศึกษาปฐมวัย สำหรับเด็กอายุ 3-6 ปี ประกอบด้วย 2 ส่วน คือ ประสบการณ์สำคัญ และสาระที่ควรเรียนรู้ ทั้งสองส่วนมีความสำคัญในการจัดประสบการณ์ เพื่อส่งเสริมพัฒนาการด้านร่างกาย อารมณ์ จิตใจ สังคม และสติปัญญา โดยผู้สอนอาจจัดในรูปแบบหน่วยการสอนแบบบูรณาการหรือเลือกใช้รูปแบบที่เหมาะสมกับเด็กปฐมวัยรวมทั้งต้องสอดคล้องกับปรัชญาการศึกษาปฐมวัยและหลักการจัดการศึกษาปฐมวัย ดังนี้

1. **ประสบการณ์สำคัญ** ประสบการณ์สำคัญเป็นแนวทางสำหรับผู้สอนนำไปใช้ในการออกแบบการจัดประสบการณ์ให้เด็กปฐมวัยเรียนรู้ ลงมือปฏิบัติ และได้รับการส่งเสริมพัฒนาการครอบคลุมทุกด้าน ดังนี้

**1.1 ประสบการณ์สำคัญที่ส่งเสริมพัฒนาการด้านร่างกาย** เป็นการสนับสนุนให้เด็กได้มีโอกาสพัฒนาการใช้กล้ามเนื้อใหญ่ กล้ามเนื้อเล็ก และการประสานสัมพันธ์ระหว่างกล้ามเนื้อและระบบประสาท ในการทำกิจวัตรประจำวันหรือทำกิจกรรมต่างๆและสนับสนุนให้เด็กมีโอกาสดูแลสุขภาพและสุขอนามัย สุขนิสัย และการรักษาความปลอดภัย ดังนี้

|  |  |  |
| --- | --- | --- |
| **ด้านร่างกาย** | **ประสบการณ์สำคัญ** | **ตัวอย่างประสบการณ์และกิจกรรม** |
| 1. **การใช้กล้ามเนื้อใหญ่** | - การเคลื่อนไหวอยู่กับที่ | - ตบมือ ผงกศรีษะ เคลื่อนไหวไหล่ เอว มือ และแขน มือและนิ้วมือ เคาะเท้า เท้าและปลายเท้าอยู่กับที่ |
| - การเคลื่อนไหวเคลื่อนที่ | - คลาน คืบ เดิน วิ่ง กระโด สไลด์ ควบม้า ก้าวกระโดด เคลื่อนที่ไปข้างหน้า-ข้างหลัง ข้างซ้าย-ข้างขวา หมุนตัว |
| - การเคลื่อนไหวพร้อมวัสดุอุปกรณ์ | - เคลื่อนไหวร่างกายพร้อมเชือก ผ้าแพร ริบบิ้น วัสดุอื่นๆที่เหมาะสมตามจินตนาการ เพลงบรรเลง คำบรรยายของผู้สอน |
| - การเคลื่อนไหวที่ใช้การประสานสัมพันธ์ของการใช้กล้ามเนื้อใหญ่ ในการขว้าง การจับ การโยน การเตะ | - เล่นเกมกลางแจ้ง เช่น ลิงชิงบอล ขว้างลูกบอล ถุงทราย โยนลูกบอลหรือวัสดุอื่นลงตะกร้า เตะบอล |
| - การเล่นเครื่องเล่นสนามอย่างอิสระ | - เล่นอิสระ เล่นเครื่องเล่นสนาม เล่นปีนป่าย โหน มุด ลอดเครื่องเล่น ปั่นจักรยานสามล้อ |
| 1. **การใช้กล้ามเนื้อเล็ก** | - การเล่นเครื่องเล่นสัมผัสและการสร้างจากแท่งไม้ บล็อก | - ต่อเลโก้ น้อตปักหมุด กระดานตะปู บล็อกไม้หรือพลาสติก |
| - การเขียนภาพและการเล่นกับสี | - เขียนภาพด้วยสีเทียน สีไม้ สีจากวัสดุธรรมชาติ เล่นกับสีน้ำ เช่น เป่าสี ทับสี พับสี หยดสี ละเลงสี กลิ้งสี |
| - การปั้น | - ปั้นดินเหนียว ดินน้ำมัน ปั้นแป้งโดว์ |
| - การประดิษฐ์สิ่งต่างๆด้วยเศษวัสดุ | - สร้างชิ้นงานจากวัสดุธรรมชาติหรือวัสดุที่เหลือใช้ |
| - การหยิบจับ การใช้กรรไกร การฉีก การตัด การปะ และการร้อยวัสดุ | - ใช้กรรไกรปลายมนตัดกระดาษหรือตัดใบไม้ ร้อยดอกไม้และวัสดุต่างๆ ฉีก ตัด ปะกระดาษหรือวัสดุธรรมชาติ |
| 1. **การรักษาสุขภาพอนามัยส่วนตน** | - การปฏิบัติตนตามสุขอนามัย สุขนิสัยที่ดีในกิจวัตรประจำวัน | ล้างมือก่อนรับประทานอาหาร ทำความสะอาดหลังจากเข้าห้องน้ำห้องส้วม รับประทานอาหารกลางวันครบห้าหมู่ นอนกลางวัน ออกกำลังกาย ดูแลรักษาความสะอาดของใช้ส่วนตัว |
| 1. **การรักษาความปลอดภัย** | - การปฏิบัติตนให้ปลอดภัยในกิจวัตรประจำวัน | - เล่นเครื่องเล่นที่ถูกวิธี ล้างมือทุกครั้งเมื่อสิ้นสุดการเล่น ระวังรักษาและดูแลตนเองขณะเจ็บป่วย เช่น ปิดปากไอในขณะเป็นหวัด ไม่ขยี้ตาขณะตาแดง |
| - การฟังนิทาน เรื่องราว เหตุการณ์ เกี่ยวกับการป้องกันและรักษาความปลอดภัย | - ฟังนิทาน เรื่องราว เหตุการณ์ที่มีเนื้อหาเกี่ยวกับการป้องกันและรักษาความปลอดภัย เช่น การข้ามถนน การรับของคนแปลกหน้า ของมีคม สัตว์มีพิษ และอันตรายจากสารพิษ |
| - การเล่นเรื่องเล่นสนามอย่างปลอดภัย | - เล่นเครื่องเล่นสนามตามข้อตกลงอย่างถูกวิธี เช่น ปีนป่าย โหน ลอด มุด คลาน ด้วยความระมัดระวัง รอคอยไม่แย่งกันในการเล่น |
| - การเล่นบทบาทสมมติเหตุการณ์ต่างๆ | - เล่นบทบาทสมมติการปฏิบัติกามกฎจราจร เช่น การข้ามถนน การซ้อนท้ายรถจักรยายนต์ การคาดเข็มขัดนิรภัย และการปฏิบัติตนเมื่อเกิดเหตุฉุกเฉิน เช่น ไฟไหม้ แผ่นดินไหว พายุ ฯลฯ สรุปผลที่เกิดจากการเล่นบทบาทสมมติ |
| 1. **การตระหนักรู้เกี่ยวกับร่างกายตนเอง** | - การเคลื่อนไหวโดยควบคุมตนเองไปในทิศทาง ระดับ และพื้นที่ | - เคลื่อนไหวร่างกายไปในทิศทางต่างๆ เช่น ซ้าย ขวา หน้า หลัง ทั่วบริเวณที่กำหนดในระดับสูง กลาง และต่ำ มีการเคลื่อนไหวที่หลากหลาย เช่น มุด ลอด คลาน กลิ้ง กระโดด |
| - การเคลื่อนไหวข้ามสิ่งกีดขวาง | - การเดิน วิ่ง กระโดดหลบหลีกหรือข้ามสิ่งกีดขวางต่างๆ เช่น ล้อรถยนต์ ถังน้ำมัน ที่กั้นจราจร ห่วงฮูลาฮูบ สิ่งของ บล็อกไม้ |

**1.2 ประสบการณ์สำคัญที่ส่งเสริมพัฒนาการด้านอารมณ์-จิตใจ** เป็นการสนับสนุนให้เด็กได้แสดงออกทางอารมณ์และความรู้สึกของตนเองที่เหมาะสมกับวัย ตระหนักถึงลักษณะพิเศษเฉพาะ ที่เป็นอัตลักษณ์ความเป็นตัวของตัวเอง มีความสุข ร่าเริงแจ่มใส การเห็นอกเห็นใจผู้อื่น ได้พัฒนาคุณธรรมจริยธรรม สุนทรียภาพ ความรู้สึกที่ดีต่อตนเอง และความเชื่อมั่นในตนเองขณะปฏิบัติกิจกรรมต่างๆ ดังนี้

|  |  |  |
| --- | --- | --- |
| **ด้านอารมณ์-จิตใจ** | **ประสบการณ์สำคัญ** | **ตัวอย่างประสบการณ์และกิจกรรม** |
| 1. **สุนทรียภาพ ดนตรี** | - การฟังเพลง การร้องเพลง และการแสดงปฏิกิริยาโต้ตอบเสียงดนตรี | - ทำท่าทางเคลื่อนไหวร่างกายในลักษณะต่างๆ เช่น โยกตัว ส่ายสะโพก ตบมือ ย่ำเท้า ตามจังหวะและเสียงเพลง เช่น เพลงบรรเลง เพลงตามสมัยนิยม เพลงตามหน่วยประสบการณ์ เพลงที่สนใจ เพลงประจำโรงเรียน และเพลงพื้นบ้าน |
| - การเล่นเครื่องดนตรีประกอบจังหวะ | - เล่นเครื่องดนตรีประเภทต่างๆ หรือวัสดุอื่นๆประกอบจังหวะ เช่น เคาะ เขย่า ตี |
| - การเคลื่อนไหวตามเสียงเพลง/ดนตรี | - แสดงท่าทาง เคลื่อนไหวประกอบเสียงเพลง เสียงดนตรีหรือจังหวะช้าและเร็ว |
| - การเล่นบทบาทสมมติ | -เล่นและแสดงบทบาทสมมติเป็นตัวละครตามหน่วยประสบการณ์หรือนิทาน |
| - การทำกิจกรรมศิลปะต่างๆ | - ทำกิจกรรมศิลปะ เช่น วาดภาพระบายสี ปั้น ร้อย ฉีกตัดปะ พับ เล่นกับสีน้ำ ประดิษฐ์เศษวัสดุ |
| - การสร้างสรรค์สิ่งสวยงาม | - สร้างงานศิลปะตามความคิดสร้างสรรค์ในรูปแบบต่างๆ เช่น วาดภาพระยายสี ปั้น ร้อย ฉีก ตัดปะ พับ เล่นกับสีน้ำ ประดิษฐ์เศษวัสดุ การทำสวนถาด และแสดงความคิดเห็นต่อผลงานศิลปะ |
| 1. **การเล่น** | - การเล่นอิสระ | - เล่นอิสระ การเล่นที่ใช้จินตนาการ กล่นสมมติ การเล่นของเล่นในห้องเรียน บริเวณสนามกลางแจ้ง |
| - การเล่นรายบุคคล กลุ่มย่อย กลุ่มใหญ่ | - เล่นเสรี เล่นอิสระในมุมเล่นรายบุคคล กลุ่มย่อยและกลุ่มใหญ่ เล่นรวมกับเพื่อน เล่นแบบร่วมมือและเล่นแบบสร้างสรรค์ |
| - การเล่นตามมุมประสบการณ์ | - เล่นตามมุมเล่นในห้องเรียน เล่นสมมติ |
| - การเล่นนอกห้องเรียน | - เล่นกลางแจ้ง เช่น เล่นเครื่องเล่นสนามรูปแบบต่างๆ เล่นน้ำ เล่นทราย การละเล่นพื้นบ้าน |
| 1. **คุณธรรม จริยธรรม** | - การปฏิบัติตนตามหลักศาสนาที่นับถือ | - ทำกิจกรรมตามศาสนาที่วัด มัสยิด โบสถ์ ปฏิบัติตนตามคำสอนของศาสนาที่นับถือ |
| - การฟังนิทานเกี่ยวกับคุณธรรม จริยธรรม | - ฟังนิทาน เรื่องราว เหตุการณ์เกี่ยวกับความซื่อสัตย์ ความเมตตากรุณา มีน้ำใจช่วยเหลือแบ่งปัน ความเห็นอกเห็นใจ ความรับผิดชอบ ประหยัดพอเพียง และความมีวินัย |
| - การร่วมสนทนาและแลกเปลี่ยนความคิดเห็นเชิงจริยธรรม | - ร่วมสนทนาและแสดงความคิดเห็นเกี่ยวกับข่าว เรื่องราว เหตุการณ์ นิทานเกี่ยวกับคุณธรรม จริยธรรม ตามบริบทของชุมชนหรือกลุ่มเป้าหมายเฉพาะ |
| 1. **การแสดงออกทางอารมณ์** | - การพูดสะท้อนความรู้สึกของตนเองและอื่น | - บอกเล่า ทำท่าทาง ที่เกี่ยวข้องกับความรู้สึกของตนเองและผู้อื่น ปรับเปลี่ยนความคิดหรือการกระทำ เมื่อมีสถานการณ์ที่เป็นปัญหา พูดแสดงความรู้สึกหลังการทำกิจกรรมศิลปะ แสดงสีหน้า ท่าทาง บทบาทตามตัวละคร |
| * การเล่นบทบาทสมมติ | * เล่นและแสดงบทบาทสมมติเป็นตัวละครตามหน่วยประสบการณ์หรือนิทาน |
| - การเคลื่อนไหวตามเสียงผู้เพลง/ดนตรี | - แสดงท่าทาง เคลื่อนไหวประกอบเสียงเพลง เสียงดนตรีหรือจังหวะช้าและเร็ว |
| - การร้องเพลง | - ร้องเพลงประกอบหน่วยการจัดประสบการณ์ หรือเพลงที่สนใจอย่างสนุกสนาน |
| - การทำงานศิลปะ | - ทำกิจกรรมศิลปะ เช่น วาดภาพระบายสี ปั้น ร้อย ฉีกตัดปะ พับ เล่นกับสีน้ำ ประดิษฐ์เศษวัสดุ |
| 1. **การมีอัตลักษณ์เฉพาะตนและเชื่อว่าตนเองมีความสามารถ** | - การปฏิบัติกิจกรรมต่างๆตามความสามารถของตนเอง | - เล่น/ทำงานอย่างอิสระตามความถนัด ความสนใจและความสามารถของตนเอง เช่น กิจกรรมศิลปะ กิจกรรมเคลื่อนไหว กิจกรรมในกิจวัตรประจำวัน(โดยเปิดโอกาสให้เด็กมีส่วนร่วมในการตัดสินใจเลือกทำกิจกรรมเอง บอกได้ว่าตนเองเป็นอย่างไร ทำอะไรได้บ้าง บอกความเหมือน ความแตกต่างของตนเองและผู้อื่น และบอกความคิดของตนเองได้ว่า “อยากเป็นอะไรเมื่อหนูโตขึ้น”) |
| 1. **การเห็นอกเห็นใจผู้อื่น** | - การแสดงความยินดีเมื่อผู้อื่นมีความสุข เห็นใจเมื่อผู้อื่นเศร้าหรือเสียใจและการช่วยเหลือปลอบโยนเมื่อผู้อื่นได้รับบาดเจ็บ | - แสดงความยินดีกับเพื่อนเมื่อเพื่อนมีความสุข เช่น วันเกิด และแสดงความเห็นใจเพื่อนหรือผู้อื่น เช่น ช่วยเหลือ ปลอบโยนเมื่อเพื่อนร้องไห้หรือบาดเจ็บ |

**1.3 ประสบการณ์สำคัญที่ส่งเสริมพัฒนาการด้านสังคม** เป็นการสนับสนุนให้เด็กได้มีโอกาสปฏิสัมพันธ์กับบุคคลและสิ่งแวดล้อมต่างๆรอบตัว จากการปฏิบัติกิจกรรมต่างๆผ่านการเรียนรู้ทางสังคม เช่น การเล่น การทำงานกับผู้อื่น การปฏิบัติกิจวัตรประจำวัน การแก้ปัญหาข้อขัดแย้งต่างๆ

|  |  |  |
| --- | --- | --- |
| **ด้านสังคม** | **ประสบการณ์สำคัญ** | **ตัวอย่างประสบการณ์และกิจกรรม** |
| 1. **การปฏิบัติกิจวัตรประจำวัน** | - การช่วยเหลือตนเองในกิจวัตรประจำวัน | * ทำกิจวัตรประจำวันด้วยตนเอง เช่น แต่งตัว ล้างมือ รับประทานอาหาร เข้าห้องส้วม |
| - การปฏิบัติตนตามแนวทางหลักปรัชญาของเศรษฐกิจพอเพียง | - นำวัสดุเหลือใช้มาสร้างชิ้นงาน ใช้สิ่งของเครื่องใช้อย่างประหยัดและพอเพียง เช่น ยาสีฟัน น้ำ วัสดุทำงานศิลปะ |
| 1. **การดูแลรักษาธรรมชาติ** | - การมีส่วนร่วมรับผิดชอบดูแลรักษาสิ่งแวดล้อมทั้งภายในและภายนอกห้องเรียน | - รับผิดชอบหน้าที่ที่ได้รับมอบหมาย เช่น ดูแลรักษาความสะอาดห้องเรียน รดน้ำต้นไม้ เก็บขยะ นำวัสดุท้องถิ่นวัสดุเหลือใช้มาสร้างชิ้นงาน ใช้น้ำ สิ่งของเครื่องใช้อย่างประหยัด คุ้มค่า เช่น ดินสอ สี กระดาษสี |
| - การใช้วัสดุและสิ่งของเครื่องใช้อย่างคุ้มค่า | - นำวัสดุเหลือใช้มาสร้างชิ้นงาน ใช้ส่งของอย่างประหยัด เช่น ดินสอ สี กาว กระดาษสี |
| - การทำงานศิลปะที่นำวัสดุหรือสิ่งของเครื่องใช้ที่ใช้แล้ว มาใช้ซ้ำหรือแปรูปแล้วนำกลับมาใช้ใหม่ | - ประดิษฐ์สิ่งต่างๆจากวัสดุเหลือใช้ เช่น ขวดน้ำพลาสติก กล่อง เศษผ้า แกนกระดาษ กระดาษสี ไม้ไอศรีม |
| - การเพาะปลูกและดูแลต้นไม้ | - ปลูกต้นไม้ ใดอกไม้ประดับ ผักสวนครัว ดุแลรดน้ำ พรวนดิน เช่น เพาะถั่วงอก ปลูกผักบุ้ง ต้นหอม |
| - การเลี้ยงสัตว์ | - เลี้ยงและดูแลให้อาหารสัตว์ เช่น ปลา ไก่ นก |
| - การสนทนาข่าวและเหตุการณ์ที่เกี่ยวกับธรรมชาติและสิ่งแวดล้อมในชีวิตประจำวัน | - สนทนาเกี่ยวกับเหตุการณ์ ผลกระทบที่เกิดจากความเปลี่ยนแปลงทางธรรมชาติและสิ่งแวดล้อม เช่น ฝนตก น้ำท่วมฝนแล้ง ลมพายุ |
| 1. **การปฏิบัติตามวัฒนธรรมท้องถิ่นและความเป็นไทย** | - การเล่นบทบาทสมมติการปฏิบัติตนในความเป็นคนไทย | * เล่นบทบาทสมมติเกี่ยวกับการไหว้ การทักทายและการปฏิบัติตนในวันสำคัญของไทย และวันสำคัญของท้องถิ่น |
| - การปฏิบัติตนตามวัฒนธรรมท้องถิ่นที่อาศัยและ  ประเพณีไทย | * ทำกิจกรรมในวันสำคัญ และประเพณีในท้องถิ่นของตน |
| - การประกอบอาหารไทย | * ทำอาหารง่ายๆตามหน่วยการจัดประสบการณ์ อาหารในท้องถิ่นหรืออาหารประจำภาคของตนเอง |
| - การศึกษานอกสถานที่ | * วางแผน สำรวจ ศึกษาแหล่งเรียนรู้นอกสถานที่ สัมภาษณ์บุคคลต่างๆ บันทึกข้อมูล และนำเสนอข้อมูล |
| - การละเล่นพื้นบ้านของไทย | - การละเล่นไทย เช่น มอญซ่อนผ้า งูกินหาง รีรีข้าวสาร โพงพาง |
| 1. **การมีปฏิสัมพันธ์ มีวินัย มีส่วนร่วม และบทบาทสมาชิกของสังคม** | - การร่วมกำหนดข้อตกลงของห้องเรียน | * มีส่วนร่วมในการกำหนดและจัดทำข้อตกลงของห้องเรียน |
| - การปฏิบัติตนเป็นสมาชิกที่ดีของห้องเรียน | * ปฏิบัติตามข้อตกลงของห้องเรียนที่ร่วมกัน กำหนด เช่น การเก็บของเล่นของใช้เข้าที่ การเข้าแถวรับของ |
| - การให้ความร่วมมือในการปฏิบัติกิจกรรมต่างๆ | * เข้าร่วมกิจกรรมด้วยความเต็มใจทั้งรายบุคคล กลุ่มย่อย และกลุ่มใหญ่ |
| - การดูแลห้องเรียนร่วมกัน | * ดูแลความสะอาดเรียบร้อยของห้องเรียน เช่น จัดของเล่นของใช้ เทขยะ รดน้ำต้นไม้ |
| - การร่วมกิจกรรมวันสำคัญ | - ปฏิบัติกิจกรรมเกี่ยวกับวันสำคัญในสถานการณ์จริงหรือสถานการณ์จำลองตามความเหมาะสมและบริบทของแต่ละสถานศึกษา |
| 1. **การเล่นและทำงานแบบร่วมมือร่วมใจ** | - การร่วมสนทนาและแลกเปลี่ยนความคิดเห็น | * สนทนาแลกเปลี่ยนแสดงความคิดเห็นเกี่ยวกับเหตุการณ์ในนิทาน เรื่องราว |
| - การเล่นและทำงานร่วมกับผู้อื่น | * เล่นและทำงานร่วมกันเป็นคู่ กลุ่มเล็ก หรือกลุ่มใหญ่ |
| - การทำศิลปะแบบร่วมมือ | - ทำงานศิลปะร่วมกันเป็นกลุ่มอย่างมีเป้าหมายร่วมกัน เช่น ปั้นดินน้ำมัน วาดภาพ ตัดฉีกปะ งานประดิษฐ์ |
| 1. **การแก้ปัญหาความขัดแย้ง** | - การมีส่วนร่วมในการเลือกวิธีการแก้ปัญหา | * ร่วมกันแสดงความคิดเห็นและเสนอความคิดเห็น และตัดสินใจเลือกวิธีแก้ปัญหาเกี่ยวกับเรื่องราว เหตุการณ์ต่างๆ |
| - การมีส่วนร่วมในการแก้ปัญหาความขัดแย้ง | - มีส่วนร่วมในการเสนอความคิด ตัดสินใจเลือกวิธีแก้ปัญหาต่างๆที่เกิดขึ้นอย่างสันติวิธีในสถานการณ์ที่มีความขัดแย้ง |
| 1. **การยอมรับในความเหมือนและความแตกต่างระหว่างบุคคล** | - การเล่นหรือทำกิจกรรมร่วมกับกลุ่มเพื่อน | - เล่นหรือทำกิจกรรมต่างๆร่วมกับเพื่อน เช่น กิจกรรมศิลปะ กิจกรรมการเล่นตามมุม กิจกรรมเล่นน้ำ เล่นทราย และยอมรับความคิดของเพื่อนที่ต่างไปจากตน |

**1.4 ประสบการณ์สำคัญที่ส่งเสริมพัฒนาการด้านสติปัญญา** เป็นการสนับสนุนให้เด็กได้รับรู้และเรียนรู้สิ่งต่างๆรอบตัวผ่านการมีปฏิสัมพันธ์กับสิ่งแวดล้อม บุคคลและสื่อต่างๆด้วยกระบวนการเรียนรู้ที่เหลากหลาย เพื่อเปิดโอกาสให้เด็กพัฒนาการใช้ภาษา จินตนาการความคิดสร้างสรรค์ การแก้ปัญหา การคิดเชิงเหตุผล และการคิดรวบยอดเกี่ยวกับสิ่งต่างๆรอบตัวและมีความคิดรวบยอดทางคณิตศาสตร์ที่เป็นพื้นฐานของการเรียนรู้ในระดับที่สูงขึ้นต่อไป

|  |  |  |
| --- | --- | --- |
| **การพัฒนาด้าน** | **ประสบการณ์สำคัญ** | **ตัวอย่างประสบการณ์และกิจกรรม** |
| 1. **การใช้ภาษา** | - การฟังเสียงต่างๆในสิ่งแวดล้อม | * ฟังเสียงต่างๆรอบตังและบอกเสียงที่ได้ยิน เช่น เสียงหายใจ ลมพัด นกร้อง รถยนต์ คนเดิน สัตว์ร้อง |
| - การฟังและปฏิบัติตามคำแนะนำ | * ฟังและปฏิบัติตามคำแนะนำ เช่น การเล่นเกม การเคลื่อนไหวตามคำบรรยาย รวมทั้งข้อตกลงในห้องเรียน |
| - การฟังเพลง นิทาน คำคล้องจอง บทร้อยกรองหรือเรื่องราวต่างๆ | * ฟังเพลง นิทาน คำคล้องจอง บทร้อยกรองง่ายๆหรือเรื่องราวต่างๆ |
| - การพูดแสดงความคิด ความรู้สึก และความต้องการ | * พูดแสดงความคิดเห็น ความรู้สึก ความต้องการในสิ่งต่างๆ ใช้คำถาม ใคร อะไร ทำไม อย่างไร ในสิ่งที่ต้องการทราบ |
| - การพูดกับผู้อื่นเกี่ยวกับประสบการณ์ของตนเอง หรือพูดเล่าเรื่องราวเกี่ยวกับตนเอง | * พูดเล่าข่าวเล่าประสบการณ์ หรือเรื่องราวเกี่ยวกับตนเองหรือเหตุการณ์ประจำวัน เช่น ครอบครัวของฉัน |
| - การพูดอธิบายเกี่ยวกับสิ่งของ เหตุการณ์ และความสัมพันธ์ของสิ่งต่างๆ | * พูดบอกลักษณะสิ่งของที่สังเกต เล่าข่าว เล่าประสบการณ์ เช่น กิจกรรมที่ทำในวันหยุด กิจกรรมที่ได้ทำด้วยตนเอง หรือทำร่วมกับเพื่อนและครู หรือเหตุการณ์ที่เกิดขึ้นตามลำดับหรือตามช่วงเวลา |
| - การพูดอย่างสร้างสรรค์ในการเล่น และการกระทำต่างๆ | * เล่าสิ่งที่กำลังเล่น กำลังทำ พูดให้กำลังใจ ปลอบใจ คำแนะนำเพื่อนในการเล่นและการทำงาน อธิบายวิธีเล่นให้เพื่อนฟัง |
| - การรอจังหวะที่เหมาะสมในการพูด | * ตอบคำถามและมีมารยาทในการพูด เช่น ยกมือก่อนพูด ไม่พูดแทรกในขณะที่ผู้อื่นกำลังพูด |
| - การพูดเรียงลำดับคำเพื่อใช้ในการสื่อสาร | * เรียงคำพูดในสิ่งที่คิดเพื่ออธิบายให้ผู้อื่นเข้าใจ เช่น พูดเล่าเรื่องจากภาพ หรือเหตุการณ์ที่พบเห็น |
| - การอ่านหนังสือภาพ นิทาน หลากหลายประเภท/รูปแบบ | * อ่านภาพ นิทาน อ่านป้ายและสัญลักษณ์ที่เด็กสนใจ อ่านนิทานให้เพื่อนฟัง |
| - การอ่านอย่างอิสระตามลำพัง การอ่านร่วมกัน การอ่านโดยมีผู้ชี้แนะ | * อ่านหนังสือหรือหนังสือภาพที่สนใจอย่างอิสระตามลำพังในมุมหนังสือ อ่านร่วมกัน โดยครูแนะนำส่วนต่างๆของหนังสือตั้งแต่ปกหน้าจนถึงปกหลังแล้วเป็นผู้นำการอ่านโดยชี้คำในหนังสือจากซ้ายไปขวา เด็กชี้และอ่านตามครูพร้อมกัน อ่านชี้แนะโดยครูเป็นผู้นำการอ่านกับเด็กกลุ่มย่อย 3-5 คน |
|  | - การเห็นแบบอย่างของการอ่านที่ถูกต้อง | * ดูตัวอย่างครูชี้คำและกวาดสายตาจากการอ่านหนังสือนิทาน ป้าย บัตรข้อความ แถบประโยค หรือแผนภูมิเพลง |
| - การสังเกตทิศทางการอ่านตัวอักษร คำ และข้อความ | * ดูตัวอย่างการกวาดสายตาอ่านตัวอักษร คำ และข้อความจากซ้ายไปขวา บนมาล่าง |
| - การอ่านและชี้ข้อความ โดยกวาดสายตามตามบรรทัดจากซ้ายไปขวา จากบนลงล่าง | * ดูตัวอย่างการกวาดสายตาและชี้คำอ่านข้อความหนังสือนิทาน แผนภูมิเพลงจากซ้ายไปขวา บรรทัดบนลงบรรทัดล่าง |
| - การสังเกตตัวอักษรในชื่อของตน หรือคำคุ้นเคย | * ชี้หรือบอกตัวอักษรบางตัวที่คุ้นเคยในชื่อตนเอง นิทานเพลง คำคล้องจอง ป้ายข้อความ สังเกตบัตรชื่อ นามสกุลตังเองกับเพื่อนว่ามีอักษรตัวไหนเหมือนกัน |
| - การสังเกตตัวอักษรที่ประกอบเป็นคำ ผ่านการอ่านหรือเขียนของผู้ใหญ่ | * มองและชี้ตัวอักษรในคำ ข้อความประโยค นิทาน แผนภูมิเพลง ปริศนาคำทาย หรือประโยคที่ครูเขียน สังเกตทิศทางการเขียนตัวพยัญชนะหรือคำที่คุ้นเคยของครู สังเกตการเขียนบนทรายหรือการเขียนในอากาศของครู ขดดินน้ำมันเป็นตัวพยัญชนะที่คุ้นเคย เช่น พยัญชนะต้นชื่อของตนเอง |
| - การคาดเดาคำ วลี หรือประโยค ที่มีโครงสร้างซ้ำๆกัน จากนิทาน เพลง คำคล้องจอง | * เล่นเดาคำบางคำที่คุ้นเคยในหนังสือนิทานเพลง คำคล้องจอง เล่นเดาตัวพยัญชนะที่หายไปจากคำที่คุ้นเคย เล่นเปลี่ยนคำบางคำในประโยคที่มีโครงสร้างซ้ำๆบันทึกคำพูดเด็ก |
| - การเล่นเกมทางภาษา | * เล่นเกมทางภาษาต่างๆเช่น หาภาพกับสัญลักษณ์ จับคู้คำกับภาพ หาตัวอักษรหือคำบางคำจากนิทาน ต่อเติมตัวอักษรลงในบัตรคำ บิงโก ลอตโตพยัญชนะกับคำ วาดภาพและแต่งเรื่องราวที่มีโครงเรื่องเดียวกับนิทาน |
| - การเห็นแบบอย่างของการเขียนที่ถูกต้อง | - สังเกตตัวอย่างการเขียนของครูในโอกาสต่างๆ เช่น เขียนข้อตกลงชั้นเรียน เขียนประกาศวันสำคัญ เขียนวันที่ เดือน ปี เขียนคำบรรยายใต้ผลงานศิลปะของเด็ก เขียนบันทึกคำพูดของเด็ก สังเกตตัวอักษรหรือสัญลักษณ์ เช่น ป้ายชื่อครู ป้ายชื่อตนเอง ปฏิทินในชีวิตประจำวัน |
|  | - การเขียนร่วมกันตามโอกาส และการเขียนอิสระ | * เขียนร่วมกับครู เลียบแบบการเขียนของครู ร่วมกับครูลอกตัวอักษรหรือสัญลักษณ์จากบัตรคำลงในสมุดนิทานที่ร่วมกันแต่งกับเพื่อน ร่วมกับครูวาดภาพและเขียนคำอธิบายภาพ เขียนบัตรอวยพรวันเกิดให้เพื่อน |
| - การเขียนคำที่มีความหมายกับตัวเด็ก/คำคุ้นเคย | * เขียนชื่อตนเอง เขียนคำที่คุ้นเคย เขียนสัญลักษณ์จากการอ่านนิทาน เรื่องราว เนื้อเพลง ป้ายสัญลักษณ์ต่างๆร่วมกัน เขียนคำแต่งป้ายนิเทศ เขียนชื่อติดชั้นวางของส่วนตัว |
| - การคิดสะกดคำและเขียนเพื่อสื่อความหมายด้วยตนเองอย่างอิสระ | - เขียนคำง่ายๆประกอบภาพตามความสนใจ เขียนชื่อตนเอง เขียนบัตรอวยพรโอกาสต่างๆ เขียนภาพนิทานหรือเรื่องนิทานอย่างอิสระตามความสนใจหรือความต้องการของเด็กไม่ใช่กำหนดโดยครู การคิดสะกดคำและเขียนอิสระของเด็ก จึงมีการเขียนแบบลองผิดลองถูกของเด็กเอง ซึ่งครูต้องไม่ตำหนิ/ลงโทษเมื่อเด็กเขียนผิด |
| 1. **การคิดรวบยอด การคิดเชิงเหตุผล การตัดสินใจและแก้ปัญหา** | - การสังเกตลักษณะ ส่วนประกอบ การเปลี่ยนแปลง และความสัมพันธ์ของสิ่งต่างๆโดยใช้ประสาทสัมผัสอย่างเหมาะสม | * ใช้ประสาทสัมผัสในการสังเกตและบอกลักษณะหรือส่วนประกอบของสิ่งต่างๆ เช่น ร่างกายของตนเอง สัตว์ พืช สิ่งของเครื่องใช้ ดิน น้ำ ท้องฟ้า บริเวณต่างๆ * สังเกตและบอกกการเปลี่ยนแปลงของสิ่งต่างๆ เช่น การเปลี่ยนแปลงของร่างกายมนุษย์ สัตว์ พืช เมื่อเจริญเติบโต การเปลี่ยนแปลงของลมฟ้าอากาศ การเปลี่ยนแปลงของวัตถุและสิ่งของเครื่องใช้ * สังเกตและบอกความสัมพันธ์ของสิ่งต่างๆ เช่น การนำสิ่งต่างๆมาใช้ประโยชน์ ความสัมพันธ์ระหว่างการกระทำบางอย่างกับผลที่เกิดขึ้น เช่น ถ้ารับประทานอาหารแล้วไม่แปรงฟันฟันจะผุ ถ้าใส่น้ำตาลลงไปในน้ำแล้ว น้ำตาลจะละลาย ถ้าปล่อยสิ่งของจากที่สูงแล้วสิ่งของจะตกลงมา |
|  | - การสังเกตสิ่งต่างๆและสถานที่จากมุมมองที่ต่างกัน | * สังเกตสิ่งของ หรือสำรวจสถานที่ต่างๆ หรือ เล่นปีนป่ายเครื่องเล่นสนาม ลอดอุโมงค์ และบอกหรือวาดภาพเกี่ยวกับลักษณะ พื้นที่ ระยะ ตำแหน่งของสิ่งของ สถานที หรือเครื่องเล่นจากมุมมองต่างๆ |
| - การบอกและแสดงตำแหน่ง ทิศทาง และระยะทางของสิ่งต่างๆด้วยการกระทำ ภาพวาด ภาพถ่าย และรูปภาพ | * สำรวจสิ่งต่างๆที่อยู่ในบริเวณหนึ่ง เช่น สิ่งของที่อยู่บนโต๊ะ สิ่งของที่อยู่ในห้องและบอกหรือวาดภาพแสดงตำแหน่ง ทิศทางหรือระยะทางของสิ่งนั้นๆ * สำรวจสถานที่ต่างๆถ่ายภาพ วาดภาพ หรือเขียนแผนผังสถานที่นั้นๆ แล้วนำรูปภาพมาอธิบายตำแหน่ง ทิศทาง หรือระยะทางของสถานที่ * เล่นเกมเกี่ยวกับมิติสัมพันธ์ เช่น วางสิ่งของในตำแหน่งที่กำหนดบอกชื่อสิ่งของที่อยู่ในตำแหน่งที่กำหนด บอกตำแหน่ง ทิศทางหรือระยะทางของสิ่งของที่กำหนด ใช้ร่างกายเคลื่อนที่ไปยังตำแหน่งหรือไปตาม   ทิศทางที่กำหนด |
| - การเล่นกับสื่อต่างๆที่เป็นทรงกลม ทรงสี่เหลี่ยมมุมฉาก ทรงกระบอก กรวย | * เล่นสำรวจ จำแนกและบอกลักษณะสิ่งของรอบตัวที่มีลักษณะเหมือนหรือคล้ายทรงกลม ทรงกระบอก ทรงสี่เหลี่ยมมุมฉากและกรวย * เล่นสำรวจบอกสิ่งของรอบตัวที่มีลักษณะเหมือนหรือคล้ายภาพวงกลม สี่เหลี่ยม สามเหลี่ยม วงรี * เล่นเกมจำแนกภาพหรือสิ่งของที่มีลักษณะเหมือนหรือคล้ายวงกลม สี่เหลี่ยม สามเหลี่ยม และวงรี * ปั้นดินน้ำมันเป็นทรงกลม ทรงกระบอก ทรงสี่เหลี่ยม กรวย และตัดตามแนวนอน แนวตั้ง แนวเฉียว นำส่วนหน้าตัดไปพิมพ์ภาพ * วาดภาพ พับ ตัด ต่อเติมภาพ จากรูปวงกลม สี่เหลี่ยม สามเหลี่ยม วงรี |
| - การคัดแยก การจัดกลุ่ม และการจำแนกสิ่งต่างๆตามลักษณะและรูปร่าง รูปทรง | * คัดแยก จำแนก จัดกลุ่มสิ่งต่างๆตามลักษณะ รูปร่าง รูปทรง หรือตามเกณฑ์ต่างๆที่กำหนด เช่น สัตว์ ผลไม้ ใบไม้ ดอกไม้ ดินหิน ของเล่น สิ่งของเครื่องใช้รอบตัว |
|  | - การต่อของชิ้นเล็กเติมในชิ้นใหญ่ให้สมบูรณ์ และการแยกชิ้นส่วน | * เล่นต่อหรือประกอบชิ้นส่วนของของเล่นชิ้นเล็กให้เป็นชิ้นใหญ่ที่สมบูรณ์ตามเงื่อนไขที่กำหนดหรือตามจินตนาการ เช่น จิ๊กซอว์ไม้หมุด จิ๊กซอว์รูปภาพ ภาพตัดต่อ ตัวต่อ บล็อก และแยกชิ้นส่วนของเล่นเก็บเข้าที่ * ประดิษฐ์ชิ้นงานจากวัสดุต่างๆที่เป็นชิ้นเล็กให้เป็นชิ้นใหญ่ เช่น ร้อยลูกปัด ร้อยดอกไม้ ร้อยๆ วัสดุต่างๆสร้างภาพจากวัสดุธรรมชาติหรือเศษวัสดุรอบตัว |
| - การทำซ้ำ การต่อเติม และการสร้างแบบรูป | * สำรวจหาแบบรูปจากสิ่งต่างเช่น ลวดลายบนเสื้อผ้าหรือสิ่งของเครื่องใช้ ลวดลายขอกระเบื้องปูพื้นหรือผนังห้องในเรื่องสี ลวดลาย ขนาด รูปร่าง รูปทรง และแบบรูปจากท่าทาง เสียง * วางแบบรูปให้เหมือนต้นแบบ หรือต่อเติมจากที่กำหนด หรือสร้างแบบรูปใหม่ขึ้นเอง โดยการเล่นเกมใช้ของจริง เช่น วางบล็อก ไม้ไอศกรีม ใบไม้ เปลือกหอย ฝาขวด หรือวัสดุอื่นๆให้เป็นแบบรูป และโดยการสร้างชิ้นงานหรือวิธีการภายใต้เงื่อนไขที่กำหนด เช่น ร้อยลูกปัด ร้อยดอกไม้ ทำโมบาย ทำท่าทาง สร้างเสียง |
| - การนับและแสดงจำนวนของสิ่งต่างๆในชีวิตประจำวัน | * ร้องเพลงหรือท่องคำคล้องจองเกี่ยวกับชื่อเรียกจำนวน * นับปากเปล่าในกิจวัตรประจำวัน เช่น นับขณะที่รอการเข้าแถวหรือนั่งที่ให้เรียบร้อย นับเพื่อให้เวลากับการเก็บของเข้าที่ นับเพื่อเตรียมตัวออกจากจุดเริ่มต้นขณะเล่นเกม นับสิ่งต่างๆ เช่น นับเพื่อนในกลุ่ม นับขนมในจาน นับขอ * เล่น นับสิ่งของเครื่องใช้ * หยิบหรือแสดงสิ่งต่างๆตามจำนวนที่กำหนด เช่น หยิบจาน แก้วน้ำ ผลไม้ ดินสอ ดินน้ำมัน ของเล่น |
|  | - การเปรียบเทียบและเรียงลำดับจำนวนสิ่งต่างๆ | * การเปรียบเทียบจำนวนสิ่งต่าง ๆ เช่น จำนวนเด็กชายกับเด็กหญิง จำนวนขนมกับจำนวนเด็ก จำนวนเด็กกับจำนวนเก้าอี้ จำนวนแก้วกับจำนวนแปรงฟัน โดยใช้การจับคู่กันและสังเกตว่าเท่ากันหรือไม่เท่ากันมากกว่าหรือน้อยกว่า * เรียงลำดับจำนวนสิ่งต่างๆ เช่น จำแนกชนิดของบล็อกแล้วนำมาเรียงลำดับจำนวน โดยการจับคู่ต่อหนึ่งและวางบล็อกแต่ละชนิดเรียงเป็นแถวเพื่อเรียงลำดับ สำรวจและเก็บดอกไม้หรือ ใบไม้ชนิดต่างๆมาเรียงลำดับจำนวน |
|  | - การรวมและการแยกสิ่งต่างๆ | * นำสิ่งต่างๆสองกลุ่มมารวมเข้าด้วยกัน แล้วบอกจำนวนที่เกิดจากการรวมของสิ่งนั้น เช่น รวมคนสองกลุ่มเข้าด้วยกันแล้วนับและบอกจำนวนทั้งหมด นำบล็อกสองกองมารวมกันแล้วนับและบอกจำนวนทั้งหมด * แยกกลุ่มย่อยของสิ่งต่างๆออกจากกลุ่มใหญ่ แล้วบอกจำนวนที่เหลือในกลุ่มใหญ่ เช่น แยกคนจำนวนหนึ่งออกจากกลุ่มใหญ่แล้วนับและบอกจำนวนคนที่เหลือในกลุ่มใหญ่ แบ่งขนมให้เพื่อนแล้วนับและบอกจำนวนที่เหลือในจาน หยิบสีเทียนจำนวนหนึ่งออกจากกล่องแล้วนับจำนวนสีเทียนที่เหลือในกล่อง |
| - การบอกและแสดงอันดับที่ของสิ่งต่างๆ | * บอกอันดับที่ของตนเองหรือเพื่อนที่ยืนอยู่ในแถว * ชี้ หยิบ หรือวางสิ่งของตามอันดับที่ที่กำหนด * สนทนาและบอกเกี่ยวกับอันดับที่ในชีวิตประจำวันหรือในกิจกรรม เช่น เป็นลูกคนที่เท่าไหร่ของครอบครัว ใครมาถึงโรงเรียนอันดับที่หนึ่ง อันดับที่สอง อันดับที่สาม บอกอันดับที่การเลือกมุมเล่นเช่น หนูเลือกเล่นมุมบล็อกเป็นกิจกรรมที่หนึ่งหรือที่สอง |
| - การชั่ง ตวง วัดสิ่งต่างๆโดยใช้เครื่องมือและหน่วยที่ไม่ใช่หน่วยมาตรฐาน | * เล่นในมุมบ้านหรือเล่นบทบาทสมมติร้านขายของ ชั่งน้ำหนักสิ่งต่างๆ เช่น ผลไม้ ขนม โดยใช้ตาชั่งสองแขนอย่างง่ายและใช้วัสดุที่มีรูปร่างขนาดและน้ำหนักเท่ากันเป็นหน่วยในการชั่งน้ำหนัก เช่น ไม้บล็อก ลูกแก้ว เหรียญ * เล่นตวงทรายหรือน้ำ โดยใช้ภาชนะต่าง เช่น ช้อน แก้ว ขวด และบอกปริมาตรของทรายหรือน้ำที่ตวงตามจำนวนของภาชนะที่ใช้เป็นหน่วยในการตวง * วัดความยาวหรือความสูงของสิ่งต่างๆโดยเลือกใช้สิ่งที่มีขนาดเท่ากันนำมาต่อกัน เช่น บล็อก ลวดเสียบกระดาษ หลอด ไม้ไอศกรีม หรือส่วนของร่างกาย เช่น ส่วนสูง แล้วบอกความยาวหรือความสูงตามจำนวนของสิ่งของที่นำมาใช้เป็นหน่วยในการวัด |
|  | - การจับคู่ การเปรียบเทียบ และการเรียงลำดับ สิ่งต่างๆตามลักษณะความยาว/ความสูง น้ำหนัก ปริมาตร | * จับคู่สิ่งต่างๆตามลักษณะที่สัมพันธ์กันหรือตามที่กำหนด เช่น จับคู่สิ่งของที่เป็นของจริงที่ใช้ร่วมกัน เช่น ช้อนกับส้อม จับคู่สิ่งที่เหมือนกัน เช่น ของเล่นที่มีลักษณะเหมือนกัน จับคู่สิ่งที่แตกต่างกัน เช่น บล็อกที่แตกตางกัน เด็กผู้หญิงกับเด็กผู้ชาย จับคู่ภาพกับเงา จับคู่สัญลักษณ์ตัวเลขกับสิ่งของที่มีจำนวนตรงกับตัวเลขนั้น * เปรียบเทียบและบอกความเหมือนและความแตกต่างของลักษณะของสิ่งของสองสิ่ง เช่น สี รูปร่าง ผิวสัมผัส ส่วนประกอบของผลไม้ ดอกไม้ ต้นไม้ ใบไม้ สัตว์ วัตถุหรือสิ่งของเครื่องใช้ * เปรียบเทียบความยาวหรือความสูงของสิ่งของของสิ่งที่มีความยาวหรือความสูงแตกต่างกันชัดเจน * เปรียบเทียบสิ่งของสองชิ้นที่มีน้ำนักแตกต่างกันอย่างชัดเจน เช่น ลูกฟุตบอลกับลูกเทนนิส ขวดที่ใส่น้ำเต็มขวดกับขวดเปล่าโดยลองยกด้วยมือแล้วบอกว่าสิ่งของชิ้นใดหนักกว่าหรือเบากว่า * สังเกตและเปรียบเทียบปริมาตรของสิ่งของ เช่น ทราย น้ำ แป้ง ที่อยู่ในภาชนะที่มีรูปร่างเหมือนกัน ขนาดเท่ากันสองในว่าสิ่งของในภาชนะใบไหนมีปริมาตรมากกว่าหรือน้อยกว่า โดยดูจากความสูงของสิ่งของในภาชนะ * เรียงลำดับความยาวหรือความสูง น้ำหนัก หรือปริมาตรของสิ่งของแต่ละชนิดตั้งแต่ 3 สิ่งขึ้นไป เช่น เรียงลำดับความสูงของเด็ก 3 คน เรียงลำดับน้ำหนักของผลไม้ 3 ชนิด เรียงลำดับปริมาตรของน้ำที่อยู่ในภาชนะ 3 ใบ |
|  | - การบอกและเรียงลำดับกิจกรรมหรือเหตุการณ์ตามช่วงเวลา | * เชื่อมโยงช่วงเวลากับการกระทำและเหตุการณ์ต่างๆ เช่น ทบทวนกิจวัตรประจันและกิจกรรมประจำวันตามลำดับเวลา เล่นเกมเรียงลำดับเหตุการณ์ตามช่วงเวลา เช่น กลางวัน กลางคืน ก่อน หลัง เช้า บ่าย เย็น เมื่อวานนี้ วันนี้ พรุ่งนี้ |
| - การใช้ภาษาทางคณิตศาสตร์กับเหตุการณ์ในชีวิตประจำวัน | * สังเกตเงินเหรียญและธนบัตรชนิดต่างๆ เล่นเกมจำแนกชนิดของเงิน เล่นเกมขายของ จัดกิจกรรมตลาดนัดให้เด็กฝึกการใช้เงินซื้อและทอนเงิน * สนทนาร่วมกันเกี่ยวกับเหตุการณ์ในชีวิตประจำวันจากเหตุการณ์จริง เรื่องเล่าหรือนิทาน โดยใช้ภาษาทางคณิตศาสตร์ในเหตุการณ์ต่างๆ เช่น จำนวนเท่าไหร่ เท่ากัน ไม่เท่ากัน มากกว่า น้อยกว่า มากที่สุด น้อยที่สุด คนที่ อันดับที่หรือลำดับที่ รวมกัน ทั้งหมด มากขึ้น หรือเพิ่มขึ้น หรือเยอะขึ้น แบ่งกันหรือแยกกัน น้อยลงหรือลดลง เหลือ สั้น ยาว สูง เตี้ย ต่ำ หนัก เบา หนักกว่า เบากว่า หนักที่สุด เบาที่สุด กลางวัน กลางคืน ก่อน หลัง เช้า บ่าย เย็น เมื่อวานนี้ วันนี้ พรุ่งนี้ ที่ไหน ข้างไหน ข้างบน ข้างล่าง ข้างหน้า ข้างหลัง ระหว่าง ข้างซ้าย ข้างขวา ใกล้ ไกล ทรงกลม ทรงสี่เหลี่ยมมุมฉาก ทรงกระบอก กรวย วงกลม รูปสี่เหลี่ยม รูปสามเหลี่ยม |
| - การอธิบายเชื่อมโยงสาเหตุและผลที่เกิดขึ้นในเหตุการณ์หรือการกระทำ | * สำรวจเหตุการณ์ในชีวิตประจำวันและสนทนาเกี่ยวกับสาเหตุและผลที่เกิดขึ้น เช่นกินอาหารแล้วไม่แปรงฟันจะทำให้ฟันผุ ถ้าตากฝนอาจจะทำให้เป็นหวัด การทิ้งขยะไม่ถูกที่จะทำให้บริเวณนั้นสกปรก * สังเกต สำรวจ หรือทดลองอย่างง่ายเกี่ยวกับสิ่งต่างๆรอบตัว แล้วอธิบายสาเหตุและผลที่เกิดขึ้น เช่น ลองใส่น้ำตาลลงไปในน้ำ สังเกตแล้วบอกได้ว่า น้ำตาลสามารถละลายในน้ำได้ฟังและเปรียบเทียบของสิ่งต่างๆแล้วบอกได้ว่าสิ่งของที่แตกต่างกันทำให้เกิดเสียงต่างกัน ทอดไข่แล้วสังเกตการเปลี่ยนแปลงแล้วบอกได้ว่าความร้อนทำให้ไข่สุกรับประทานได้ เล่นโยนหรือเตะลูกบอลโดยออกแรงแตกต่างกันแล้วบอกได้ว่าถ้าออกแรงมากลูกบอลจะไปไกล |
|  | - การคาดเดาหรือการคาดคะเนสิ่งที่อาจจะเกิดขึ้นอย่างมีเหตุผล | * สนทนาระหว่างฟังนิทานหรือเรื่องเล่าเพื่อคาดเหตุการณ์ที่อาจจะเกิดขึ้นพร้อมบอกเหตุผลก่อนที่จะฟังเนื้อเรื่องต่อไป * คาดคะเนหรือตั้งสมมติฐานก่อนทดลอง เช่น คาดคะเนว่าวัตถุใดจะจมน้ำหรือลอยน้ำ คาดคะเนว่าสัตว์ที่สนใจน่าจะกินอาหารชนิดใด คาดคะเนว่าถ้าออกแรงในการผลักรถของเล่นด้วยแรงที่แตกต่างกันจะทำให้รถของเล่นมีการเคลื่อนที่เป็นอย่างไร |
| - การมีส่วนร่วมในการลงความเห็นจากข้อมูลอย่างมีเหตุผล | * บอกสิ่งที่สังเกตพบหรืออธิบายข้อค้นพบจากการสังเกต สำรวจ หรือทำการทดลองอย่างง่ายเกี่ยวกับสิ่งต่างๆรอบตัว เช่น สนทนาและสรุปเกี่ยวกับส่วนประกอบของไข่ที่ได้จากการสังเกตไข่ของจริง สนทนาและอธิบายเกี่ยวกับรสชาติและส่วนประกอบของอาหารที่ได้จากการสังเกตและชิมอาหารของจริง สังเกตอากาศแต่ละวัน สนทนาและสรุปเกี่ยวกับสภาพอากาศในแต่ละวัน สำรวจต้นไม้ในบริเวณโรงเรียน สนทนาและสรุปชนิดของต้นไม้ที่พบในบริเวณโรงเรียน * สำรวจรูปแบบของสิ่งต่างๆรอบตัว สนทนาและบอกลักษณะของแบบรูปที่พบ จัดกลุ่มสิ่งของแล้วสนทนาเกี่ยวกับการจัดกลุ่มสิ่งของว่าจัดเป็นกลุ่มได้อย่างไรบ้างโดยใช้อะไรเป็นเกณฑ์ |
|  | - การตัดสินใจและมีส่วนร่วมในกระบวนการแก้ปัญหา | - ตัดสินใจและเลือกวิธีแก้ปัญหาในระหว่างเล่น หรือในชีวิตประจำวัน หรือทำกิจกรรม เช่น เล่นเกมการศึกษาต่างๆ แก้ปัญหาในการเล่นกับเพื่อน แก้ปัญหาในการแบ่งของเล่นให้เพียงพอกับจำนวนของเพื่อนในกลุ่ม แก้ปัญหาในการจัดวางหรือเก็บสิ่งของให้เป็นระเบียบ ร่วมกับครูและเพื่อนวางแผนและลงมือแก้ปัญหาเกี่ยวกับการกำจัดหรือลดปริมาณขยะหรือเศษวัสดุเหลือใช้ การประดิษฐ์สิ่งของหรือทำชิ้นงานให้ได้ตามเงื่อนไข |
| 1. **จินตนาการและความคิดสร้างสรรค์** | - การรับรู้ และแสดงความคิดความรู้สึกผ่านสื่อ วัสดุ ของเล่น และชิ้นงาน | - สังเกต สัมผัส ทดลอง เล่นอิสระกับสื่อ วัสดุและของเล่น บอกหรือเล่าเรื่องถ่ายทอดความคิดความรู้สึกที่ได้จากสังเกต สัมผัสทดลอง หรือเล่นอิสระกับสิ่งต่างๆเหล่านั้น เช่น ต่อบล็อกเป็นรูปต่างๆ ประดิษฐ์สิ่งของต่างๆ  - บอกหรือเล่าเรื่องถ่ายทอดความคิดความรู้สึกที่ได้จากการต่อบล็อกหรือประดิษฐ์สิ่งของต่างๆทำกิจกรรมศิลปะในลักษณะต่างๆ บอกหรือเล่าเรื่องถ่ายทอดความคิดความรู้สึกจากชิ้นงาน |
| - การแสดงความคิดสร้างสรรค์ผ่านภาษา ท่าทาง การเคลื่อนไหว และศิลปะ | - เล่าเรื่องต่อกันคนละประโยคอย่างสัมพันธ์กัน วาดภาพและเล่าเรื่องต่อเนื่อง และปริศนาคำทาย แสดงท่าทางเคลื่อนไหวอย่างอิสระประกอบการเล่านิทาน การเล่าเรื่อง การร้องเพลง รวมทั้งเพลงบรรเลงเคลื่อนไหวประกอบสื่อหรือวัสดุอื่นที่เหมาะสม ต่อบล็อกเป็นรูปต่างๆ ประดิษฐ์สิ่งของต่างๆอย่างอิสระที่แสดงถึงความแปลกใหม่ |
| - การสร้างสรรค์ชิ้นงานโดยใช้รูปร่างรูปทรงจากวัสดุที่หลากหลาย | - ระบายสีสร้างภาพ ตัดฉีกปะ ประดิษฐ์ หรือปั้นโดยใช้รูปร่าง รูปทรงต่างๆ จากวัสดุที่แตกต่างกัน ทั้งวัสดุท้องถิ่น วัสดุธรรมชาติ และวัสดุเหลือใช้ |
| 1. **เจตคติที่ดีต่อการเรียนรู้และการแสวงหาความรู้** | - การสำรวจสิ่งต่างๆและแหล่งเรียนรู้รอบตัว | * สำรวจ สังเกตและบันทึกสิ่งต่างๆที่พบทั้งในห้องเรียนและนอกห้องเรียน เช่น สำรวจสิ่งของเครื่องใช้ในห้อง สำรวจของเล่นในมุมประสบการณ์ สำรวจหนังสือในมุมหนังสือ สำรวจเครื่องเล่นในสนาม |
| - การตั้งคำถามในเรื่องที่สนใจ | * ตั้งคำถามจากนิทานที่ฟังหรือเรื่องที่สนใจ เช่น ชอบตัวละครใดมากที่สุด ฉาก ลำดับเหตุการณ์ ปัญหาและวิธีแก้ไข * ตั้งคำถามจากสิ่งที่พบจากการสังเกต การสำรวจ หรือการทำกิจกรรมต่างๆ เช่น การสังเกตสิ่งต่างๆรอบตัว การไปทัศนศึกษา การทำอาหาร การเลี้ยงสัตว์ การปลูกพืช การทดลองอย่างง่ายๆ การสนทนากับวิทยากร ภูมิปัญญาท้องถิ่นหรือผู้ปกครอง |
| - การสืบเสาะหาความรู้เพื่อค้นหาคำตอบของข้อสงสัยต่างๆ | * ระบุหรือเลือกคำถามที่สามารถหาคำตอบได้ ร่วมกับครูและเพื่อนในการวางแผนและลงมือสำรวจตรวจสอบ เก็บรวบรวม และบันทึกข้อมูลด้วยวิธีการต่างๆ ลงความเห็นจากข้อมูลเพื่ออธิบายสิ่งที่พบ และนำเสนสื่อสารสิ่งที่พบเพื่อตอบคำถามที่ตั้งเอาไว้ |
|  | - การมีส่วนร่วมในการรวบรวมข้อมูลและนำเสนอข้อมูลจากการสืบเสาะหาความรู้ในรูปแบบต่างๆและแผนภูมิอย่างง่าย | - รวบรวบข้อมูลวิธีต่างๆ เช่น สังเกตโดยใช้ประสาทสัมผัสหรือใช้เครื่องมืออย่างง่าย เช่น แว่นขนาย เครื่องชั่งสองแขนอย่างง่าย อุปกรณ์ในการวัดความยาวหรือตวง สำรวจ จำแนก เปรียบเทียบ ทำการทดลองอย่างง่ายๆ สืบค้นข้อมูล สอบถามผู้รู้ บันทึกข้อมูลด้วยวิธีต่างๆ เช่น วาดภาพ ทำสัญลักษณ์ ถ่ายภาพ นำตัวอย่างของจริงมาติดลงในกระดาษ  - นำเสนอข้อมูลด้วยรูปแบบต่างๆ เช่น พูดบอกเล่าหรืออธิบายประกอบภาพวาดหรือภาพถ่ายที่บันทึกไว้ แสดงบทบาทสมมติ เช่น บทบาทสมมติ แสดงท่าทางเลียนแบบพฤติกรรมของสัตว์ที่ไปสังเกตพบ ทำแบบจำลอง เช่น แบบจำลองของสัตว์หรือพืชที่สังเกตพบ ร่วมกับครูและเพื่อนในการทำแผนผัง ผังความคิด แผนภูมิอย่างง่าย เช่น แผนภูมิรูปภาพแสดงชนิดและจำนวนของยานพาหนะที่สำรวจได้ในบริเวณโรงเรียน |

1. **สาระที่ควรเรียนรู้**

สาระที่ควรเรียนรู้ เป็นเรื่องราวรอบตัวเด็กที่นำมาเป็นสื่อกลางในการจัดกิจกรรมให้เด็กเกิดแนวคิดหลังจากนำสาระที่ควรรู้นั้นๆมาจัดประสบการณ์ให้เด็ก เพื่อให้บรรลุจุดหมายที่กำหนดไว้ ทั้งนี้ ไม่เน้นการท่องจำเนื้อหา ผู้สอนสามารถกำหนดรายละเอียดขึ้นเองให้สอดคล้องกับวัย ความต้องการ และความสนใจของเด็ก โดยให้เด็กได้เรียนรู้ผ่านประสบการณ์สำคัญ ทั้งนี้ อาจยืดหยุ่นเนื้อหาได้ โดยคำนึงถึงประสบการณ์และสิ่งแวดล้อมในชีวิตจริงของเด็ก ดังนี้

* 1. **เรื่องราวเกี่ยวกับเด็ก** เด็กควรเรียนรู้ชื่อ นามสกุล รูปร่างหน้าตา อวัยวะต่างๆ วิธีระวังรักษาร่างกายให้สะอาดและมีสุขภาพอนามัยที่ดี การรับประทานอาหารที่เป็นประโยชน์ การระมัดระวังความปลอดภัยของตนเองจากผู้อื่นและภัยใกล้ตัว รวมทั้งการปฏิบัติต่อผู้อื่นอย่างปลอดภัย การรู้จักประวัติความเป็นมาของตนเองและครอบครัว การปฏิบัติตนเป็นสมาชิกที่ดีของครอบครัวและโรงเรียน การเคารพสิทธิของของตนเองและผู้อื่น การรู้จักแสดงความคิดเห็นของตนเองและรับฟังความคิดเห็นของผู้อื่น การกำกับตนเอง การเล่นและทำสิ่งต่างๆด้วยตนเองตามลำพังหรือกับผู้อื่น การตระหนักรู้เกี่ยวกับตนเอง ความภาคภูมิใจในตนเอง การสะท้อนการรับรู้อารมณ์และความรู้สึกของตนเองและผู้อื่น การแสดงออกทางอารมณ์และความรู้สึกอย่างเหมาะสม การแสดงมารยาทที่ดี การมีคุณธรรมจริยธรรม เมื่อเด็กมีโอกาสเรียนรู้แล้วควรเกิดแนวคิด เช่น
* ฉันมีชื่อตั้งแต่เกิด ฉันมีเสียงรูปร่างหน้าตาไม่เหมือนใคร ฉันภูมิใจที่เป็นตัวฉันเอง เป็นคนไทยที่ดี มีมารยาท มีวินัย รู้จักแบ่งปัน ทำสิ่งต่างๆด้วยตนเอง เช่น แต่งตัว แปรงฟัน รับประทานอาหาร ฯลฯ
* ฉันมีอวัยวะต่างๆ เช่น ตา หู จมูก ปาก ขา มือ ผม นิ้วมือ นิ้วเท้า ฯลฯ และ ฉันรู้จักวิธีรักษาร่างกายให้สะอาด ปลอดภัย มีสุขภาพดี
* ฉันใช้ ตา หู จมูก ลิ้น และกายสัมผัส ช่วยในการรับรู้สิ่งต่างๆ จึงควรดูแลรักษาให้ปลอดภัย
* ฉันต้องการอากาศ น้ำและอาหารเพื่อการดำรงชีวิต ฉันจึงต้องรับประทานอาหารที่มีประโยชน์ ออกกำลังกาย และพักผ่อนให้เพียงพอ เพื่อให้ร่างกายแข็งแรงเจริญเติบโต
* ฉันตระหนักรู้เกี่ยวกับตนเองว่า ฉันสามารถเคลื่อนไหวโดยควบคุมของร่างกายไปในทิศทาง ระดับ และพื้นที่ต่างๆ ร่างกายของฉันอาจมีเปลี่ยนแปลงเมื่อฉันรู้สึกไม่สบาย
* ฉันเรียนรู้ข้อตกลงต่างๆ รู้จักระมัดระวังรักษาความปลอดภัยของตนเองและผู้อื่น เมื่อทำงาน เล่นคนเดียว และเล่นกับผู้อื่น
* ฉันอาจรู้สึกดีใจ เสียใจ โกรธ เหนื่อย หรืออื่นๆ แต่ฉันเรียนรู้ที่จะแสดงความรู้สึกในทางที่ดีและเหมาะสม เมื่อฉันแสดงความคิดเห็นหรือทำสิ่งต่างๆด้วยความคิดของตนเอง แสดงว่าฉันมีความคิดสร้างสรรค์ ความคิดของฉันเป็นสิ่งสำคัญ แต่คนอื่นก็มีความคิดที่ดีเหมือนฉันเช่นกัน
  1. **เรื่องราวเกี่ยวบุคคลและสถานที่แวดล้อมเด็ก** เด็กควรเรียนรู้เกี่ยวกับครอบครัว สถานศึกษา ชุมชน และบุคคลต่างๆที่เด็กต้องเกี่ยวข้องหรือใกล้ชิดและมีปฏิสัมพันธ์ในชีวิตประจัน สถานที่สำคัญ วันสำคัญ อาชีพของคนในชุมชน ศาสนา แหล่งวัฒนธรรมในชุมชน สัญลักษณ์สำคัญของชาติไทย และการปฏิบัติตามวัฒนธรรมท้องถิ่นและความเป็นไทย หรือแหล่งเรียนรู้จากภูมิปัญญาท้องถิ่นอื่นๆ เมื่อเด็กมีโอกาสเรียนรู้และเกิดแนวคิด เช่น
* ทุกคนในครอบครัวของฉันเป็นบุคคลสำคัญ ต้องการที่อยู่อาศัย อาหาร เสื้อผ้า และยารักษาโรค รวมทั้งต้องการความรัก ความเอื้ออาทร ช่วยดูแลซึ่งกันและกัน ช่วยกันทำงานและปฏิบัติตามข้อตกลงภายในครอบครัว ฉันต้องเคารพ เชื่อฟังพ่อแม่และผู้ใหญ่ในครอบครัว ปฏิบัติตนให้ถูกต้องตามกาลเทศะ ครอบครัวของฉันมีวันสำคัญต่างๆ เช่น วันเกิดของบุคคลในครอบครัว วันทำบุญบ้าน ฉันภูมิใจในครอบครัวของฉัน
* สถานศึกษาของฉันมีชื่อ เป็นสถานที่ที่เด็กๆมาทำกิจกรรมร่วมกันและทำให้ได้เรียนรู้สิ่งต่างๆมากมาย สถานศึกษาของฉันมีคนอยู่ร่วมกันหลายคน ทุกคนมีหน้าที่รับผิดชอบ ปฏิบัติตามกฎระเบียบ ช่วยกันรักษาความสะอาดและทรัพย์สมบัติของสถานศึกษา ครูรักฉันและเอาใจใส่ดูแลเด็กทุกคน เวลาทำกิจกรรมฉันและเพื่อนจะช่วยกันคิด ช่วยกันทำ รับฟังความคิดเห็นและรับรู้ความรู้สึกซึ่งกันและกัน
* ท้องถิ่นของฉันมีสถานที่ บุคคล แหล่งวิทยากร แหล่งเรียนรู้ต่างๆที่สำคัญ คนในท้องถิ่นที่ฉันอาศัยอยู่มีอาชีพที่หลากหลาย เช่น ครู แพทย์ ทหาร ตำรวจ ชาวนา ชาวสวน พ่อค้า แม่ค้า ท้องถิ่นของฉันมีวันสำคัญของตนเองซึ่งจะมีการปฏิบัติกิจกรรมที่แตกต่างกันไป
* ฉันเป็นคนไทย ฉันภูมิใจในความเป็นไทยที่มีวันสำคัญของชาติ ศาสนา และพระมหากษัตริย์ มีภาษา วัฒนธรรม ขนบธรรมเนียมประเพณีของชาติและท้องถิ่นหลายอย่าง ฉันและเพื่อนนับถือศาสนาหรือมีความเชื่อที่เหมือนกันหรือแตกต่างกันได้ ศาสนาทุกศาสนาสอนให้ทุกคนเป็นคนดี
  1. **เรื่องราวเกี่ยวกับธรรมชาติรอบตัวเด็ก** เด็กควรเรียนรู้เกี่ยวกับชื่อ ลักษณะ ส่วนประกอบ การเปลี่ยนแปลงและความสัมพันธ์ของมนุษย์ สัตว์ พืช ตลอดจนการรู้จักเกี่ยวกับดิน น้ำ ท้องฟ้า สภาพอากาศ ภัยธรรมชาติ แรงและพลังงานในชีวิตประจำวันที่แวดล้อมเด็ก รวมทั้งการอนุรักษ์สิ่งแวดล้อมและการรักษาสาธารณสมบัติ เมื่อเด็กมีโอกาสเรียนรู้แล้วควรเกิดแนวคิด เช่น
* ธรรมชาติรอบตัวฉันมีทั้งสิ่งมีชีวิตและสิ่งไม่มีชีวิต สิ่งมีชีวิตต้องการอากาศ แสงแดด น้ำและอาหารเพื่อเจริญเติบโต สิ่งมีชีวิตสามารถปรับตัวให้เข้ากับลักษณะลมฟ้าอากาศในแต่ละวันหรือฤดู และยังต้องพึ่งพาอาศัยซึ่งกันและกัน สำหรับสิ่งไม่มีชีวิต เช่น น้ำ หิน ดิน ทราย มีรูปร่าง รูปทรง ลักษณะ สีต่างๆ และมีประโยชน์
* ลักษณะลมฟ้าอากาศรอบตัวแต่ละวันอาจเหมือนหรือแตกต่างกันได้ บางครั้งฉันคาดคะเนลักษณะลมฟ้าอากาศได้จากสิ่งต่างๆรอบตัว เช่น เมฆ ท้องฟ้า ลม ในเวลากลางวันเป็นช่วงเวลาที่ดวงอาทิตย์ขึ้นจนดวงอาทิตย์ตก คนส่วนใหญ่จะตื่นและทำงาน ส่วนฉันไปโรงเรียนหรือเล่น เวลาลกลางคืนเป็นช่วงเวลาที่ดวงอาทิตย์ตกจนดวงอาทิตย์ขึ้น ฉันและคนส่วนใหญ่จะนอนพักผ่อนตอนกลางคืน กลางวันและกลางคืนมีลักษณะแตกต่างกัน เช่น ท้องฟ้าในเวลากลางวันเป็นสีฟ้า ในเวลากลางคืนเป็นสีดำ กลางวันมีแสงสว่างแต่กลางคืนมืด อากาศเวลากลางวันร้อนกว่าเวลากลางคืน
* เมื่อฉันออกแรงกระทำต่อสิ่งของด้วยวิธีต่างๆ เช่นผลัก ดึง บีบ ทุบ ตี เป่า เขย่าดีด สิ่งของจะมีการเปลี่ยนแปลงรูปร่าง การเคลื่อนที่ และเกิดเสียงแบบต่างๆ
* แสงและไฟฟ้า ได้มาจากแหล่งพลังงาน เช่น ดวงอาทิตย์ ลม น้ำ เชื้อเพลิง แสงช่วยให้เรามองเห็น เมื่อมีสิ่งต่างๆไปบังแสงจะเกิดเงา ไฟฟ้าทำให้สิ่งของเครื่องใช้บางอย่างทำงานได้ ช่วยอำนวยความสะดวกในชีวิตประจำวัน การนำพลังงานมาใช้ทำให้แหล่งพลังงานบางอย่างมีปริมาณลดลง เราจึงต้องใช้พลังงานอย่างประหยัด
* สิ่งแวดล้อมตามธรรมชาติรอบตัวฉัน เช่น สัตว์ พืช น้ำ ดิน หิน ทราย สภาพของลมฟ้าอากาศ เป็นสิ่งจำเป็นสำหรับชีวิตต้องได้รับการอนุรักษ์ สิ่งแวดล้อมที่มนุษย์สร้างขึ้นรอบๆตัวฉัน เช่น สิ่งของเครื่องใช้ บ้านอยู่อาศัย ถนนหนทาง สวนสาธารณะ สถานที่ต่างๆเป็นสิ่งที่ใช้ประโยชน์ร่วมกัน ทุกคนรวมทั้งฉันช่วยกันอนุรักษ์สิ่งแวดล้อมและรักษาสาธารณสมบัติโดยไม่ทำลายและบำรุงรักษาให้ดีขึ้นได้
  1. **เรื่องราวเกี่ยวกับสิ่งต่างๆรอบตัวเด็ก** เด็กควรเรียนรู้เกี่ยวกับการใช้ภาษาเพื่อสื่อความหมายในชีวิตประจำวัน ความรู้พื้นฐานเกี่ยวกับการใช้หนังสือและตัวหนังสือ รู้จักชื่อ ลักษณะ สี ผิวสัมผัส ขนาด รูปร่าง รูปทรง ปริมาตร น้ำหนัก จำนวน ส่วนประกอบ การเปลี่ยนแปลงและความสัมพันธ์ของสิ่งต่างๆรอบตัว เวลา เงิน ประโยชน์ การใช้งาน และการเลือกใช้สิ่งของเครื่องใช้ ยานพาหนะ การคมนาคม เทคโนโลยีและการสื่อสารต่างๆที่ใช้อยู่ในชีวิตประจำวันอย่างประหยัด ปลอดภัยและรักษาสิ่งแวดล้อม ทั้งนี้ เมื่อเด็กมีโอกาสเรียนรู้แล้วเด็กควรเกิดแนวคิด เช่น
* ฉันใช้ภาษาทั้งฟัง พูด อ่าน เขียน เพื่อการสื่อความหมายในชีวิตประจำวัน ฉันติดต่อสื่อสารกับบุคคลต่างๆได้หลายวิธี เล่น โดยการไปมาหาสู่ โทรศัพท์ จดหมาย หรือเครื่องมือที่ใช้ในการติดต่อสื่อสารต่างๆ และฉันทราบข่าวความเคลื่อนไหวต่างๆรอบตัวด้วยการสนทนา ฟังวิทยุ ดูโทรทัศน์ และอ่านหนังสือ หนังสือเป็นสื่อในการถ่ายทอดความรู้ ความคิด ความรู้สึกไปยังผู้อ่าน ถ้าฉันชอบอ่านหนังสือ ฉันก็จะมีความรู้ความคิดมากขึ้น ฉันสามารถรวบรวมข้อมูลง่ายๆนำมาถ่ายทอดให้ผู้อื่นเข้าใจได้โดยนำเสนอด้วยรูปภาพ สัญลักษณ์ แผนผัง ผังความคิด แผนภูมิ
* สิ่งต่างๆรอบตัวฉันส่วนใหญ่มีสี ยกเว้นกระจกใส พลาสติกใส สีมีอยู่ทุกหนทุกแห่งที่ฉันสามารถเห็นดอกไม้ เสื้อผ้าอาหาร รถยนต์ และอื่นๆ สีที่ฉันเห็นมีชื่อเรียกต่างๆกัน เช่น แดง เหลือง น้ำเงิน สีแต่ละสีทำให้เกิดความรู้สึกต่างกัน สีบางสีสามารถใช้เป็นสัญญาณหรือสัญลักษณ์สื่อสารกันได้
* สิ่งต่างๆรอบตัวฉันมีชื่อ ลักษณะ สี ผิวสัมผัส ขนาด รูปร่าง รูปทรง ปริมาตร น้ำหนัก และส่วนประกอบต่างๆกัน สามารถจำแนกแนะเภทตามชนิด ขนาด สี พื้นผิว วัสดุ รูปร่าง รูปทรง หรือประโยชน์ในการใช้งาน
* ฉันสามารถสังเกตเห็นการเปลี่ยนแปลงของสิ่งต่างๆรอบตัว เช่น การเจริญเติบโตของมนุษย์ สัตว์หรือพืช การเปลี่ยนแปลงของสภาพของลมฟ้าอากาศ การเปลี่ยนแปลงของสิ่งต่างๆจากการทดลองอย่างง่ายๆหรือการประกอบอาหาร และฉันสามารถเห็นความสัมพันธ์ของสิ่งต่างๆรอบตัว เช่นการนำสิ่งต่างๆมาใช้ประโยชน์ ความสัมพันธ์ระหว่างการกระทำบางอย่างกับผลที่เกิดขึ้น เช่น ถ้ารับประทานอาหารแล้วไม่แปรงฟันฟันจะผุ ถ้าใส่น้ำตาลลงไปในน้ำแล้วน้ำตาลจะละลาย ถ้าปล่อยสิ่งของจากที่สูงแล้วสิ่งของจะตกลงมา
* การนับสิ่งต่างๆทำให้ฉันรู้จำนวนสิ่งของ และจำนวนนับนั้นเพิ่มหรือลดได้ ฉันรู้ว่าสิ่งของแต่ละชิ้นนับได้เพียงครั้งเดียว ไม่นับซ้ำ และเสียงสุดท้ายที่นับเป็นตัวบอกปริมาณ
* ฉันเปรียบเทียบและเรียงลำดับสิ่งของต่างๆตามลักษณะ รูปร่าง รูปทรง จำนวน ขนาด น้ำหนักปริมาตร สิ่งที่ช่วยฉันในการสังเกต เช่น แว่นขยาย สิ่งที่ช่วยในการชั่ง ตวง วัด มีหลายอย่าง เช่น เครื่องชั่งสองแขนอย่างง่าย ถ้วย ช้อน เชือก วัสดุสิ่งของอื่นๆ ที่ฉันอาจใช้การคาดคะเนหรือกะประมาณ
* ฉันใช้คำที่เกี่ยวกับเวลาในชีวิตประจำวันเช่น กลางวัน กลางคืน ก่อน หลัง เช้า บ่าย เย็น เมื่อวานนี้ วันนี้ พรุ่งนี้
* ฉันใช้เงินเหรียญและธนบัตรในการชื้อขนมและอาหารตัวเลขที่อยู่บนเหรียญและธนบัตรจะบอกค่าของเงิน
* ฉันใช้ตัวเลขในชีวิตประจำวัน เช่น วันที่ ชั้นเรียน อายุ บ้านเลขที่ นาฬิกา หรือเบอร์โทรศัพท์และใช้ตัวเลขในการบอกปริมาณของสิ่งต่างๆและแสดงอันดับที่
* สิ่งของเครื่องใช้มีหลายชนิดและหลายประเภท เช่น เครื่องใช้ในการทำสวนเพาะปลูก การก่อสร้าง เครื่องใช้ภายในบ้าน เราใช้สิ่งของเครื่องใช้ต่างๆ ช่วยอำนวยความสะดวกในการทำงาน ขณะเดียวกันก็ต้องระมัดระวังในการใช้งาน เพราะอาจเกิดอันตรายและความเสียหายได้ถ้าใช้ผิดวิธีหรือใช้ผิดประเภท เมื่อใช้แล้วควรทำความสะอาดและเก็บเข้าที่ให้เรียบร้อย เราควรใช้สิ่งของเครื่องใช้อย่างประหยัดและรักษาสิ่งแวดล้อม
* ฉันเดินทางจากที่หนึ่งไปยังที่หนึ่งได้ด้วยการเดินหรือใช้ยานพาหนะ พาหนะบางอย่างที่ฉันเห็นเคลื่อนที่ได้โดยการใช้เครื่องยนต์ ลม ไฟฟ้า หรือคนเป็นผู้ทำให้เคลื่อนที่ คนเราเดินทางหรือขนส่งได้ทั้งทางบก ทางน้ำ ทางอากาศ พาหนะที่ใช้เดินทาง เช่น รถยนต์ รถเมล์ รถไฟ เครื่องบิน เรือ ผู้ขับขี่จะต้องได้รับใบอนุญาตขับขี่ และทำตามกฎจราจรเพื่อความปลอดภัยของทุกคน และฉันต้องเดินทางบนเท้า ข้ามถนนตรงทางม้าลาย สะพานลอยหรือตรงที่มีสัญญาณไฟ เพื่อความปลอดภัยและต้องระมัดระวังเวลาข้าม

การจัดประสบการณ์สำหรับเด็กปฐมวัยอายุ 3-6 ปี เป็นการจัดกิจกรรมในลักษณะการบูรณาการผ่านการเล่น การลงมือกระทำจากประสบการณ์ตรงอย่างหลากหลาย เกิดความรู้ ทักษะ คุณธรรม จริยธรรม รวมทั้งเกิดการพัฒนาทั้งด้านร่างกาย อารมณ์-จิตใจ สังคม และสติปัญญา ไม่จัดเป็นรายวิชาโดยมีหลักการ และแนวทางการจัดประสบการณ์ ดังนี้

1. **หลักการจัดประสบการณ์**
   1. จัดประสบการณ์การเล่นและการเรียนรู้อย่างหลากหลาย เพื่อพัฒนาเด็กโดยองค์รวมอย่างสมดุลและต่อเนื่อง
   2. เน้นเด็กเป็นสำคัญ สนองความต้องการ ความสนใจ ความแตกต่างระหว่างบุคคลและบริบทของสังคมที่เด็กอาศัยอยู่
   3. จัดให้เด็กได้รับการพัฒนา โดยให้ความสำคัญกับกระบวนการเรียนรู้และพัฒนาการของเด็ก
   4. จัดการประเมินพัฒนาการให้เป็นกระบวนการอย่างต่อเนื่อง และเป็นส่วนหนึ่งของการจัดประสบการณ์ พร้อมทั้งนำผลการประเมินพัฒนาการเด็กอย่างต่อเนื่อง
   5. ให้พ่อแม่ ครอบครัว ชุมชน และทุกฝ่ายที่เกี่ยวข้องมีส่วนร่วมในการพัฒนาเด็ก
2. **แนวทางการจัดประสบการณ์**
   1. จัดประสบการณ์ให้สอดคล้องกับจิตวิทยาพัฒนาการและการทำงานของสมอง ที่เหมาะกับอายุ วุฒิภาวะและระดับพัฒนาการ เพื่อให้เด็กทุกคนได้พัฒนาเต็มตามศักยภาพ
   2. จัดประสบการณ์ให้สอดคล้องกับแบบการเรียนรู้ของเด็ก เด็กได้ลงมือกระทำ เรียนรู้ผ่านประสาทสัมผัสทั้งห้า ได้เคลื่อนไหว สำรวจ เล่น สังเกต สืบค้น ทดลอง และคิดแก้ปัญหาด้วยตนเอง
   3. จัดประสบการณ์แบบบูรณาการ โดยบูรณาการทั้งกิจกรรม ทักษะ และสาระการเรียนรู้
   4. จัดประสบการณ์ให้เด็กได้ริเริ่มคิด วางแผน ตัดสินใจลงมือกระทำและนำเสนอความคิด โดยผู้สอนหรือผู้จัดประสบการณ์เป็นผู้สนับสนุนอำนวยความสะดวก และเรียนรู้ร่วมกับเด็ก
   5. จัดประสบการณ์ให้เด็กมีปฏิสัมพันธ์กับเด็กอื่น กับผู้ใหญ่ ภายใต้สภาพแวดล้อมที่เอื้อต่อการเรียนรู้ในบรรยากาศที่อบอุ่นมีความสุข และเรียนรู้การทำกิจกรรมแบบร่วมมือในลักษณะต่างๆกัน
   6. จัดประสบการณ์ให้เด็กมีปฏิสัมพันธ์กับสื่อและแหล่งเรียนรู้ที่หลากหลายและอยู่ในวิถีชีวิตของเด็ก สอดคล้องกับบริบท สังคม และวัฒนธรรมที่แวดล้อมเด็ก
   7. จัดประสบการณ์ที่ส่งเสริมลักษณะนิสัยที่ดีและทักษะการใช้ชีวิตประจำวัน ตามแนวทางหลักปรัชญาของเศรษฐกิจพอเพียง ตลอดจนสอดแทรกคุณธรรมจริยธรรม และการมีวินัยให้เป็นส่วนหนึ่งของการจัดประสบการณ์การเรียนรู้อย่างต่อเนื่อง
   8. จัดประสบการณ์ทั้งในลักษณะที่มีการวางแผนไว้ล่วงหน้าและแผนที่เกิดขึ้นในสภาพจริงโดยไม่ได้คาดการณ์ไว้
   9. จัดทำสารนิทัศน์ด้วยการรวบรวมข้อมูลเกี่ยวกับพัฒนาการและการเรียนรู้ของเด็กเป็นรายบุคคล นำมาไตร่ตรองและใช้ให้เป็นประโยชน์ต่อการพัฒนาเด็กและการวิจันในชั้นเรียน

2.10 จัดประสบการณ์โดยให้พ่อแม่ ครอบครัว และชุมชนมีส่วนร่วมทั้งการวางแผน การสนับสนุนสื่อ แหล่งเรียนรู้ การเข้าร่วมกิจกรรม และการประเมินพัฒนาการ

**การจัดประสบการณ์การเรียนรู้สำหรับเด็กปฐมวัยที่สอดคล้องกับหลักการทำงานของสมอง**

สมองของเด็กเล็กได้รับความสนใจในช่วงประมาณ 20 ปีที่ผ่านมา เราได้เรียนรู้ว่าสมองถูกออกแบบมาเพื่อการเรียนรู้ คำอธิบายเกี่ยวกับเรื่องของสมองของเด็กเล็กชี้ชัดว่าการเชื่อมต่อของเซลส์สมองของเด็กปฐมวัยมีพัฒนาการอย่างรวดเร็ว เครือข่ายเซลส์สมองที่เชื่อมต่อกันนี้มีความสำคัญมากต่อการเรียนรู้ ประสบการณ์ต่างๆที่เด็กได้รับจะถูกป้อนเข้าสู่สมองของเด็ก และเป็นตัวกระตุ้นให้เกิดการเชื่อมต่อของเส้นใยประสาท เส้นใยประสาทและจุดเชื่อมต่อที่ทำงานอยู่เสมอ จะมีการสร้างไขมันล้อมรอบ ทำให้การเคลื่อนไหวของกระแสไฟฟ้าในเส้นใยประสาทเป็นไปอย่างรวดเร็วและมีประสิทธิภาพ และเป็นการป้องกันไม่ให้เครือข่ายเส้นใยประสาทถูกกำจัดไป ดังนั้น การที่จะทำให้เด็กเกิดการเรียนรู้ จึงต้องให้เด็กได้รับประสบการณ์ต่างๆอย่างเหมาะสม โดยการจัดการเรียนรู้บนฐานของหลักการเรียนรู้ของสมองและจิต ดังนี้

1. สมองสามารถทำงานได้หลายอย่างในเวลาเดียวกัน และการเรียนรู้เกี่ยวข้องกับสรีระทั้งหมดของร่างกาย สมองทำงานเป็นระบบซึ่งเป็นองค์รวม จะไม่แยกเรียนรู้เฉพาะทีละส่วน การจัดการศึกษาจึงต้องไม่จัดโดยแยกเป็นส่วนๆให้สอดคล้องกับธรรมชาติของมนุษย์
2. ในช่วงแรกของชีวิตสมองเติบโตอย่างรวดเร็วมาก การเปลี่ยนแปลงต่างๆของสมองเกิดจากการที่บุคคลมีปฏิสัมพันธ์กับสิ่งแวดล้อม มนุษย์แต่ละคนเป็นส่วนหนึ่งในสังคม ดังนั้น ความสัมพันธ์ทางสังคมจึงมีอิทธิพลต่อการเรียนรู้
3. มนุษย์มีความต้องการพื้นฐานตามธรรมชาติในกาค้นหาความหมายของสิ่งต่างๆ ดังนั้น จึงต้องตอบสนองความต้องการค้นหาความหมายด้วยการได้สำรวจและเรียนรู้สิ่งต่างๆ
4. สมองจะทั้งรับรู้และทำความเข้าใจรูปแบบต่างๆที่เกิดขึ้น แต่สมองจะสร้างและแสดงออกด้วยรูปแบบของตัวเอง ดังนั้น การจัดการศึกษาจึงต้องเปิดโอกาสให้ผู้เรียนได้กำหนดรูปแบบในการเรียนรู้และทำความเข้าใจตนเอง
5. อารมณ์มีผลต่อรูปแบบการเรียนรู้ อารมณ์และการเรียนรู้เป็นสิ่งที่แยกจากกันไม่ได้ดังนั้น บรรยากาศที่เหมาะสมจึงเอื้อให้เกิดการเรียนรู้
6. สมองทั้งสองซีกจะทำงานอย่างสัมพันธ์กันในทุกๆกิจกรรม ซึ่งทำให้เราได้รู้ว่าสมองจะทำการแบ่ง ข้อมูลออกเป็นส่วนๆ และทำความเข้าใจโดยภาพรวม ดั้งนั้น การจัดการศึกษาที่ดีต้องตระหนักถึงข้อนี้ โดยการให้เรียนรู้เป็นภาพรวมและส่วนย่อย
7. การเรียนรู้ประกอบด้วยจุดสนใจหลักและรู้สิ่งต่างๆรอบตัวไปพร้อมๆกัน ดังนั้น ในการจัดการศึกษาจึงจำเป็นต้องใส่ใจต่อสิ่งแวดล้อมในการเรียนรู้ในทุกแง่มุม
8. การเรียนรู้เป็นไปโดยที่เกิดความตระหนักในสิ่งที่กำลังเรียนรู้และไม่ได้ตระหนักว่าเกิดการเรียนรู้ การเรียนรู้อาจไม่ได้เกิดขึ้นอย่างมันที แต่ต้องใช้เวลาที่ค่อยๆเกิดขึ้น ดังนั้น การจัดการศึกษาจึงต้องออกแบบให้เอื้อให้ผู้เรียนได้ค่อยๆต่อเติมแนวคิด ทักษะ และประสบการณ์ จนกระทั่งเกิดความเข้าใจและเรียนรู้
9. มนุษย์มีวิธีจัดระบบความจำ 2 แบบที่สำคัญ คือ ระบบการจำเป็นมิติ และการท่องจำการเรียนรู้อย่างมีความหมายต่อผู้เรียนจะเกิดจากระบบความจำทั้งสองแบบนี้ ดังนั้น การเรียนรู้จะเกิดจากสิ่งที่มีความหมายต่อผู้เรียน
10. ในช่วงต้นของชีวิต สมองจะมีการเติบโตอย่างรวดเร็วมาก ซึ่งมีลักษณะของ Hard wiring มีการสร้างเส้นใยประสาท และจุดเชื่อมต่อมากมาย ซึ่งมีช่วงของการเรียนรู้ที่เหมาะสมในเรื่องต่างๆ แต่อย่างไรก็ตาม สมองก็ไม่ได้จำกัดหรือหยุดการเจริญเติบโต มนุษย์จึงสามารถเรียนรู้ได้ตลอดชีวิต ดังนั้น จึงควรจัดการเรียนรู้ให้เหมาะสมกับ Windows of opportunity และส่งเสริมการเรียนรู้ตลอดชีวิต
11. ความท้าทายจอช่วยกระตุ้นให้ต้องการเรียนรู้ ส่วนความกลัวจะยับยั้งการเรียนรู้ ดงนั้น การเรียนรู้จะเกิดขึ้นในบรรยากาศที่ปราศจากความกลัว และมีความท้าทายให้ต้องการเรียนรู้
12. มนุษย์ทุกคนมีสมอง แต่ละสมองแต่ละคนล้วนแตกต่างกัน ซึ่งเกิดจากพันธุกรรมและสิ่งแวดล้อม ดังนั้น แต่ละคนจึงมีแบบแผนของการเรียนรู้ ความสามารถ และเชาว์ปัญญาที่แตกต่างกัน

ทั้งนี้ การจัดการเรียนรู้บนพื้นฐานขององค์ความรู้ดังกล่าวจึงเป็นการจัดการเรียนรู้ที่มีลักษณะดังนี้

1. จัดการเรียนรู้โดยไม่แยกเป็นส่วนๆให้สอดคล้องกับธรรมชาติของสมองมนุษย์ ซึ่งสามารถทำงานได้หลายอย่างในเวลาเดียวกัน และการเรียนรู้เกี่ยวข้องกับสรีระทั้งหมดของร่างกาย
2. จัดการเรียนรู้โดยให้เด็กได้มีปฏิสัมพันธ์กับสิ่งแวดล้อม เพราะการเปลี่ยนแปลงต่างๆของสมองเกิดจากความสัมพันธ์ทางสังคม
3. จัดการเรียนรู้โดยตอบสนองต่อความต้องการพื้นฐานตามธรรมชาติดในการค้นหาความหมายด้วยการให้เด็กได้สำรวจและเรียนรู้สิ่งต่างๆ
4. จัดการเรียนรู้โดยเปิดโอกาสให้ผู้เรียนได้กำหนดรูปแบบในการเรียนรู้และทำความเข้าใจของตนเอง เนื่องจากสมองจะทั้งรับรู้และทำความเข้าใจรูปแบบต่างๆที่เกิดขึ้น แต่สมองจะสร้างและแสดงออกด้วยรูปแบบของตัวเอง
5. จัดบรรยากาศที่เหมาะสมซึ่งเอื้อให้เกิดการเรียนรู้ เนื่องจากอารมณ์และการเรียนรู้เป็นสิ่งที่แยกจากกันไม่ได้ และอารมณ์มีผลต่อรูปแบบการเรียนรู้
6. จัดการเรียนรู้ทั้งการเรียนรู้ที่เป็นภาพรวมและที่เป็นส่วนย่อย เพื่อตอบสนองต่อข้อความรู้ที่ว่าสมองจะทำการแบ่งข้อมูลออกเป็นส่วนๆ และทำความเข้าใจโดยภาพรวม สมองทั้งสองซึกจะทำงานอย่างสัมพันธ์กันในทุกๆกิจกรรม
7. จัดการเรียนรู้โดยใส่ใจต่อสิ่งแวดล้อมในการเรียนรู้ในทุกแง่มุม เพราะการเรียนรู้ของสมองจะประกอบด้วยจุดสนใจหลักและรับรู้สิ่งต่างๆรอบตัวไปพร้อมๆกัน
8. ออกแบบการจัดการเรียนรู้ซึ่งเอื้อให้ผู้เรียนได้ค่อยๆต่อเติมแนวคิด ทักษะ และประสบการณ์ จนกระทั่งเข้าใจและเกิดการเรียนรู้ เพราะการเรียนรู้อาจเกิดขึ้นโดยที่ตระหนักในสิ่งที่กำลังเรียนรู้ และไม่ได้ตระหนักว่าเกิดการเรียนรู้ การเรียนรู้อาจไม่ได้เกิดขึ้นอย่างทันทีแต่ต้องใช้เวลาที่ค่อยๆเกิดขึ้น
9. จัดการเรียนรู้จากสิ่งที่มีความหมายต่อผู้เรียน เนื่องจากการเรียนรู้อย่างมีความหมายต่อผู้เรียนเป็นผลมาจากทั้งระบบการจำเป็นมิติและการท่องจำ
10. จัดการเรียนรู้ให้เหมาะสมกับหน้าต่างโอกาสของการเรียนรู้ และส่งเสริมการเรียนรู้ตลอดชีวิต
11. จัดบรรยากาศที่ปราศจากความกลัว และมีความท้าทายให้ต้องการเรียนรู้ เนื่องจากความท้าทายจะช่วยกระตุ้นให้ต้องการเรียนรู้ส่วนความกลัวจะยับยั้งการเรียนรู้
12. จัดการเรียนรู้ให้เหมาะสมกับความแตกต่างของเด็กเป็นรายบุคคล เนื่องจากสมองของแต่ละคนล้วนแตกต่างกันซึ่งเกิดจากพันธุกรรมและสิ่งแวดล้อมที่แตกต่างกัน

แนวคิดดังกล่าวข้างต้นแสดงให้เห็นว่า การจัดประสบการณ์การเรียนรู้อย่างสอดคล้องกับหลักการทำงานของสมองเป็นการจัดการเรียนรู้ที่เน้นเด็กเป็นศูนย์กลาง กล่าวคือ เป็นการจัดประสบการณ์การเรียนรู้ที่เด็กมีอิสระในการเลือกเรียนตามความสนใจ และความสามารถ ได้ฝึกคิด วิเคราะห์ วางแผน ปฏิบัติจริง และสร้างองค์ความรู้ด้วยตนเอง มีโอกาสได้ปฏิสัมพันธ์และเรียนรู้จากบุคคลอื่น ได้ทำกิจกรรมที่ท้าทาย และเกิดความสำเร็จ ได้เรียนรู้ในบรรยากาศที่ผ่อนคลาย อบอุ่น และยอมรับ และมีโอกาสนำความรู้ที่เรียนไปใช้อย่างมีความหมาย

**การเรียนรู้แบบลงมือกระทำ: หัวใจสำคัญของกิจกรรมการเรียนรู้ที่เหมาะสมสำหรับเด็กปฐมวัย**

การเรียนรู้แบบลงมือกระทำ เป็นการเรียนรู้ซึ่งเด็กได้จัดกระทำกับวัตถุ ได้มีปฏิสัมพันธ์กับบุคคล ความคิด และเหตุการณ์ จนกระทั่งสามารถสร้างองค์ความรู้ด้วยตนเอง การเรียนรู้แบบลงมือกระทำเป็นพื้นฐานสำคัญในการพัฒนาเด็ก และจะเกิดขึ้นอย่างมีประสิทธิภาพมากที่สุดในโปรแกรมที่พัฒนาเด็กอย่างเหมาะสมกับพัฒนาการ การเรียนรู้แบบลงมือกระทำมีองค์ประกอบที่สำคัญ ดังนี้

1. การเลือกและตัดสินใจ เด็กจะเป็นผู้ริเริ่มกิจกรรมจากความสนใจและความตั้งใจของตนเอง เด็กเป็นผู้เลือกวัสดุอุปกรณ์และตัดสินใจว่าจะใช้วัสดุอุปกรณ์นั้นอย่างไร การที่เด็กมีโอกาสเลือกและตัดสินใจจะทำให้เด็กเกิดการเรียนรู้ด้วยตนเองมากกว่าได้รับการถ่ายทอดความรู้จากผู้ใหญ่ ดังนั้น ผู้ใหญ่ที่ตระหนักถึงความสำคัญเรื่องการเลือกและการตัดสินใจ ต้องจัดให้เด็กมีอิสระที่จะเลือกได้ตลอดทั้งวัน ขฯที่ปฏิบัติกิจวัตรประจำวัน ไม่ใช่เฉพาะในช่วงเวลาเล่นเสรีเท่านั้น
2. สื่อ ห้องเรียนที่เด็กเรียนรู้แบบลงมือกระทำจะมีเครื่องมือ และวัสดุอุปกรณ์ที่หลากหลายพียงพอ และเหมาะสมกับระดับอายุขอเด็ก เด็กต้องมีโอกาสและมีเวลาเพียงพอที่จะเลือกใช้วัสดุอุปกรณ์อย่างอิสระ เมื่อเด็กใช้เครื่องมือหรือวัสดุอุปกรณ์ต่างๆ เด็กจะมีโอกาสเชื่อมโยงการกระทำต่างๆและเรียนรู้ในเรื่องของความสัมพันธ์ และมีโอกาสในการแก้ปัญหามากขึ้นด้วย
3. การใช้ประสาทสัมผัสทั้งห้า การเรียนรู้ด้วยการลงมือกระทำเป็นเรื่องที่เกี่ยวข้องกับประสาทสัมผัสทั้งห้า การที่ให้เด็กได้สำรวจและจัดกระทำกับวัตถุโดยตรง ทำให้เด็กได้รู้จักวัตถุ หลังจากที่เด็กคุ้นเคยกับวัตถุแล้วเด็กจะนำวัตถุต่างๆมาเกี่ยวข้องกันและเด็กจะได้เรียนรู้เรื่องความสัมพันธ์ ผู้ใหญ่มีหน้าที่จัดให้เด็กค้นพบความสัมพันธ์เหล่านี้ด้วยตนเอง
4. ภาษาจากเด็ก สิ่งที่เด็กพูดจะสะท้อนประสบการณ์และความเข้าใจของเด็ก ในห้องเรียนที่เด็กเรียนรู้แบบลงมือกระทำเด็กมักจะเล่าว่า ตนกำลังทำอะไร หรือทำอะไรไปแล้วในแต่ละวัน เมื่อเด็กมีอิสระในการใช้ภาษาเพื่อสื่อความคิดและรู้จักฟังความคิดเห็นของผู้อื่น เด็กจะเรียนรู้วิธีการพูดที่เป็นที่ยอมรับของผู้อื่น เด็กจะได้พัฒนาการคิดควบคู่ไปกับการพัฒนาความเชื่อมั่นในตนเองด้วย
5. การสนับสนุนจากผู้ใหญ่ ผู้ใหญ่ในห้องเรียนที่เรียนรู้แบบลงมือกระทำต้องสร้างความสัมพันธ์กับเด็ก สังเกต และค้นหาความตั้งใจและความสนใจของเด็ก ผู้ใหญ่ควรรับฟังเด็ก ส่งเสริมให้เด็กคิดและทำสิ่งต่างๆด้วยตนเอง

ในห้องเรียนที่เด็กเรียนรู้แบบลงมือกระทำ เด็กจะได้ปฏิสัมพันธ์กับวัตถุ คน แนวคิด และเหตุการณ์สำคัญต่างๆอย่างหลากหลาย สิ่งเหล่านี้เป็นประสบการณ์สำคัญที่ส่งเสริมพัฒนาการด้านร่างกาย อารมณ์ จิตใจ สังคม และสติปัญญา ตามหลักสูตรการศึกษาปฐมวัยที่เกิดขึ้นซ้ำแล้วซ้ำอีกในชีวิตประจันอย่างเป็นธรรมชาติ และการที่เด็กมีประสบการณ์สำคัญซ้ำแล้วซ้ำอีกเช่นนี้ ก็จะช่วยให้เด็กสร้างองค์ความรู้ได้ด้วยตนเองในที่สุด การจัดประสบการณ์ให้เด็กเรียนรู้แบบลงมือกระทำเป็นการจัดการเรียนรู้ที่สอดคล้องกับหลักการทำงานของสมอง และเป็นการจัดการเรียนรู้ที่เน้นเด็กเป็นศูนย์กลาง กล่าวคือ เมื่อเด็กลงมือปฏิบัติที่ลงมือปฏิบัติ เด็กจะได้ใช้ผัสสะในการรับรู้ข้อมูลทั้งในรูปของภาพ เสียงสัมผัส ทั้งยังประกอบด้วยประสบการณ์ของเหตุการณ์ต่างๆการใช้วงจรของเซลส์สมองพร้อมๆกันมากเท่าใด เสถียรภาพความเชื่อมโยงของวงจรก็เกิดได้เร็วเท่านั้น จึงสามารถกล่าวได้ว่าการจัดการเรียนรู้แบบงมือกระทำถือเป็นหัวใจสำคัญของกิจกรรมการเรียนรู้ที่เหมาะสมกับเด็กปฐมวัย

1. **การจัดกิจกรรมประจำวัน**

กิจกรรมสำหรับเด็กอายุ 3 ปี – 6 ปีบริบูรณ์ สามารถนำมาจัดเป็นกิจกรรมประจำวันได้หลายรูปแบบ เป็นการช่วยผู้สอนหรือผู้จัดประสบการณ์ทราบว่า แต่ละวันจะทำกิจกรรมอะไร เมื่อใด และอย่างไร ทั้งนี้ การจัดกิจกรรมประจำวันสามารถจัดได้หลายรูปแบบ ขึ้นอยู่กับความเหมาะสมในการนำไปใช้ของแต่ละหน่วยงานและสภาพชุมชน ที่สำคัญผู้สอนต้องคำนึงถึงการจัดกิจกรรมให้ครอบคลุมพัฒนาการทุกด้าน การจัดกิจกรรมประจำวันมีหลักการจัดและขอบข่ายของกิจกรรมประจำวัน ดังนี้

**3.1 หลักการจัดกิจกรรมประจำวัน**

1. กำหนดระยะเวลาในการจัดกิจกรรมแต่ละกิจกรรมให้เหมาะสมกับวัยของเด็กในแต่ละวัน แต่ยืดหยุ่นได้ตามความต้องการและความสนใจของเด็ก เช่น

วัย 3 – 4 ปี มีความสนใจประมาณ 8 – 12 นาที

วัย 4 – 5 ปี มีความสนใจประมาณ 12 – 15 นาที

วัย 5 – 6 ปี มีความสนใจประมาณ 15 – 20 นาที

1. กิจกรรมที่ต้องใช้ความคิดทั้งในกลุ่มเล็กและกลุ่มใหญ่ ไม่ควรใช้เวลาต่อเนื่องนานเกินกว่า 20 นาที
2. กิจกรรมที่เด็กมีอิสระเลือกเล่นเสรี เพื่อช่วยให้เด็กรู้จักเลือกตัดสินใจ คิดแก้ปัญหา คิดสร้างสรรค์ เช่น การเล่นตามมุม การเล่นกลางแจ้ง กิจกรรมศิลปะสร้างสรรค์ ฯลฯ ใช้เวลาประมาณ 40 – 60 นาที
3. กิจกรรมควรมีความสมดุลระหว่างกิจกรรมในห้องและนอกห้อง กิจกรรมที่ใช้กล้ามเนื้อใหญ่และกล้ามเนื้อเล็ก กิจกรรมที่เป็นรายบุคคล กลุ่มย่อยและกลุ่มใหญ่ กิจกรรมที่เป็นเป็นผู้ริเริ่มและผู้สอนหรือผู้จัดประสบการณ์เป็นผู้ริเริ่ม และกิจกรรมที่ใช้กำลังและไม่ใช้กำลัง จัดให้ครบทุกประเภท ทั้งนี้ กิจกรรมที่ต้องออกลังกายควรจัดสลับกับกิจกรรมที่ใต้องออกกำลังมากนัก เพื่อเด็กจะได้ไม่เหนื่อยเกินไป

**3.2 ขอบข่ายการจัดกิจกรรมประจำวัน**

การเลือกกิจกรรมที่จะนำมาจัดในแต่ละวันสามารถจัดได้หลายรูปแบบ ทั้งนี้ ขึ้นอยู่กับความเหมาะสมในการนำไปใช้ของแต่ละหน่วยงานและสภาพชุมชน ที่สำคัญผู้สอนต้องคำนึงถึงการจัดกิจกรรมให้ครอบคลุมพัฒนาการทุกด้าน ดังต่อไปนี้

1. **การพัฒนากล้ามเนื้อใหญ่** เป็นการพัฒนาความแข็งแรง การทรงตัว การยืดหยุ่น ความคล่องแคล่วในการใช้อวัยวะต่างๆ และจังหวะการเคลื่อนไหวในการใช้กล้ามเนื้อใหญ่ โดยจัดกิจกรรมให้เด็กได้เล่นอิสระกลางแจ้ง เล่นเครื่องเล่นสนาม ปีนป่ายเล่นอิสระ เคลื่อนไหวร่างกายตามจังหวะดนตรี
2. **การพัฒนากล้ามเนื้อเล็ก** เป็นการพัฒนาความแข็งแรงของกล้ามเนื้อเล็ก กล้ามเนื้อมือ-นิ้วมือ การประสานสัมพันธ์ระหว่างกล้ามเนื้อมือและระบบประสาทตามือได้อย่างคล่องแคล่วและประสานสัมพันธ์กัน โดยจัดกิจกรรมให้เด็กได้เล่นเครื่องเล่นสัมผัส เล่นเกมการศึกษา ฝึกช่วยเหลือตนเองในการแต่งกาย หยิบจับช้อนส้อม และใช้วัสดุอุปกรณ์ศิลปะ เช่น สีเทียน กรรไกร พู่กัน ดินเหนียว ฯลฯ
3. **การพัฒนาอารมณ์ จิตใจ และปลูกฝังคุณธรรม จริยธรรม** เป็นการปลูกฝังให้เด็กมีความรู้สึกที่ดีต่อตนเองและผู้อื่น มีความเชื่อมั่น กล้าแสดงออก มีวินัย รับผิดชอบ ซื่อสัตย์ ประหยัด เมตตากรุณา เอื้อเฟื้อ แบ่งหัน มีมารยาทและปฏิบัติตนตามวัฒนธรรมไทยและศาสนาที่นับถือ โดยจัดกิจกรรมต่างๆผ่านการเล่นให้เด็กได้มีโอกาสตัดสินใจเลือก ได้รับการตอบสนองตามความต้องการ ได้ฝึกปฏิบัติโดยสอดแทรกคุณธรรม จริยธรรม อย่างต่อเนื่อง
4. **การพัฒนาสังคมนิสัย** เป็นการพัฒนาให้เด็กมีลักษณะนิสัยที่ดี แสดงออกอย่างเหมาะสมและอยู่ร่วมกับผู้อื่นได้อย่างมีความสุข ช่วยเหลือตนเองในการทำกิจวัตรประจำวัน มีนิสัยรักการทำงาน ระมัดระวังความปลอดภัยของตนเองและผู้อื่น โดยรวมทั้งระมัดระวังอันตรายจากคนแปลกหน้า ให้เด็กได้ปฏิบัติกิจวัตรประจำวันอย่างสม่ำเสมอ รับประทานอาหาร พักผ่อนนอนหลับ ขับถ่าย ทำความสะอาดร่างกาย เล่นและทำงานร่วมกับผู้อื่น ปฏิบัติตามกฎกติกาข้อตกลงของส่วนรวม เก็บของเข้าที่เมื่อเล่นหรือทำงานเสร็จ
5. **การพัฒนาการคิด** เป็นการพัฒนาให้เด็กมีความสามารถในการคิดแก้ปัญหา ความคิดรวบยอด และคิดเชิงเหตุผลทางคณิตศาสตร์และวิทยาศาสตร์ โดยจัดกิจกรรมให้เด็กได้สนทนา อภิปรายแลกเปลี่ยนความคิดเห็น เชิญวิทยากรมาพูดคุยกับเด็ก ศึกษานอกสถานที่ เล่นเกมการศึกษา ฝึกการแก้ปัญหาในชีวิตประจำวัน ฝึกออกแบบและสร้างชิ้นงาน และทำกิจกรรมทั้งเป็นกลุ่มย่อย กลุ่มใหญ่ และรายบุคคล
6. **การพัฒนาภาษา** เป็นการพัฒนาให้เด็กใช้ภาษาสื่อสารถ่ายทอดความรู้สึกนึกคิดความรู้ความเข้าใจในสิ่งต่างๆ ที่เด็กมีประสบการณ์โดยสามารถตั้งคำถามในสิ่งที่สงสัยใคร่รู้ จัดกิจกรรมทางภาษา ให้มีความหลากหลายในสภาพแวดล้อมที่เอื้อต่อการเรียนรู้ มุ่งปลูกฝังให้เด็กได้กล้าแสดงออกในการฟัง พูด อ่าน เขียน มีนิสัยรักการอ่าน และบุคคลแวดล้อมต้องเป็นแบบอย่างที่ดีในการใช้ภาษา ทั้งนี้ต้องคำนึงถึงหลักการจัดกิจกรรมทางภาษาที่เหมาะสมกับเด็กเป็นสำคัญ
7. **การส่งเสริมจินตนาการและความคิดสร้างสรรค์** เป็นการส่งเสริมให้เด็กมีความคิดริเริ่มสร้างสรรค์ ได้ถ่ายทอดอารมณ์ความรู้สึกและเห็นความสวยงามของสิ่งต่างๆโดยจัดกิจกรรมศิลปะสร้างสรรค์ ดนตรี การเคลื่อนไหวและจังหวะตามจินตนาการ ประดิษฐ์สิงต่างๆอย่างอิสระ เล่นบทบาทสมมติ เล่นน้ำ เล่นทราย เล่นบล็อก และเล่นก่อสร้าง

**๓.๓ รูปแบบการจัดกิจกรรมประจำวัน**

การจัดกิจกรรมประจำวันสามารถจัดได้หลายรูปแบบ ทั้งนี้ ขึ้นอยู่กับความเหมาะสมในการนำไปใช้ของแต่ละหน่วยงาน ที่สำคัญผู้สอนต้องคำนึงถึงการจัดกิจกรรมให้ครอบคลุมพัฒนาการทุกด้านจึงขอเสนอแนะสัดส่วนในการพัฒนาเด็กแต่ละวัน ดังนี้

|  |  |  |  |
| --- | --- | --- | --- |
| **การพัฒนา** | **อายุ 3 - 4 ปี**  **ชั่วโมง : วัน**  **(ประมาณ)** | **อายุ 4 - 5 ปี**  **ชั่วโมง : วัน**  **(ประมาณ)** | **อายุ 5 - 6 ปี**  **ชั่วโมง : วัน**  **(ประมาณ)** |
| 1. การพัฒนาทักษะพื้นฐานในชีวิตประจำวัน   (รวมทั้งการช่วยตนเองในการแต่งกาย การรับประทานอาหาร  สุขอนามัยและการนอนพักผ่อน) | 3 | 2 ½ | 2 ¼ |
| 1. การเล่นตามมุมประสบการณ์/มุมเล่น | 1 | 1 | 1 |
| 1. การคิดและความคิดริเริ่มสร้างสรรค์ | 1 | 1 | 1 |
| 1. กิจกรรมด้านสังคม (การทำงานร่วมกับผู้อื่น) | ½ | ¾ | 1 |
| 1. กิจกรรมพัฒนากล้ามเนื้อใหญ่ | ¾ | ¾ | ¾ |
| 1. กิจกรรมที่มีการวางแผนโดยผู้สอน | ¾ | 1 | 1 |
| **เวลาโดยประมาณ** | 7 | 7 | 7 |

จากตารางกิจกรรมประจำวัน ผู้สอนต้องจัดกิจกรรมโดยคำนึงถึงประเด็นดังต่อไปนี้

1. การจัดสัดส่วนของเวลาในแต่ละวันที่เสนอไว้สามารถปรับและยืดหยุ่นได้ ทั้งนี้ ขึ้นอยู่กับผู้สอนและสภาพการณ์ โดยยึดหลักการจัดกิจกรรมประจำวัน
2. การจัดกิจกรรมประจำวันควรจัดเพื่อส่งเสริมทักษะพื้นฐานในชีวิตประจำวันของเด็ก โดยผู้สอนต้องให้ความสำคัญในการส่งเสริมให้เด็กได้ใช้กล้ามเอเล็กในการหยิบ จับ วัสดุต่างๆเพื่อช่วยเหลือตนเองในการปฏิบัติกิจวัตรประจำวันและถือเป็นส่วนหนึ่งของการเรียนรู้ของเด็กปฐมวัย เช่น เด็กอายุ 3 ปี ต้องให้เวลาในการทำกิจวัตรประจำวันมากและเมื่อเด็กอายุมากขึ้นเวลาที่ทำกิจวัตรประจำวันจะน้อยลงตามลำดับ เนื่องจากเด็กช่วยเหลือตนเองได้มากขึ้น
3. การจัดกิจกรรมพัฒนากล้ามเนื้อใหญ่ เป็นกิจกรรมที่ช่วยให้เด็กมีร่างกายแข็งแรง มีการทรงตัวที่ดี มีการยืดหยุ่นและความคล่องแคล่วในการใช้อวัยวะต่างๆตามจังหวะการเคลื่อนไหวและการประสานสัมพันธ์กัน
4. การจัดกิจกรรมการเล่นอิสระ เป็นสิ่งสำคัญและจำเป็นสำหรับเด็กปฐมวัย ช่วยให้เด็กเลือกตัดสินใจ คิดแก้ปัญหา คิดสร้างสรรค์ในแต่ละวัน เด็กทุกวัยควรมีโอกาสเล่นอิสระกลางแจ้งอย่างน้อย 1 ชั่วโมง : วัน
5. การคิดและความคิดสร้างสรรค์ ทำให้เด็กเกิดความคิดรวบยอด กาคิดเชิงเหตุผล มีความสามารถในการแก้ปัญหาและตัดสินใจ มีจินตนาการและความคิดสร้างสรรค์
6. กิจกรรมพัฒนาทักษะทางสังคม เป็นกิจกรรมที่เด็กได้พัฒนาลักษณะนิสัยที่ดี แสดงออกอย่างเหมาะสม มีปฏิสัมพันธ์และอยู่ร่วมกับผู้อื่นได้อย่างมีความสุข เด็กที่อายุน้อยยังยึดตัวเองเป็นศูนย์กลาง ดังนั้น การให้เวลาในช่วงวัย 3 ขวบ จึงให้เวลาน้อยในการทำกิจกรรมกลุ่ม เนื่องขากเด็กยังยึดตนเองเป็นศูนย์กลาง และจะเพิ่มเวลาเมื่อเด็กอายุมากขึ้น เพราะเด็กต้องการเวลาในการเล่นและทำกิจกรรมร่วมกับคนอื่นมากขึ้น
7. กิจกรรมที่มีการวางแผนโดยครูผู้สอน ให้คิดรวบยอดโดยครูผู้สอน จะช่วยให้เด็กเกิดทักษะหรือความคิดรวบยอดในเรื่องใดเรื่องหนึ่งตามสาระการเรียนรู้ที่กำหนดไว้ในหลักสูตร เช่น ผู้สอนต้องการให้เกิดความคิดรวบยอดเกี่ยวกับน้ำ ผู้สอนต้องวางแผนกิจกรรมล่วงหน้า เวลาที่ใช้ในแต่ละวันที่กำหนดได้ ¾ ชั่วโมง (45 นาที) ทั้งนี้มิได้หมายความว่าให้ผู้สอนสอนต่อเนื่อง 45 นาที ใน 1 กิจกรรม ผู้สอนต้องพิจารณาว่า เด็กมีช่วงความสนใจสั้นตามพัฒนาการ จำเป็นต้องจัดแบ่งเวลาเป็นหลายช่วงและในหลากหลายกิจกรรม กิจกรรมที่ต้องใช้ความคิดทั้งในกลุ่มเล็กและกลุ่มใหญ่ ไม่ควรใช้เวลาต่อเนื่องนานกว่า 20 นาที
8. การจัดกิจกรรมประจำวันสามารถจัดได้หลายรูปแบบตามความเหมาะสมของบริบทแต่ละสถานศึกษาและแนวคิดการจัดการศึกษาปฐมวัย ที่นำมาใช้ในการจัดประสบการณ์ ทั้งนี้ต้องให้ครอบคลุมขอบเขตของการจัดกิจกรรมประจำวัน แต่ไม่แบ่งเป็นรายชั่วโมงหรือรายคาบ เพื่อให้เด็กได้เรียนรู้อย่างต่อเนื่องและต้องจัดกิจกรรมไม่น้อยกว่า 5 ชั่วโมง / 1 วัน ดังต่อไปนี้

**ตารางกิจกรรมประจำวัน**

|  |  |
| --- | --- |
| 08.00 - 08.30 น. | รับเด็ก |
| 08.30 - 08.45 น. | เคารพธงชาติ สวดมนต์ |
| 08.45 - 09.00 น. | ตรวจสุขภาพ ไปห้องน้ำ |
| 09.00 - 09.20 น. | กิจกรรมเคลื่อนไหวและจังหวะ |
| 09.20 - 10.20 น. | กิจกรรมสร้างสรรค์และการเล่นตามมุม |
| 10.20 - 10.30 น. | พัก (รับประทานอาหารว่าง) |
| 10.30 - 10.45 น. | กิจกรรมเสริมประสบการณ์/ในวงกลม |
| 10.45 - 11.30 น. | กิจกรรมการเล่นกลางแจ้ง |
| 11.30 - 12.00 น. | พัก(รับประทานอาหารกลางวัน) |
| 12.00 - 14.00 น. | นอนพักผ่อน |
| 14.00 - 14.20 น. | เก็บที่นอน ล้างหน้า |
| 14.20 - 14.30 น. | พัก(รับประทานอาหารว่าง) |
| 14.30 - 14.50 น. | กิจกรรมเกมการศึกษา |
| 14.50 - 15.00 น. | เตรียมตัวกลับบ้าน |

**3.4 แนวทางการจัดกิจกรรมประจำวัน**

การจัดกิจกรรมประจำวัน ครูสามารถนำไปปรับใช้ได้ หรือนำนวัตกรรมต่างๆมาใช้ในการจัดกิจกรรมประจำวันให้เหมาะสมกับสภาพแวดล้อมของสถานศึกษา โดยมีแนวทางในการจัดกิจกรรมและการใช้สื่อ ดังนี้

1. **กิจกรรมเคลื่อนไหวและจังหวะ**

กิจกรรมเคลื่อนไหวจังหวะ เป็นกิจกรรมที่จัดให้เด็กเคลื่อนไหวส่วนต่างๆของร่างกายตามจังหวะอย่างอิสระ โดยใช้เสียงเพลง คำคล้องจอง เครื่องเคาะจังหวะ และอุปกรณ์อื่นๆประกอบการเคลื่อนไหว ซึ่งจังหวะและดนตรีประกอบ ได้แก่ การปรบมือ การร้องเพลง การเคาะไม้ กรุ๋งกริ๋ง รำมะนา กลอง กรับ เพื่อส่งเสริมให้เด็กเกิดพัฒนาการกล้ามเนื้อใหญ่และกล้ามเนื้อเล็ก อารมณ์ จิตใจ สังคม และสติปัญญา เกิดจินตนาการ ความคิดสร้างสรรค์ สอดคล้องกับวัตถุประสงค์ ดังนี้

**จุดประสงค์**

1. พัฒนาอวัยวะทุกส่วนให้มีความสัมพันธ์กันอย่างดีในการเคลื่อนไหว

2. เพื่อฝึกทักษะภาษา ฝึกฟังคำสั่ง และข้อตกลง

3. เพื่อฝึกให้เกิดทักษะในการฟังดนตรี หรือจังหวะต่างๆ

4. เพื่อให้เกิดความซาบซึ้งและสุนทรียภาพ

5. เพื่อฝึกความจำและเสริมสร้างประสบการณ์

6. ฝึกการเป็นผู้นำ ผู้ตามที่ดี

7. เพื่อพัฒนาด้านสังคม การปรับตัวและความร่วมมือในกลุ่ม

8. เพื่อให้โอกาสเด็กได้แสดงออก มีความเชื่อมั่นในตนเอง และความคิดริเริ่มสร้างสรรค์

9. เพื่อให้เกิดความสนุกสนาน ผ่อนคลายความตึงเครียดทั้งร่างกายและจิตใจ

**ขอบข่ายของการจัดกิจกรรมเคลื่อนไหวและจังหวะ**

1. การเคลื่อนไหวร่างกาย
2. การฟังสัญญาณและการปฏิบัติตามข้อตกลง
3. การฝึกการเป็นผู้นำและผู้ตามที่ดี
4. การฝึกจินตนาการและความคิดสร้างสรรค์
5. ความมีระเบียบวินัย
6. การเรียนรู้จังหวะ
7. ความเพลิดเพลินสนุกสนาน
8. การฝึกความจำ
9. การแสดงออก
10. เนื้อหาของหน่วยการสอน

**รูปแบบการเคลื่อนไหว**

1. **การเคลื่อนไหวพื้นฐาน** เป็นกิจกรรมที่ต้องฝึกทุกครั้งก่อนที่จะเริ่มฝึกกิจกรรมอื่นๆต่อไป ลักษณะการจัดกิจกรรมมีจุดเน้นในเรื่องจังหวะและการเคลื่อนไหวหรือท่าทางอย่างอิสระ การเคลื่อนไหวตามธรรมชาติของเด็ก มี 2 ประเภท ได้แก่
   * **การเคลื่อนไหวอยู่กับที่** เช่น ปรบมือ ผงกศรีษะ ขยิบตา ชันเข่า ขยับมือและแขนมือและนิ้วมือ เท้าและปลายเท้า
   * **การเคลื่อนไหวเคลื่อนที่** เช่น คลาน คืบ เดิน วิ่ง กระโดด ควบม้า ก้าวกระโดด เขย่ง ก้าวชิด
2. **การเคลื่อนไหวที่สัมพันธ์กับเนื้อหา** เป็นกิจกรรมที่จัดให้เด็กได้เคลื่อนไหวร่างกายโดยเน้นการทบทวนเรื่องที่ได้รับรู้จากกิจกรรมอื่นและนำมาสัมพันธ์กับสาระการเรียนรู้ หรือเรื่องอื่นๆที่เด็กสนใจ ได้แก่
   * **การเคลื่อนไหวเลียนแบบ** เป็นการเคลื่อนไหวเลียนแบบสิ่งต่างๆรอบตัว เช่น การเลียนแบบท่าทางสัตว์ การเลียนแบบท่าทางคน การเลียนแบบเครื่องยนต์กลไกและเครื่องเล่น และการเลียนแบบปรากฏการณ์ธรรมชาติ
   * **การเคลื่อนไหวตามบทเพลง** เป็นการเคลื่อนไหวหรือทำท่าทางประกอบเพลง เช่น เพลงไก่ เพลงข้ามถนน เพลงสวัสดี
   * **การทำท่าทางกายบริหารประกอบเพลงหรือคำคล้องจอง** เป็นการเคลื่อนไหวแบบกายบริหาร อาจจะมีท่าทางไม่สัมพันธ์กับเนื้อหาของเพลงหรือคำคล้องจอง เช่น เพลงกำมือแบมือ เพลงออกกำลัง คำคล้องจองฝนตกพรำพรำ
   * **การเคลื่อนไหวเชิงสร้างสรรค์** เป็นการเคลื่อนไหวที่ให้เด็กคิดสร้างสรรค์ท่าทางขึ้นเองหรืออาจใช้คำถามหรือคำสั่ง หรือใช้อุปกรณ์ประกอบ เช่น ห่วงหวาย แถบผ้า ริบบิ้น ถุงทราย
   * **การเคลื่อนไหวหรือการแสดงท่าทางตามคำบรรยาย**ที่ครูเล่า หรือเรื่องราว หรือนิทาน
   * **การเคลื่อนไหวหรือการแสดงท่าทางตามคำสั่ง** เป็นการเคลื่อนไหวหรือทำท่าทางตามคำสั่งของครู เช่น การจัดกลุ่มตามจำนวน การทำท่าทางตามคำสั่ง
   * **การเคลื่อนไหวหรือการแสดงท่าทางตามข้อตกลง** เป็นการเคลื่อนไหวหรือทำท่าทางตามข้อตกลงที่ได้ตกลงไว้ก่อนเริ่มกิจกรรม
   * **การเคลื่อนไหวหรือการแสดงท่าทางเป็นผู้นำ ผู้ตาม** เป็นการคิดท่าทางการเคลื่อนไหวอย่างสร้างสรรค์ของเด็กเองแล้วให้เพื่อนปฏิบัติตาม

**สื่อกิจกรรมเคลื่อนไหวและจังหวะ**

1. เครื่องเคาะจังหวะ เช่น ฉิ่ง เหล็กสามเหลี่ยม กรับ รำมะนา กลอง
2. อุปกรณ์ประกอบการเคลื่อนไหว เช่น หนังสือพิมพ์ ริบบิ้น แถบผ้า ห่วงหวาย ห่วงพลาสติก ฮูลาฮูบ ถุงทราย

**แนวการจัดกิจกรรมเคลื่อนไหวและจังหวะ**

1. เริ่มจากการทำกิจกรรมเคลื่อนไหวพื้นฐาน เพื่อเป็นการเตรียม โดยการแตะสัมผัสส่วนต่างๆของร่างกาย สำรวจการใช้ส่วนต่างๆของร่างกายในการเคลื่อนไหว
2. อธิบายหรือสร้างข้อตกลงร่วมกันในการกำหนดสัญญาณ การใช้เครื่องให้จังหวะ และการกำหนดจังหวะ เช่น ข้อตกลงเกี่ยวกับสัญญาณและจังหวะ จะใช้เครื่องเคาะจังหวะเป็นการกำหนดจังหวะสม่ำเสมอและชัดเจน อาจจะกำหนดดังนี้
   * ให้จังหวะ 1 ครั้งสม่ำเสมอ แสดงว่า ให้เด็กเดินหรือเคลื่อนไหวไปเรื่อยๆตามจังหวะ
   * ให้จังหวะ 2 ครั้งติดกัน แสดงว่า ให้เด็กหยุดการเคลื่อนไหว โดยเด็กจะต้องหยุดนิ่งจริงๆหากกำลังอยู่ในท่าใด ก็ต้องหยุดนิ่งในท่านั้น จะเคลื่อนไหวหรือเปลี่ยนท่าไม่ได้
   * ให้จังหวะรัว แสดงว่า ให้เด็กเคลื่อนไหวอย่างเร็ว หรือเคลื่อนที่เร็วขึ้นแต่ไม่ใช่การวิ่งและส่งเสียงดัง บางกิจกรรมอาจจะหมายถึงการเปลี่ยนตำแหน่ง การทำตามคำสั่ง หรือข้อตกลง
3. ให้เด็กเคลื่อนไหวอย่างอิสระตามความคิด หรือจินตนาการของตนเอง โดยใช้ส่วนต่างๆของร่างกายให้มากที่สุด ในขณะเดียวกันต้องคำนึงถึงองค์ประกอบพื้นฐานในการเคลื่อนไหว ได้แก่ การใช้ร่างกายตนเอง การใช้พื้นที การเคลื่อนไหวอย่างมีอิสระ มีระดับและทิศทาง
4. ให้เด็กทดลองปฏิบัติและปฏิบัติซ้ำเพื่อให้เด็กได้เคลื่อนไหวหลากหลายรูปแบบ
5. หลังจากปฏิบัติกิจกรรมให้เด็กได้พักผ่อนตามอัธยาศัย โดยให้เด็กนั่งกับพื้นห้อง ผู้สอนเปิดเพลงเบาๆ

**ข้อเสนอแนะ**

1. ควรเริ่มกิจกรรมจากการเคลื่อนไหวที่เป็นอิสระ และวิธีการที่ไม่ยุ่งยากนัก เช่น ให้เด็กได้กระจายอยู่ภายในห้องหรือบริเวณที่ฝึกและให้เคลื่อนไหวไปตามธรรมชาติของเด็ก
2. ควรให้เด็กแสดงออกด้วยตนเองอย่างอิสระและเป็นไปตามความนึกคิดของเด็กเอง ครูไม่ควรชี้แนะ
3. ควรเปิดโอกาสให้เด็กคิดหาวิธีเคลื่อนไหวทั้งที่ต้องเคลื่อนที่และไม่ต้องเคลื่อนที่เป็นรายบุคคลเป็นคู่ เป็นกลุ่ม ตามลำดับและกลุ่มไม่ควรเกิน 5-6 คน
4. ควรใช้สิ่งของที่หาได้ง่าย เช่น ของเล่น กระดาษ หนังสือพิมพ์ เศษผ้า เชือก ท่อนไม้ ประกอบการเคลื่อนไหวและจังหวะ
5. ควรกำหนดจังหวะสัญญาณนัดหมายในการเคลื่อนไหวต่างๆ หรือเปลี่ยนท่า หรือหยุดให้เด็กทราบเมื่อทำกิจกรรมทุกครั้ง เช่น เมื่อให้จังหวะ 1 จังหวะ ให้เด็กทำท่าทาง 1 ท่าทาง ฯลฯ
6. ควรสร้างบรรยากาศอย่างอิสระ ช่วยให้เด็กรู้สึกอบอุ่น เพลิดเพลิน และรู้สึกสบายและสนุกสนาน
7. ควรจัดให้มีรูปแบบของการเคลื่อนไหวที่หลากหลาย เพื่อช่วยให้เด็กสนใจมากขึ้น
8. กรณีเด็กไม่ยอมเข้าร่วมกิจกรรม ครูไม่ควรใช้วิธีบังคับ ควรใช้เวลาและโน้มน้าวให้เด็กสนใจเข้าร่วมกิจกรรมด้วยความสมัครใจ
9. หลังจากเด็กได้ทำกิจกรรมแล้ว ต้องให้เด็กได้พักและผ่อนคลายอิริยาบถ โดยเปิดเพลงจังหวะช้าๆเบาๆ
10. การจัดกิจกรรมควรจัดตามตารางกิจวัตรประจำวัน และควรจัดให้เป็นที่น่าสนใจ เกิดความสนุกสนาน

**2. กิจกรรมเสริมประสบการณ์ / กิจกรรมในวงกลม**

กิจกรรมเสริมประสบการณ์ / กิจกรรมในวงกลม เป็นกิจกรรมที่มุ่งเน้นให้เด็กได้พัฒนาทักษะการเรียนรู้ มีทักษะการฟัง การพูด การอ่าน การสังเกต การคิดแก้ปัญหา การใช้เหตุผล โดยการฝึกปฏิบัติร่วมกันและการทำงานเป็นกลุ่ม ทั้งกลุ่มย่อยและกลุ่มใหญ่ เพื่อให้เกิดความคิดรวบยอดเกี่ยวกับเรื่องที่ได้เรียนรู้ สอดคล้องกับจุดประสงค์ดังนี้

**จุดประสงค์**

1. เพื่อให้เด็กเข้าใจเนื้อหาและเรื่องราวแผนการจัดประสบการณ์

2. ส่งเสริมการใช้ภาษาในการฟัง พูด และการถ่ายทอดเรื่องราว

3. เพื่อฝึกมารยาทในการฟัง การพูด

4. เพื่อฝึกความมีระเบียบวินัย

5. เพื่อให้เด็กเรียนรู้ผ่านการสังเกต เปรียบเทียบ

6. เพื่อส่งเสริมความสามารถในการคิดรวบยอด การคิดแก้ปัญหาและตัดสินใจ

7. เพื่อส่งเสริมการเรียนรู้วิธีแสวงหาความรู้ เกิดการเรียนรู้จากการค้นพบด้วยตนเอง

8. เพื่อฝึกให้กล้าแสดงความคิดเห็น ร่วมแสดงความคิดเห็นอย่างมีเหตุผลและยอมรับฟังความคิดเห็นของผู้อื่น

9. เพื่อฝึกให้มีลักษณะนิสัยใฝ่รู้ ใฝ่เรียน

10. เพื่อฝึกลักษณะนิสัยให้มีคุณธรรม จริยธรรม

**ขอบข่ายสาระของกิจกรรมเสริมประสบการณ์/กิจกรรมในวงกลม**

**สาระที่ควรเรียนรู้** สาระในส่วนนี้กำหนดเฉพาะหัวข้อไม่มีรายละเอียด ทั้งนี้เพื่อประสงค์จะให้ผู้สอนสามารถกำหนดรายละเอียดขึ้นเองให้สอดคล้องกับวัย ความต้องการ ความสนใจของเด็ก อาจยืดหยุ่นเนื้อหาได้โดยคำนึงถึงประสบการณ์ และสิ่งแวดล้อมในชีวิตจริงของเด็ก ผู้สอนสามารถนำสาระที่ควรเรียนรู้มาบูรณาการจัดประสบการณ์ต่างๆให้ง่ายต่อการเรียนรู้ ทั้งนี้มิได้ประสงค์ให้เด็กท่องจำเนื้อหา แต่ต้องการให้เด็กเกิดแนวคิดหลังจากนำสาระการเรียนรู้นั้นๆมาจัดประสบการณ์ให้เด็กเพื่อให้บรรลุจุดหมายที่กำหนดไว้ นอกจากนี้สาระที่ควรเรียนรู้ยังใช้เป็นแนวทางช่วยผู้สอนกำหนดรายละเอียดและความยากง่ายของเนื้อหาให้เหมาะสมกับพัฒนาการจองเด็ก สาระที่ควรเรียนรู้ประกอบด้วยเรื่องราวเกี่ยวกับตัวเด็ก เรื่องราวเกี่ยวกับบุคคล และสถานที่แวดล้อมเด็ก ธรรมชาติรอบตัวเด็ก และสิ่งต่างๆรอบตัวเด็ก ดังนี้

1.เรื่องราวเกี่ยวกับตัวเด็ก เด็กควรเรียนรู้เกี่ยวกับชื่อ นามสกุล รูปร่างหน้าตา อวัยวะต่างๆ วิธีระวงรักษาร่างกายให้สะอาดและมีสุขถาพอนามัยที่ดี การรับประทานอาหารที่เป็นประโยชน์ การรักษาความปลอดภัยของตนเอง รวมทั้งการปฏิบัติต่อผู้อื่นอย่างปลอดภัย การรู้จักประวัติความเป็นมาของตนเองและครอบครัว การปฏิบัติตนเป็นสมาชิกที่ดีของครอบครัวและโรงเรียน การเคารพสิทธิของตนเองปละผู้อื่น การรู้จักแสดงความคิดเห็นของตนเองและรับฟังความคิดเห็นของผู้อื่น การกำกับตนเอง การเล่นและทำสิ่งต่างๆด้วยตนเองคามลำพังหรือกับผู้อื่น การตระหนักรู้เกี่ยวกับตนเอง ความภาคภูมิใจในตนเอง การสะท้อนการรับรู้ อารมณ์และความรู้สึกของตนเองและผู้อื่น การแสดงออกทางอารมณ์และความรู้สึกอย่างเหมาะสม การแสดงมารยาทที่ดี การมีคุณธรรมจริยธรรม

2. เรื่องราวเกี่ยวกับบุคคลและสถานที่แวดล้อมเด็ก เด็กควรเรียนรู้เกี่ยวกับครอบครัว สถานศึกษา ชุมชน และบุคคลต่างๆที่เด็กเกี่ยวข้องหรือใกล้ชิดและมีปฏิสัมพันธ์ในชีวิตประจำวัน สถานที่สำคัญ วันสำคัญ อาชีพของคนในชุมชน ศาสนา แหล่งวัฒนธรรมในชุมชน สัญลักษณ์สำคัญของชาติไทยและการปฏิบัติตามวัฒนธรรมท้องถิ่นและความเป็นไทย หรือแหล่งเรียนรู้จากภูมิปัญญาท้องถิ่นอื่นๆ

3. ธรรมชาติรอบตัว เด็กควรเรียนรู้เกี่ยวกับชื่อ ลักษณะ ส่วนประกอบ การเปลี่ยนแปลงและความสัมพันธ์ของมนุษย์ สัตว์ พืช ตลอดจนการรู้จักเกี่ยวกับดิน น้ำ ท้องฟ้า สภาพอากาศ ภัยธรรมชาติ แรงและพลังงานในชีวิตประจำวันที่แวดล้อมเด็ก รวมทั้งการอนุรักษ์สิ่งแวดล้อมและการรักษาสาธารณสมบัติ

4. สิ่งต่างๆรอบตัวเด็ก เด็กควรเรียนรู้เกี่ยวกับการใช้ภาษาเพื่อสื่อความหมายในชีวิตประจำวัน ความรู้พื้นฐานเกี่ยวกับการใช้หนังสือและตัวหนังสือ รู้จักชื่อ ลักษณะ สี ผิวสัมผัส ขนาด รูปร่าง รูปทรง ประโยชน์ การใช้งาน และการเลือกใช้สิ่งของเครื่องใช้ ยานพาหนะ การคมนาคมเทคโนโลยีและการสื่อสารต่างๆ ที่ใช้อยู่ในชีวิตประจำวันอย่างประหยัด ปลอดภัยและรักษาสิ่งแวดล้อม

สื่อกิจกรรมเสริมประสบการณ์/กิจกรรมในวงกลม

1. สื่อของจริงที่อยู่ใกล้ตัวแลสื่อจากธรรมชาติหรือวัสดุท้องถิ่น เช่น ต้นไม้ ใบไม้ เปลือกหอย เสื้อผ้า
2. สื่อที่จำลองขึ้น เช่น ต้นไม้ ตุ๊กตาสัตว์
3. สื่อประเภทภาพ เช่น ภาพพลิก ภาพโปสเตอร์ หนังสือภาพ
4. สื่อ เทคโนโลยี เช่น เครื่องบันทึกเสียว เครื่องขยายเสียง โทรศัพท์ แม่เหล็ก แว่นขยาย เครื่องชั่ง กล้องถ่ายรูปดิจิตอล
5. สื่อ แหล่งเรียนรู้ เช่น แหล่งเรียนรู้ภายในและนอกสถานศึกษา เช่น แปลงเกษตร สวนผัก สมุนไพร ร้านค้า สวนสัตว์ แหล่งประกอบการในท้องถิ่น

**แนวทางการจัดกิจกรรมเสริมประสบการณ์/กิจกรรมในวงกลม**

การจัดกิจกรรมเสริมประสบการณ์/กิจกรรมในวงกลม จัดได้หลายวิธี ได้แก่

1. **การสนทนาหรือการอภิปราย** เป็นการพูดคุย ซักถามระหว่างเด็กกับครู หรือเด็กกับเด็ก เป็นการส่งเสริมพัฒนาการทางภาษาด้านการพูดและการฟัง โดยการกำหนดประเด็นในการสนทนาหรืออภิปราย เด็กจะได้แสดงความคิดเห็นและยอมรับฟังความคิดเห็นของผู้อื่น ครูหรือผู้สอนเปิดโอกาสให้เด็กซักถามโดยใช้คำถามกระตุ้นหรือเล่าประสบการณ์ที่แปลกใหม่ นำเสนอปัญหาที่ท้าทายความคิด การยกตัวอย่าง การใช้สื่อประกอบการสนทนาหรือการอภิปรายควรใช้สื่อของจริง ของจำลอง รูปภาพ หรือสถานการณ์จำลอง

2. **การเล่านิทานและการอ่านนิทาน** เป็นกิจกรรมที่ครูหรือผู้สอนเล่าหรืออ่านเรื่องราวจากนิทาน โดยการใช้น้ำเสียงประกอบการเล่าแตกต่างตามบุคลิกภาพของตัวละคร ซึ่งครูหรือผู้สอนควรเลือกสาระของนิทานให้เหมาะสมกับวัย สื่อที่ใช้อาจเป็นหนังสือนิทาน หนังสือภาพ แผ่นภาพ หุ่นมือ หุ่นนิ้วมือ หรือการแสดงประกอบท่าทางการเล่าเรื่อง โดยครูใช้คำถามเพื่อกระตุ้นการเรียนรู้ เช่น ในนิทานเรื่องนี้มีตัวละครอะไรบ้าง เหตุการณ์ในนิทานเรื่องนี้เกิดที่ไหน เวลาใด หรือลำดับเหตุการณ์ที่เกิดขึ้นในนิทาน นิทนเรื่องนี้มีปัญหาอะไรบ้าง และเด็กๆชอบเหตุการณ์ใดในนิทานเรื่องนี้มากที่สุด

3. **การสาธิต** เป็นการจัดกิจกรรมที่เด็กได้เรียนรู้จกประสบการณ์ตรง โดยแสดงหรือทำสิ่งที่ต้องการให้เด็กได้สังเกตและเรียนรู้ตามขั้นตอนของกิจกรรมนั้นๆและเด็กได้อภิปรายและร่วมกันสรุปการเรียนรู้ การสาธิตในบางครั้งอาจให้เด็กอาสาสมัครเป็นผู้สาธิตร่วมกับครูหรือผู้สอน เพื่อนำไปสู่การปฏิบัติจริงด้วยตนเอง เช่น การเพาะเมล็ดพืช การประกอบอาหาร การเป่าลูกโป่ง การเล่นเกมการศึกษา

4. **การทดลอง / ปฏิบัติการ** เป็นกิจกรรมที่จัดให้เด็กได้รับประสบการณ์ตรง จากการลงมือปฏิบัติ ทดลอง การคิดแก้ปัญหา มีทักษะกระบวนการทางวิทยาศาสตร์ ทักษะคณิตศาสตร์ ทักษะภาษา ส่งเสริมให้เด็กเกิดข้อสงสัย สืบค้นคำตอบด้วยตนเอง ผ่านการวิเคราะห์ สังเคราะห์อย่างง่าย สรุปผลการทดลอง อภิปรายผลการทดลอง และสรุปการเรียนรู้ โดยกิจกรรมการทดลองวิทยาศาสตร์ง่ายๆ เช่น การเลี้ยงหนอนผีเสื้อ การปลูกพืช ฝึกการสังเกตการไหลของน้ำ

5. **การประกอบอาหาร** เป็นกิจกรรมที่จัดให้เด็กได้เรียนรู้ผ่านการทดลองโดยเปิดโอกาสให้เด็กได้ลงมือทดสอบและปฏิบัติการด้วยตนเองเกี่ยวกับการเปลี่ยนแปลงของผัก เนื้อสัตว์ ผลไม้ด้วยวิธีการต่างๆ เช่น ต้ม นึ่ง ผัด ทอด หรือการรับประทานสด เด็กได้รับประสบการณ์จากการสังเกตการณ์เปลี่ยนแปลงของอาหาร การรับรู้รสชาติและกลิ่นของอาหาร ด้วยการใช้ประสาทสัมผัสและการทำงานร่วมกัน เช่น การทำอาหารจากไข่

6. **การเพาะปลูก** เป็นกิจกรรมที่เน้นกระบวนการทางวิทยาศาสตร์และคณิตศาสตร์ ซึ่งเด็กจะได้เรียนรู้การบูรณาการจะทำให้เด็กได้รับประสบการณ์โดยทำความเข้าใจความต้องการของสิ่งมีชีวิตในโลก และช่วยให้เด็กเข้าใจความคิดรวบยอดเกี่ยวกับสิ่งที่อยู่รอบตัวโดยการสังเกต เปรียบเทียบ และการคิดอย่างมีเหตุผล ซึ่งเป็นการเปิดโอกาสให้เด็กได้ค้นพบและเรียนรู้ด้วยตนเอง

7. **การศึกษานอกสถานที่** เป็นการจัดกิจกรรมทัศนศึกษาที่ให้เด็กได้เรียนรู้สภาพความเป็นจริงนอกห้องเรียน จากแหล่งเรียนรู้ในสถานศึกษา หรือแปล่งเรียนรู้ในชุมชน เช่น ห้องสมุด สวนสมุนไพร วัด ไปรษณีย์ พิพิธภัณฑ์ เพื่อเป็นการเพิ่มพูนประสบการณ์แก่เด็ก โดยครูและเด็กร่วมกันวางแผนศึกษาสิ่งที่ต้องการเรียนรู้การเดินทาง และสรุปผลการเรียนรู้ที่ได้จากการไปศึกษานอกสถานที่

8. **การเล่นบทบาทสมมติ** เป็นกิจกรรมให้เด็กสมมติตนเองเป็นตัวละคร และแสดงบทบาทตางๆตามเนื้อเรื่องในนิทาน เรื่องราวหรือสถานการณ์ต่างๆโดยใช้ความรู้สึกของเด็กในการแสดง เพื่อให้เด็กเข้าใจเรื่องราว ความรู้สึกและพฤติกรรมของตนเองและผู้อื่นๆ ควรใช้สื่อประกอบการเล่นสมมติ เช่น หุ่นสวมศรีษะ ที่คาดศรีษะรูปคนและสัตว์รูปแบบต่างๆ เครื่องแต่งกาย และอุปกรณ์ของจริงชนิดต่างๆ

9. **การร้องเพลง ท่องคำคล้องจอง** เป็นกิจกรรมที่จัดให้เด็กได้เรียนรู้เกี่ยวกับภาษา จังหวะ และการแสดงท่าทางให้สัมพันธ์กับเนื้อหาของเพลงหรือคำคล้องจอง ครูหรือผู้สอนควรเลือกให้เหมาะสมกับวัยของเด็ก

10**. การเล่นเกม** เป็นกิจกรรมที่นำเกมการเรียนรู้เพื่อฝึกทักษะการคิด การแก้ปัญหาและการทำงานเป็นกลุ่ม เกมที่นำมาเล่นไม่ควรเน้นการแข่งขัน

11. การแสดงละคร เป็นกิจกรรมที่เด็กจะได้เรียนรู้เกี่ยวกับการลำดับเรื่องราว การเรียงลำดับเหตุการณ์ หรือเรื่องราวจากนิทาน การใช้ภาษาในการสื่อสารของตัวละคร เพื่อให้เด็กได้เรียนรู้และทำความเข้าใจบุคลิกลักษณะจองตัวละครที่เด็กสวมบทบาท สื่อที่ใช้ เช่น ชุดการแสดงที่สอดคล้องกับบทบาทที่ได้รับ บทสนทนาที่เด็กได้ฝึกสนทนาประกอบการแสดง

12. การใช้สถานการณ์จำลอง เป็นกิจกรรมที่เด็กได้เรียนรู้แนวทางกาปฏิบัติตนเมื่ออยู่ในสถานการณ์ที่ครูหรือผู้สอนกำหนด เพื่อให้เด็กได้ฝึกการแก้ปัญหา เช่น น้ำท่วม โรคระบาด พบคนแปลกหน้า

**ข้อเสนอแนะ**

1. จัดกิจกรรมควรให้เด็กได้รับประสบการณ์ตรง ใช้ประสาทสัมผัสทั้งห้าและมีโอกาสค้นพบตนเองให้มากที่สุด

2. ผู้สอนควรยอมรับความคิดเห็นที่หลากหลายของเด็กและให้โอกาสเด็กได้ฝึกคิดแสดงความคิดเห็น ฝึกตั้งคำถาม

3. การจัดกิจกรรมอาจเชิญวิทยากรมาให้ความรู้เพิ่มเติม เพื่อช่วยให้เด็กสนใจและสนุกสนานยิ่งขึ้น

4. ในขณะที่เด็กทำกิจกรรม หรือหลังจากทำกิจกรรมเสร็จแล้ว ผู้สินควรใช้คำถามปลายเปิดที่ชวนให้เด็กคิด หลีกเลี่ยงการใช้คำถามที่มีคำตอบว่า “ใช่” “ไม่ใช่” หรือมีคำตอบให้เด็กเลือกและผู้สอนควรให้เวลาเด็กคิดคำตอบ

5. ช่วงระยะเวลาที่จัดกิจกรรมสามารถยืดหยุ่นได้ตามความเหมาะสม โดยคำนึงถึงความสนใจของเด็กและความเหมาะสมของกิจกรรมนั้นๆ เช่น กิจกรรมการศึกษานอกสถานที่ การประกอบอาหาร การปลูกพืช อาจใช้เวลานานกว่าที่กำหนดไว้

6. ควรสรุปสิ่งต่างๆที่ได้เรียนรู้ให้เด็กเข้าใจ ซึ่งครูหรือผู้สอน อาจใช้คำถาม เพลง คำคล้องจอง เกมการเรียนรู้ แผนภูมิ แผนผังกราฟฟิก ฯลฯ เพื่อนำไปใช้ในชีวิตประจำวัน

1. **กิจกรรมศิลปะสร้างสรรค์**

กิจกรรมสร้างสรรค์ เป็นกิจกรรมที่มุ่งพัฒนากระบวนการคิด การรับรู้เกี่ยวกับความงามและส่งเสริมกระตุ้นให้เด็กแสดงออกทางอารมณ์ ความรู้สึก ความคิดริเริ่มสร้างสรรค์และจินตนาการ โดยใช้กิจกรรมศิลปะ เช่น การวาดภาพระบายสี การปั้น การฉีก ตัด ปะ การพิมพ์ภาพ หรือกิจกรรมอื่นที่เหมาะกับพัฒนาการของเด็กแต่ละวัยและสอดคล้องกับจุดประสงค์นี้

**จุดประสงค์**

1. เพื่อพัฒนาการกล้ามเนื้อมือ และตาให้ประสานสัมพันธ์กัน
2. เพื่อให้เกิดความเพลิดเพลิน ชื่นชมในสิ่งที่สวยงาม
3. เพื่อส่งเสริมการปรับตัวในการทำงานร่วมกับผู้อื่น
4. เพื่อส่งเสริมการแสดงออกและความมั่นใจในตนเอง
5. เพื่อส่งเสริมคุณธรรม จริยธรรม และทักษะทางสังคม
6. เพื่อส่งเสริมทักษะทางภาษา
7. เพื่อฝึกทักษะการสังเกต และการแก้ปัญหา
8. เพื่อส่งเสริมความคิดริเริ่มสร้างสรรค์ และจินตนาการ

**ขอบข่ายการจัดกิจกรรมศิลปะสร้างสรรค์**

การจัดกิจกรรมสร้างสรรค์ ประกอบด้วย

1. การวาดภาพและระบายสี เช่น การวาดภาพด้วยสีเทียน หรือสีไม้ การวาดภาพด้วยสีน้ำ

2. การเล่นกับสีน้ำ เช่น การหยดสี การเทสีการเป่าสี ละเลงสีด้วยนิ้วมือ

3. การพิมพ์ภาพ เช่น การพิมพ์ภาพด้วยพืช การพิมพ์ภาพด้วยวัสดุต่างๆ

4. การปั้น เช่น การปั้นดินเหนียว การปั้นแป้งปั้น การปั้นดินน้ำมัน การปั้นแป้งขนมปัง

5. การพับ ฉีก ตัด ปะ เช่น การพับใบตอง การฉีกกระดาษเส้น การตัดภาพต่างๆ

6. การปะติดวัสดุ

7. การประดิษฐ์ เช่น การประดิษฐ์เศษวัสดุ การร้อย การสาน

**สื่อกิจกรรมศิลปะสร้างสรรค์**

1. **การวาดภาพและระบายสี**
   1. สีเทียนแท่งใหญ่ สีไม้ สีชอล์ก สีน้ำ
   2. พู่กันขนาดใหญ่ (ประมาณเบอร์ 12)
   3. กระดาษ
   4. เสื้อคลุม หรือผ้ากันเปื้อน
2. **การเล่นกับสี**
   1. การเป่าสี มี กระดาษ หลอดกาแฟ สีน้ำ
   2. การหยดสี มี กระดาษ หลอดกาแฟ พู่กัน สีน้ำ
   3. การพับสี มี กระดาษ สีน้ำ พู่กัน
   4. การเทสี มี กระดาษ สีน้ำ
   5. การละเลงสี มี กระดาษ สีน้ำ แป้งเปียก
3. **การพิมพ์ภาพ** 
   1. แม่พิมพ์ต่างๆจากของจริง เช่น นิ้วมือ ใบไม้ ก้านกล้วย
   2. แม่พิมพ์จากวัสดุอื่นๆ เช่น เชือก เส้นด้าย ตรายาง
   3. กระดาษ ผ้าเช็ดมือ สีโปสเตอร์ (สีน้ำ สีฝุ่น ฯลฯ)
4. **การปั้น** เช่น ดินน้ำมัน ดินเหนียว แป้งโดว์ แผ่นรองปั้น แม่พิมพ์รูปต่างๆ ไม้นวดแป้ง
5. **การพับ ฉีก ตัดปะ** เช่น กระดาษ หรือวัสดุอื่นๆที่จะใช้พับ ฉีก ตัด ปะ กรรไกรขนาดเล็กปลายมน กาวน้ำหรือแป้งเปียก ผ้าเช็ดมือ
6. **การประดิษฐ์เศษวัสดุ** เช่น เศษวัสดุต่างๆมีกล่องกระดาษ แกนกระดาษ เศษผ้า เศษไหม กาว กรรไกร สี ผ้าเช็ดมือ
7. **การร้อย** เช่น ลูกปัด หลอดกาแฟ หลอดด้าย
8. **การสาน** เช่น กระดาษ ใบตอง ใบมะพร้าว

**แนวการจัดกิจกรรมศิลปะสร้างสรรค์**

1. เตรียมจัดโต๊ะและอุปกรณ์ให้พร้อม และเพียงพอก่อนทำกิจกรรม โดยจัดไว้หลายๆกิจกรรมและอย่างน้อย 3-5 กิจกรรม เพื่อให้เด็กมีอิสระในการเลือกทำกิจกรรมที่สนใจ
2. ควรสร้างข้อตกลงในการทำกิจกรรม เพื่อฝึกให้เด็กมีวินัยในการอยู่ร่วมกัน
3. การจัดให้เด็กทำกิจกรรม ควรให้เด็กเลือกทำกิจกรรมอย่างมีระเบียบ และทยอยเข้าทำกิจกรรมโดยจัดโต๊ะละ 4-5 คน
4. การเปลี่ยนและหมุนเวียนทำกิจกรรม ต้องสร้างข้อตกลงกับเด็กให้ชัดเจน เช่น หากกิจกรรมใดมีเพื่อนครบจำนวนที่กำหนดแล้ว ให้คอยจนกว่าจะมีที่ว่าง หรือให้ทำกิจกรรมอื่นก่อน
5. กิจกรรมใดเป็นกิจกรรมใหม่ หรือการใช้วัสดุ อุปกรณ์ใหม่ ครูจะต้องอธิบายวิธีการทำ วิธีการใช้ วิธีการทำความสะอาด และการเก็บของเข้าที่
6. เมื่อทำงานเสร็จหรือหมดเวลา ควรเตือนให้เด็กเก็บวัสดุ อุปกรณ์ เครื่องมือเครื่องใช้เข้าที่และช่วยกันดูแลห้องให้สะอาด

**ข้อเสนอแนะ**

1. ควรจัดการจัดกิจกรรมศิลปะสร้างสรรค์ ให้เด็กทำทุกวัน วันละ 3-5 กิจกรรม และให้เด็กเลือกทำอย่างน้อย 1-2 กิจกรรมตามความสนใจ ควรเน้นกระบวนการทางศิลปะของเด็กและไม่เน้นให้เด็กทำเหมือนกันทั้งห้อง
2. การจัดเตรียมวัสดุอุปกรณ์ ควรพยายามหาวัสดุท้องถิ่นมาใช้ก่อนเป็นอันดับแรก
3. ก่อนให้เด็กทำกิจกรรม ต้องอธิบายวิธีใช้วัสดุที่ถูกต้องให้เด็กทราบพร้อมทั้งสาธิตให้ดูจนเข้าใจ เช่น การใช้พู่กันหรือกาว จะต้องปาดพู่กันหรือกาวนั้นกับขอบภาชนะที่ใส่ เพื่อไม่ให้กาวหรือสีไหลเลอะเทอะ
4. ควรให้เด็กทำกิจกรรมอิสระ หรือเป็นกลุ่มย่อย เพื่อฝึกการวางแผน และการทำงานร่วมกันกับผู้อื่น
5. ควรแสดงความสนใจ และชื่นชมผลงานของเด็กทุกคน และนำผลงานของเด็กทุกคนหมุนเวียนจัดแสดงที่ป้ายนิเทศ
6. หากพบว่าเด็กคนใดสนใจทำกิจกรรมเดียวทุกครั้ง ควรชักชวนให้เด็กเปลี่ยนทำกิจกรรมอื่นบ้าง เพราะกิจกรรมสร้างสรรค์แต่ละประเภทพัฒนาเด็กแต่ละด้านแตกต่างกัน และเมื่อเด็กทำตามที่แนะนำ ควรให้แรงเสริมทางบวกทุกครั้ง
7. เมื่อเด็กทำงานเสร็จ ควรให้เล่าเรื่องเกี่ยวกับสิ่งที่ทำหรือภาพที่วาด โดยครูหรือผู้สอนบันทึกเรื่องราวที่เด็กเล่า และวันที่ที่ทำ เพื่อทราบความก้าวหน้าและระดับพัฒนาการของเด็ก โดยเขียนด้วยตัวบรรจงและให้เด็กเห็นลีลามือในการเขียนที่ถูกต้อง
8. เก็บผลงานชิ้นที่แสดงความก้าวหน้าของเด็กเป็นรายบุคคลเพื่อเป็นข้อมูลสังเกตพัฒนาการของเด็ก
9. **กิจกรรมเสรี หรือกิจกรรมการเล่นตามมุม**

กิจกรรมเสรีหรือกิจกรรมการเล่นตามมุม เป็นกิจกรรมที่เปิดโอกาสให้เด็กเล่นอิสระตามมุมเล่น หรือมุมประสบการณ์ หรือกำหนดเป็นพื้นที่เล่นที่จัดไว้ในห้องเรียน ซึ่งพื้นที่หรือมุมต่างๆเหล่านี้ เด็กมีโอกาสเลือกเล่นได้อย่างเสรีตามความสนใจและความต้องการของเด็ก ทั้งเป็นรายบุคคลและเป็นกลุ่มย่อย เด็กอาจจะเลือกกิจกรรมที่ครูจัดเสริมขึ้น เช่น เกมการศึกษา เครื่องเล่นสัมผัส โดยจัดให้สอดคล้องกับจุดประสงค์ ดังนี้

**จุดประสงค์**

1. เพื่อส่งเสริมพัฒนาการกล้ามเนื้อใหญ่ กล้ามเนื้อเล็ก และการประสานสัมพันธ์ระหว่างมือกับตา

2. เพื่อส่งเสริมให้รู้จักปรับตัวอยู่ร่วมกับผู้อื่น มีวินัยเชิงบวก รู้จักการรอคอย เอื้อเฟื้อเผื่อแผ่ และให้อภัยเด็ก

3. เพื่อส่งเสริมให้เด็กมีโอกาสปฏิสัมพันธ์กับเพื่อน ครู และสิ่งแวดล้อม

4. เพื่อส่งเสริมพัฒนาการทางด้านภาษา

5. เพื่อส่งเสริมให้เด็กมีนิสัยรักการอ่าน

6. เพื่อส่งเสริมให้เด็กเกิดการเรียนรู้ด้วยตนเองจากการสำรวจ การสังเกต และการทดลอง

7. เพื่อส่งเสริมให้เด็กพัฒนาความคิดสร้างสรรค์และจินตนาการ

8. เพื่อส่งเสริมการคิดแก้ปัญหา การคิดอย่างมีเหตุผลเหมาะสมกับวัย

9. เพื่อส่งเสริมให้เด็กฝึกคิด วางแผน และตัดสินในการทำกิจกรรม

10. เพื่อส่งเสริมให้มีทักษะพื้นฐานทางวิทยาศาสตร์และคณิตศาสตร์

11. เพื่อฝึกการทำงานร่วมกัน ความรับผิดชอบ และระเบียบวินัย

**ขอบข่ายของการจัดกิจกรรมเสรีหรือกิจกรรมการเล่นตามมุม**

1. เปิดโอกาสให้เด็กเลือกทำกิจกรรมศิลปะสร้างสรรค์ และเล่นตามมุมเล่นในช่วงเวลาเดียวกันอย่างอิสระ
2. การจัดมุมเล่นหรือมุมประสบการณ์ ควรจัดอย่างน้อย 3-5 มุม ดังตัวอย่างมุมเล่นหรือมุมประสบการณ์ ดังนี้
   1. มุมบล็อก เป็นมุมที่ส่งเสริมให้เด็กเรียนรู้เกี่ยวกับมิติสัมพันธ์ผ่านการสร้าง
   2. มุมหนังสือ เป็นมุมที่เด็กเรียนรู้เกี่ยวกับภาษา จากการฟัง การพูด การอ่าน การเล่าเรื่อง หรือการยืม – การคืน หนังสือ
   3. มุมวิทยาศาสตร์หรือมุมธรรมชาติศึกษา เป็นมุมที่เด็กได้เรียนรู้ธรรมชาติรอบตัว ผ่านการเล่นทดลองอย่างง่าย
   4. มุมเครื่องเล่นสัมผัส เป็นมุมที่เด็กจะได้ฝึกการประสานสัมพันธ์ระหว่างมือกับตา การสร้างสรรค์ เช่น การร้อย การสาน การต่อเข้า การถอดออก ฯลฯ
   5. มุมบทบาทสมมติ เป็นมุมที่เด็กได้เรียนรู้เกี่ยวกับบทบาทของแต่ละอาชีพหรือแต่ละหน้าที่ที่เด็กๆเลียนแบบบทบาท

สื่อกิจกรรมการเล่นตามมุม

1. มุมบทบาทสมมติ อาจจัดเป็นมุมเล่นต่างๆ เช่น
   1. มุมบ้าน
2. ของเล่นเครื่องใช้ในครัวขนาดเล็ก หรือของจำลอง เช่น เตา กระทะ ครก กาน้ำ เขียง มีด พลาสติก หม้อ จาน ช้อน ถ้วยชาม กะละมัง
3. เครื่องเล่นตุ๊กตา เสื้อผ้าตุ๊กตา เตียง เปลเด็ก ตุ๊กตา
4. เครื่องแต่งบ้านจำลอง เช่น ชุดรับแขก โต๊ะเครื่องแป้ง หมอนอิง หวี ตลับแป้ง กระจกขนาดเห็นเต็มตัว
5. เครื่องแต่งกายบุคคลอาชีพต่างๆที่ใช้แล้ว เช่น ชุดเครื่องแบบทหาร ตำรวจ ชุดเสื้อผ้าผู้ใหญ่ชายและหญิง รองเท้า กระเป๋าถือที่ไม่ใช้แล้ว
6. โทรศัพท์ เตารีดจำลอง ที่รีดผ้าจำลอง
7. ภาพถ่ายและรายการอาหาร
   1. มุมหมอ
8. เครื่องเล่นจำลองแบบเครื่องมือแพทย์และอุปกรณ์การรักษาผู้ป่วย เช่น หูฟัง เสื้อคลุมหมอ
9. อุปกรณ์สำหรับเลียนแบบการบันทึกข้อมูลผู้ป่วย เช่น กระดาษ ดินสอ ฯลฯ
10. เครื่องชั่งน้ำหนัก วัดส่วนสูง
    1. มุมร้านค้า
11. กล่องและขวดผลิตภัณฑ์ต่างๆที่ใช้แล้ว
12. ผลไม้จำลอง ผักจำลอง
13. อุปกรณ์ประกอบการเล่น เช่น เครื่องคิดเลข ลูกคิด ธนบัตรจำลอง ฯลฯ
14. ป้ายชื่อร้าน
15. ป้ายชื่อผลไม้ ผักจำลอง
16. **มุมบล็อก** 
    1. ไม้บล็อกหรือแท่งไม้ที่มีขนาดและรูปทรงต่างๆกัน เช่น บล็อกตัน บล็อกโต๊ะ จำนวนตั้งแต่ 100 ชิ้นขึ้นไป
    2. ของเล่นจำลอง เช่น รถยนต์ เครื่องบิน รถไฟ คน สัตว์ ต้นไม้
    3. ภาพถ่ายต่างๆ
    4. ที่จัดเก็บไม้บล็อกหรือแท่งไม้อาจเป็นชั้น ลังไม้หรือพลาสติก แยกตาม รูปทรง ขนาด
17. **มุมหนังสือ**
    1. หนังสือภาพนิทาน หนังสือภาพที่มีคำและประโยสั้นๆพร้อมภาพ
    2. ชั้นหรือที่วางหนังสือ
    3. อุปกรณ์ต่างๆที่ใช้ในการสร้างบรรยากาศการอ่าน เช่น เสื่อ พรม หมอน
    4. สมุดเซ็นยืมหนังสือกลับบ้าน
    5. อุปกรณ์สำหรับการเขียน
    6. อุปกรณ์เสริม เช่น เครื่องเสียง แผ่นนิทานพร้อมหนังสือนิทาน หูฟัง
18. **มุมวิทยาศาสตร์ หรือมุมธรรมชาติศึกษา**
    1. วัสดุต่างๆจากธรรมชิ เช่น เมล็ดพืชต่างๆเปลือกหอย ดินหิน แร่ ฯลฯ
    2. เครื่องมือเครื่องใช้ในการสำรวจ สังเกต ทดลอง เช่น แว่นขยาย แม่เหล็ก เข็มทิศ เครื่องชั่ง

**แนวการจัดกิจกรรมเสรีหรือการเล่นตามมุม**

1. แนะนำมุมเล่นใหม่ เสนอแนะวิธีใช้การเล่นของเล่นบางชนิด
2. เด็กและครูร่วมกันสร้างข้อตกลงเกี่ยวกับการเล่น
3. ครูเปิดโอกาสให้เด็กคิด วางแผน ตัดสินใจเลือกเล่นอย่างอิสระ เลือกทำกิจกรรมที่จัดขึ้นตามความสนใจของเด็กแต่ละคน
4. ขณะเด็กเล่น/ทำงาน ครูอาจชี้แนะ หรือมีส่วนร่วมในการเล่นกับเด็กได้
5. เด็กต้องการความช่วยเหลือและคอยสังเกตพฤติกรรมการเล่นของเด็กพร้อมทั้งจดบันทึกพฤติกรรมที่น่าสนใจ
6. เตือนให้เด็กทราบล่วงหน้าก่อนหมดเวลาเล่น ประมาณ 3-5 นาที
7. ให้เด็กเก็บของเล่นเข้าที่ให้เรียบร้อยทุกครั้งเมื่อเสร็จสิ้นกิจกรรม

**ข้อเสนอแนะ**

1. ขณะเด็กเล่น ครูต้องสังเกตความสนใจในการเล่นของเด็ก หากพบว่ามุมใด เด็กส่วนใหญ่ไม่สนใจที่จะเลนควรเปลี่ยนหรือจัดสื่อในมุมเล่นใหม่ เช่น มุมบ้าน อาจดัดแปลงหรือเพิ่มเติม หรือเปลี่ยนเป็นมุมร้านค้า มุมเสริมสวย มุมหมอฯลฯ
2. หากมุมใดมีจำนวนเด็กมากเกินไป ควรเปิดโอกาสให้เด็กเลือกเล่นมุมใหม่
3. หากเด็กเลือกเล่นมุมเดียวเป็นระยะเวลานาน ควรชักชวนให้เด็กเลือกมุมอื่นๆด้วย เพื่อให้เด็กมีประสบการณ์การเรียนรู้ในด้านอื่นๆด้วย
4. การจัดสื่อหรือเครื่องเล่นในแต่ละมุม ควรมีการทำความสะอาด และสับเปลี่ยนหรือเพิ่มเติมเป็นระยะโดยคำนึงถึงลำดับขั้นการเรียนรู้ เพื่อให้เด็กเกิดการเรียนรู้ที่หลากหลาย
5. **กิจกรรมการเล่นกลางแจ้ง**

กิจกรรมการเล่นกลางแจ้ง เป็นกิจกรรมที่จัดให้เด็กได้มีโอกาสออกไปนอกห้องเรียนเพื่อเคลื่อนไหวร่างกายออกกำลัง และแสดงออกอย่างอิสระ โดยยึดความสนใจและความสามารถของเด็กแต่ละคนเป็นหลัก โดยจัดให้สอดคล้องกับจุดประสงค์ ดังนี้

**จุดประสงค์**

1. พัฒนากล้ามเนื้อใหญ่ กล้ามเนื้อเล็ก และการประสานสัมพันธ์ของอวัยวะต่างๆ

2. เพื่อส่งเสริมให้มีร่างกายแข็งแรง สุขภาพดี

3. เพื่อส่งเสริมให้เกิดความสนุกสนาน ผ่อนคลายความเครียด

4. เพื่อปรับตัว เล่นและทำงานร่วมกับผู้อื่น

5. เพื่อเรียนรู้การระมัดระวัง รักษาความปลอดภัยทั้งตนเองและผู้อื่น

6. เพื่อฝึกการตัดสินใจ และการแก้ปัญหาได้ด้วยตนเอง

7. เพื่อส่งเสริมความอยากรู้อยากเห็นสิ่งต่างๆที่แวดล้อมรอบตัว

8. เพื่อพัฒนาทักษะการเรียนรู้ต่างๆ เช่น การสังเกต การเปรียบเทียบ การจำแนก ฯลฯ

**ขอบข่ายของกิจกรรมการเล่นกลางแจ้ง**

ลักษณะกิจกรรมการเล่นกลางแจ้งที่ครูควรจัดให้เด็กได้เล่น ได้แก่

1. **การเล่นเครื่องเล่นสนาม**

เครื่องเล่นสนาม หมายถึง เครื่องเล่นที่เด็กอาจปีนป่าย หมุน ซึ่งทำออกมาในรูปแบบต่างๆ เช่น

1. เครื่องเล่นสำหรับปีนป่าย หรือตาข่ายสำหรับปีนป่าย
2. เครื่องเล่นสำหรับโยกหรือไกว เช่น ม้าไม้ ชิงช้า ม้านั่งโยก ไม้กระดก
3. เครื่องเล่นสำหรับหมุน เช่น ม้าหมุน พวงมาลัยรถสำหรับหมุนเล่น
4. ราวโหนขนาดเล็กสำหรับเด็ก
5. ต้นไม้สำหรับเดินทรงตัว หรือไม้กระดานแผ่นเดียว
6. เครื่องเล่นประเภทล้อเลื่อน เช่น รถสามล้อ รถลากจูง
7. **การเล่นทราย**

ทรายเป็นสิ่งที่เด็กๆชอบเล่น ทั้งทรายแห้ง ทรายเปียก นำมาก่อเป็นรูปต่างๆได้และสามารถนำวัสดุอื่นมาประกอบการเล่นตกแต่งได้ เช่น กิ่งไม้ ดอกไม้ เปลือกหอย พิมพ์ขนม ที่ตักทราย

ปกติบ่อทรายจะอยู่กลางแจ้ง โดยอาจจัดให้อยู่ใต้ร่มเงาของต้นไม้หรือสร้างหลังคาทำขอบกั้น เพื่อมิให้ทรายกระจัดกระจาย บางโอกาสอาจพรมน้ำให้ชื้นเพื่อจะได้ก่อเล่น นอกจากนี้ ควรมีวิธีการปิดกั้นมิให้สัตว์เลี้ยวลงไปทำความสกปรกในบ่อทรายได้

1. **การเล่นน้ำ**

เด็กทั่วไปชอบเล่นน้ำมาก การเล่นน้ำนอกจากสร้างความพอใจและคลายความเครียดให้เด็กแล้วยังทำให้เด็กเกิดการเรียนรู้อีกด้วย เช่น เรียนรู้ทักษะการสังเกต จำแนกเปรียบเทียบปริมาตร

อุปกรณ์ที่ใส่น้ำอาจเป็นถังที่สร้างขึ้นโดยเฉพาะหรืออ่างน้ำวางบนขาตั้งที่มั่นคง ความสูงพอที่เด็กจะยืนได้พอดี และควรมีผ้าพลาสติกกันเสื้อผ้าเปียกให้เด็กใช้คลุมระหว่างเล่น

1. **การเล่นสมมติในบ้านตุ๊กตาหรือบ้านจำลอง**

เป็นบ้านจำลองสำหรับให้เด็กเล่น จำลองแบบจากบ้านจริงๆอาจทำด้วยวัสดุประเภทผ้าใบ กระสอบป่าน ของจริงที่ไม่ใช้แล้ว เช่น หม้อ เตา ชาม อ่าง เตารีด เครื่องครัว ตุ๊กตาสมมติเป็นบุคคลในครอบครัว เสื้อผ้าผู้ใหญ่ที่ไม่ใช้แล้วสำหรับผลัดเปลี่ยน มีการตกแต่งบริเวณใกล้เคียงให้เหมือนบ้านจริงๆบางครั้งอาจจัดเป็นร้านขายของ สถานที่ทำการต่างๆเพื่อให้เด็กเล่นสมมติตามจินตนาการของเด็กเอง

1. **การเล่นในมุมช่างไม้**

เด็กต้องการออกแรงเคาะ ตอก กิจกรราการเล่นในมุมช่างไม้นี้จะช่วยในการพัฒนากล้ามเนื้อให้แข็งแรง ช่วยฝึกการใช้มือและการประสานสัมพันธ์ระหว่างมือกับตา นอกจากนี้ยังฝึกให้รักงานและส่งเสริมความคิดสร้างสรรค์อีกด้วย

1. **การเล่นเกมการละเล่น**

กิจกรรมการเล่นเกมการละเล่นที่จัดให้เด็กเล่น เช่น เกมการละเล่นของไทย เกมการละเล่นของท้องถิ่น เช่น มอญซ่อนผ้า รีรีข้าวสาร แม่งู โพงพาง ฯลฯ การละเล่นเหล่านี้ ต้องใช้บริเวณที่กว้าง การเล่นอาจเล่นเป็นกลุ่มเล็ก/กลุ่มใหญ่ก็ได้ ก่อนเล่นครูอธิบายกติกาและสาธิตให้เด็กเข้าใจ ไม่ควรนำเกมการละเล่นที่มีกติกายุ่งยากและเน้นการแข่งขันแพ้ชนะ มาจัดกิจกรรมให้กับเด็กวัยนี้ เพราะเด็กจะเกิดความเครียดและสร้างความรู้สึกที่ไม่ดีต่อตนเอง

**แนวการจัดกิจกรรม**

1. เด็กและครูร่วมสร้างข้อตกลง

2. จัดเตรียมวัสดุอุปกรณ์ประกอบการเล่นให้พร้อม

3. สาธิตการเล่นเครื่องเล่นสนามบางชนิด

4. ให้เด็กเลือกเล่นอิสระตามความสนใจและให้เวลาเล่นนานพอสมควร

5. ครูควรจัดกิจกรรมให้เหมาะสมกับวัย (ไม่ควรจัดกิจกรรมพลศึกษา) เช่น กรเล่นน้ำเล่นทราย เล่นบ้านตุ๊กตา เล่นในมุมช่างไม้ เล่นบล็อกกลวง เครื่องเล่นสนาม เกมการละเล่น เล่นอุปกรณ์กีฬาสำหรับเด็ก เล่นเครื่องเล่นประเภทล้อเลื่อน เล่นของเล่นพื้นบ้าน (เดินกะลา ฯลฯ)

6. ขณะเด็กเล่นครูต้องคอยดูแลความปลอดภัยและสังเกตพฤติกรรมการเล่น การอยู่ร่วมกันกับเพื่อนของเด็กอย่างใกล้ชิด

7. เมื่อหมดเวลาควรให้เด็กเก็บของเล่นหรือของใช้ให้เรียบร้อย

8. ให้เด็กทำความสะอาดร่างกายและดูแลเครื่องแต่งกายให้เรียบร้อยหลังเล่น

**ข้อเสนอแนะ**

1. หมั่นตรวจตราเครื่องเล่นสนามและอุปกรณ์ประกอบให้อยู่ในสภาพที่ปลอดภัยและใช้การได้ดี อยู่เสมอ

2. ให้โอกาสเด็กเลือกเล่นกลางแจ้งอย่างอิสระทุกวัน อย่างน้อยวันละ 30 นาที

3. ขณะเด็กเล่นกลางแจ้ง ครูต้องคอยดูแลอย่างใกล้ชิดเพื่อระมัดระวังความแลอดภัยในการเล่น หากพบว่าเด็กแสดงอาการเหนื่อย อ่อนล้า ควรให้เด็กหยุดพัก

4. ไม่ควรนำกิจกรรมพลศึกษาสำหรับเด็กประถมศึกษามาใช้สอนกับเด็กระดับปฐมวัย เพราะยังไม่เหมาะสมกับวัย

5. หลังเลิกกิจกรรมกลางแจ้ง ควรให้เด็กได้พักผ่อนหรือนั่งพัก ไม่ควรให้เด็กรับประทานอาหารกลางวันทันทีหรือดื่มนมทันที เพราะอาจทำให้เด็กอาเจียน เกิดอาการจุกแน่นได้

1. **กิจกรรมเกมการศึกษา**

เกมการศึกษา เป็นเกมที่ช่วยพัฒนาสติปัญญาช่วยส่งเสริมให้เด็กเกิดการเรียนรู้ เป็นพื้นฐานการศึกษามีกฎเกณฑ์กติกาง่ายๆ เด็กสามารถเล่นคนเดียวหรือเล่นเป็นกลุ่มได้ ช่วยให้เด็กรู้จักสังเกต คิดหาเหตุผลและเกิดความคิดรวบยอด เกี่ยวกับสี รูปร่าง จำนวน ประเภท และความสัมพันธ์เกี่ยวกับพื้นที่ ระยะ เกมการศึกษาที่เหมาะสมจะช่วยฝึกทักษะความพร้อมทางด้านร่างกาย อารมณ์ สังคม และสติปัญญาสำหรับเด็กวัย 3-6 ปี มีจุดประสงค์ ดังนี้

**จุดประสงค์**

1. เพื่อฝึกทักษะการสังเกต จำแนกและเปรียบเทียบ

2. เพื่อฝึกการแยกประเภท การจัดหมวดหมู่

3. เพื่อส่งเสริมการคิดหาเหตุผล และตัดสินใจแก้ปัญหา

4. เพื่อส่งเสริมให้เด็กเกิดความคิดรวบยอดเกี่ยวกับสิ่งที่ได้เรียนรู้

5. ส่งเสริมการประสานสัมพันธ์ระหว่างมือกับตา

6. เพื่อปลูกฝังคุณธรรมและจริยธรรมต่างๆ เช่น ความรับผิดชอบ ความเอื้อเฟื้อเผื่อแผ่ ฯลฯ

**ประเภทของเกมการศึกษา**

1. เกมจับคู่ เช่น จับคู่ภาพเหมือนจับคู่ภาพกับเงา จับคู่ภาพกับโครงร่าง จับคู่ภาพที่ซ่อนอยู่ในภาพหลัก จับคู่ภาพที่มีความสัมพันธ์ จับคู่ภาพสัมพันธ์แบบตรงกันข้าม จับคู่ภาพที่สมมาตร จับคู่ภาพแบบอนุกรม ฯลฯ
2. เกมต่อภาพให้สมบูรณ์ หรือภาพตัดต่อ
3. เกมวางภาพต่อปลาย (โดมิโน)
4. เกมเรียงลำดับ
5. เกมการจัดหมวดหมู่
6. เกมการศึกษารายละเอียดของภาพ (ลอตโต)
7. เกมจับคู่แบบตารางสัมพันธ์ (เมตริกเกม)
8. เกมพื้นฐานการบวก
9. เกมหาความสัมพันธ์ตามลำดับที่กำหนด

**สื่อเกมการศึกษา**

1. เกมจับคู่

เพื่อให้เด็กได้ฝึกสังเกตสิ่งที่เหมือนกันหรือต่างกันซึ่งอาจเป็นการเปรียบเทียบภาพต่างๆแล้วจัดเป็นคู่ๆตามจุดมุ่งหมายของเกมแต่ละชุด เกมประเภทจับคู่นี้สามารถแบ่งได้หลายแบบ ดังนี้

* 1. เกมจับคู่ภาพที่เหมือนกันหรือจับคู่สิ่งของเดียวกัน
  2. เกมจับคู่ภาพสิ่งที่มีความสัมพันธ์กัน
  3. เกมจับคู่ภาพชิ้นส่วนที่หายไป
  4. เกมจับคู่ภาพที่สมมาตรกัน
  5. เกมจับคู่ภาพที่สัมพันธ์กันแบบอุปมาอุปไมย
  6. เกมจับคู่ภาพแบบอนุกรม

1. เกมภาพตัดต่อ
   1. ภาพตัดต่อที่สัมพันธ์กับหน่วยการเรียนต่างๆ เช่น ผลไม้ ผัก
   2. ภาพตัดต่อแบบมิติสัมพันธ์
2. เกมจัดหมวดหมู่
   1. ภาพสิ่งต่างๆที่นำมาจัดเป็นพวกๆ
   2. ภาพเกี่ยวกับประเภทของใช้ในชีวิตประจำวัน
   3. ภาพจัดหมวดหมู่ตามรูปร่าง สี ขนาด รูปทรงเรขาคณิต
3. เกมวางภาพต่อปลาย (โดมิโน)
   1. โดมิโนภาพเหมือน
   2. โดมิโนภาพสัมพันธ์
4. เกมเรียงลำดับ
   1. เรียงลำดับภาพเหตุการณ์ต่อเนื่อง
   2. เรียงลำดับขนาด
5. เกมศึกษารายละเอียดของภาพ (ลอตโต)
6. เกมจับคู่แบบตารางสัมพันธ์ (เมตริกเกม)
7. เกมพื้นฐานการบวก

**แนวการจัดกิจกรรมเกมการศึกษา**

1. แนะนำกิจกรรมใหม่

2. สาธิต/อธิบาย วิธีการเล่นเกมอย่างเป็นขั้นตอนตามประเภทของเกม

3. ให้เด็กหมุนเวียนเข้ามาเล่นเป็นกลุ่ม หรือรายบุคคล

4. ขณะที่เด็กเล่นเกม ครูเป็นเพียงผู้แนะนำ

5. เมื่อเด็กเล่นเกมแต่ละชุดเสร็จเรียบร้อย ควรให้เด็กตรวจสอบความถูกต้องด้วยตนเอง หรือร่วมกันตรวจกับเพื่อน หรือครูเป็นผู้ช่วยตรวจ

6. ให้เด็กนำเกมที่เล่นแล้วเก็บใส่กล่อง เข้าที่ให้เรียบร้อยทุกครั้งก่อนเล่นเกมชุดอื่น

**ข้อเสนอแนะ**

1. การจัดประสบการณ์เกมการศึกษาในระยะแรก ควรเริ่มสอนโดยใช้ของจริง เช่น การจับคู่กระป๋องแป้งที่เหมือนกัน หรือการเรียงลำดับกระป๋องแป้งตามลำดับสูง-ต่ำ

2. การเล่นเกมในแต่ละวัน อาจให้เล่นทั้งเกมชุดใหม่และเกมชุดเก่า

3. ครูอาจให้เด็กหมุนเวียนเล่นเกมกับครูทีละกลุ่ม หรือสอนทั้งชั้นตามความเหมาะสม

4. ครูอาจให้เด็กที่เล่นได้แล้ว มาช่วยแนะนำกติกาการเล่นในบางโอกาสได้

5. การเล่นเกมการศึกษา นอกจากใช้เวลาว่างในช่วงกิจกรรมเกมการศึกษาตามตารางกิจกรรมประจำวันแล้ว อาจให้เด็กเลือกเล่นอิสระในช่วงเวลากิจกรรมการเล่นตามมุมได้

6. การเก็บเกมที่เล่นแล้ว อาจเก็บใส่กล่องเล็กๆหรือใส่ถุงพลาสติกหรือใช้ยางรัดแยกแต่ละเกม แล้วจัด ใส่กล่องใหญ่รวมไว้เป็นชุด

**การประเมินพัฒนาการ**

การประเมินพัฒนาการเด็กอายุ 3-6 ปี เป็นการประเมินพัฒนาการทางด้านร่างกาย อารมณ์-จิตใจสังคม และสติปัญญาของเด็ก โดยถือเป็นกระบวนการต่อเนื่อง และเป็นส่วนหนึ่งของกิจกรรมปกตอที่จัดให้เด็กในแต่ละวัน ผลที่ได้รับจากการสังเกตพัฒนาการเด็กต้องนำมาจัดทำสารนิทัศน์หรือจัดทำข้อมูลหลักฐานหรือเอกสารอย่างเป็นระบบ ด้วยการรวบรวมผลงานสำหรับเด็กเป็นรายบุคคลที่สามารถบอกเรื่องราวหรือประสบการณ์ที่เด็กได้รับว่าเด็กเกิดการเรียนรู้และมีความก้าวหน้าเพียงใด ทั้งนี้ ให้นำข้อมูลผลการประเมินพัฒนาการเด็กมาพิจารณา ปรับปรุงวางแผนการจัดกิจกรรม และส่งเสริมให้เด็กแต่ละคนได้รับการพัฒนาตามจุดหมายของหลักสูตรอย่างต่อเนื่อง การประเมินพัฒนาการควรยึดหลัก ดังนี้

1. วางแผนการประเมินพัฒนาการอย่างเป็นระบบ
2. ประเมินพัฒนาการเด็กครบทุกด้าน
3. ประเมินพัฒนาการเด็กเป็นรายบุคคลอย่างสม่ำเสมอต่อเนื่องตลอดปี
4. ประเมินพัฒนาการตามสภาพจริงจากกิจกรรมประจำวันด้วยเครื่องมือและวิธีการที่หลากหลาย ไม่ควรใช้แบบทดสอบ
5. สรุปผลการประเมิน จัดทำข้อมูลและนำผลการประเมินไปใช้พัฒนาเด็ก

สำหรับวิธีการประเมินที่เหมาะสมและควรใช้กับเด็กอายุ 3-6 ปี ได้แก่ การสังเกต การบันทึกพฤติกรรม การสนทนากับเด็ก การสัมภาษณ์ การวิเคราะห์ข้อมูลจากผลงานเด็กที่เก็บอย่างมีระบบ

**โครงสร้างหลักสูตร**

ศูนย์พัฒนาเด็กเล็กเทศบาลตำบลโพธิ์กระสังข์ แห่งที่ 6 บ้านหนองขนาน สังกัด เทศบาลตำบลโพธิ์กระสังข์ จัดการศึกษาให้กับเด็กในศูนย์พัฒนาเด็กเล็ก โดยกำหนดเวลาเรียนสำหรับเด็กปฐมวัย ขึ้นอยู่กับศูนย์พัฒนาเด็กเล็กแต่ละแห่ง จัดการศึกษา 1 ปี จำนวน 260 วัน 52 สัปดาห์ ไม่มีปิดภาคเรียน ในแต่ละวันจะใช้เวลา 5-6 ชั่วโมง

**ตารางกำหนดกิจกรรมสำหรับเด็กปฐมวัย**

**(ศูนย์พัฒนาเด็กเล็ก)**

|  |  |  |
| --- | --- | --- |
| **กิจกรรม** | **40 สัปดาห์ / ปี**  **มีปิดภาคเรียน** | **52 สัปดาห์ / ปี**  **ไม่มีปิดภาคเรียน** |
| 1. **กิจกรรมเคลื่อนไหวและจังหวะ** | **66 ชั่วโมง / ปี** | **86 ชั่วโมง / ปี** |
| 1. **กิจกรรมเสริมประสบการณ์ /กิจกรรมในวงกลม** | **100 ชั่วโมง / ปี** | **130 ชั่วโมง / ปี** |
| 1. **กิจกรรมสร้างสรรค์** | **66 ชั่วโมง / ปี** | **86 ชั่วโมง / ปี** |
| 1. **กิจกรรมเสรี / เล่นตามมุม** | **100 ชั่วโมง / ปี** | **130 ชั่วโมง / ปี** |
| 1. **กิจกรรมกลางแจ้ง** | **66 ชั่วโมง / ปี** | **86 ชั่วโมง / ปี** |
| 1. **เกมการศึกษา** | **50 ชั่วโมง / ปี** | **65 ชั่วโมง / ปี** |

**หมายเหตุ** 52 สัปดาห์ / ปี ไม่มีการปิดภาคเรียน

**เวลาเรียน**

กำหนดการจัดกิจกรรมความพร้อม 1 ปีการศึกษา จำนวน 260 วัน

ภาคเรียนที่ 1 ตั้งแต่วันที่ 16 พฤษภาคม – วันที่ 30 กันยายน

ภาคเรียนที่ 2 ตั้งแต่วันที่ 1 พฤศจิกายน – วันที่ 31 มีนาคม

**สาระการเรียนรู้รายปี**

ศูนย์พัฒนาเด็กเล็กเทศบาลตำบลโพธิ์กระสังข์ แห่งที่ 6 บ้านหนองขนาน ได้กำหนดหน่วยการเรียนรู้ในการจัดประสบการณ์ให้เด็ก โดยแบ่งออกเป็น 5 สาระการเรียนรู้ 41 หน่วยการจัดประสบการณ์ ดังนี้

|  |  |  |
| --- | --- | --- |
| **สาระที่** | **สาระการเรียนรู้** | **หน่วยการจัดประสบการณ์** |
| **1** | **เกี่ยวกับตัวเด็ก** | 1. ก้าวใหม่ได้เรียนรู้ 2. ชื่อของหนูก็มี 3. สุขสดใสในร่างกาย 4. เป็นเด็กดีมีวินัย 5. แสนสบายกินดีมีสุข 6. ความปลอดภัยมีมากหลาย 7. หนูจ๋าหนูทำได้ 8. ทุกทุกวันออกกำลังกาย 9. สัมผัสกายทั้งห้า |
| **2** | **บุคคลและสถานที่แวดล้อม** | 1. ของดีศรีขุนหาญ 2. บ้านสุขสันต์ 3. ครอบครัวหรรษา 4. หลวงพ่อโพธาธิมุติ 5. โรงงานเย็บผ้า 6. จังหวัดศรีสะเกษ 7. ตำบลโพธิ์กระสังข์ 8. หนองซำ |
| **3** | **ธรรมชาติรอบตัวเด็ก** | 1. ต้นไม้คืนป่า 2. ข้าวสวย 3. ชีวิตน่ารู้ 4. ฤดูกาลหรรษา 5. วันคืนชื่นอุรา 6. นานาสัตว์โลก 7. วัวควาย 8. ดอกลำดวน 9. ผ้าไหม 10. มันสำปะหลัง |
| **4** | **สิ่งต่างๆรอบตัวเด็ก** | 1. สิ่งของเครื่องใช้ 2. หัวใจนักคิด 3. นักประดิษฐ์ตัวน้อย 4. โลกไร้พรมแดน 5. เดินทางทั่วไทย |
| **4** | **วันสำคัญ** | 1. วันแม่ 2. วันลอยกระทง 3. วันสำคัญแห่งชาติ 4. วันขึ้นปีใหม่ 5. วันเด็กวันครู 6. เซ่นศาลปู่ตา 7. วันสารท 8. รำแม่มด 9. วันอาสาฬหบูชาวันเข้าพรรษา |

**การสร้างบรรยากาศการเรียนรู้** ศูนย์พัฒนาเด็กเล็ก ควรจัดบรรยากาศทั้งภายในและภายนอกห้องเรียนที่เอื้อต่อการเรียนรู้ของเด็ก เพื่อส่งเสริมให้เด็กได้เรียนรู้ตามธรรมชาติ และสอดคล้องกับพัฒนาการของเด็กในแต่ละวัย โดยเรียนรู้ผ่านการเล่นที่น่าสนใจ สนุกสนาน โดยกำหนดพัฒนาและปรับปรุง ดังนี้

**ภายในห้องเรียน** ห้องเรียนแต่ละห้องจะเน้นตกแต่งห้องเรียนให้มีลักษณะคล้ายบ้าน เพื่อให้เด็กเกิดความรู้สึกคุ้นเคย อบอุ่นใจ เน้นความสะอาด สวยงาม และตกแต่งบอร์ดด้วยเนื้อหาสาระที่สอดคล้องกับหน่วยที่เด็กกำลังเรียนอยู่ในแต่ละสัปดาห์ ภายในห้องเรียนต้องมีศูนย์ หรือศูนย์ประสบการณ์พร้อมสื่อ อุปกรณ์ที่มีความแข็งแรง มีความอดทน สวยงามปลอดภัยและมีความเพียงพอกับจำนวนเด็ก เพื่อให้เด็กได้เรียนรู้จากการใช้ประสาทสัมผัสทั้ง 5 เพราะมีความเชื่อว่าสภาพแวดล้อมที่ดีจะทำให้เด็กเกิดการเรียนรู้ที่ดีจากมุมหรือศูนย์ประสบการณ์ เช่น ศูนย์บ้าน ศูนย์หนังสือ ศูนย์บล็อก ศูนย์ดนตรี ศูนย์วิทยาศาสตร์ ศูนย์ร้านค้า ศูนย์ของเล่นพลาสติก ศูนย์อาชีพต่างๆ นอกจากนี้ทางศูนย์พัฒนาเด็กเล็กต้องจัดทำห้องน้ำ ห้องส้วมไว้ภายในห้องเรียน เพื่อความสะดวกและความปลอดภัยของเด็ก

**ภายนอกห้องเรียน** จัดตกแต่งสภาพแวดล้อมภายในสถานศึกษาด้วยพันธุ์ไม้ต่างๆ ได้แก่ ไม้ดอก ไม้ประดับ ผักสวนครัว ไม้ยืนต้น แต่ไม่ควรนำพันธุ์ไม้ที่มีพิษ หรือมีหนามแหลมคมมาปลูก เช่น สาวน้อยประแป้ง โป๊ยเซียน ฯลฯ จัดให้มีอ่างเลี้ยงสัตว์น้ำ เช่น ปลา และมีสวนหย่อม เพื่อความสวยงาม ความเพลิดเพลินและเอื้อต่อพัฒนาการเด็ก ควรจัดให้มีการศึกษานอกห้องเรียนซึ่งจะทำให้เด็กสัมผัสธรรมชาติของจริง ส่งเสริมให้เด็กมีสุขภาพจิตดี สนุกสนานกับการเรียนรู้ การจัดสภาพแวดล้อมดังกล่าวยึดหลักความสะอาดร่มรื่น สวยงามเป็นระเบียบ ปลอดภัย ทั้งภายในและภายนอกห้องเรียน

**สื่อและแหล่งเรียนรู้**

สื่อเป็นตัวกลางกระตุ้นให้เกิดการเรียนรู้ ตามจุดมุ่งหมายที่กำหนด และถ่ายทอดความรู้ ความเข้าใจ ความรู้สึก เพิ่มพูนทักษะและประสบการณ์ การสร้างสถานการณ์การเรียนรู้ให้กับเด็ก จำเป็นต้องผ่านการลงมือปฏิบัติจริง หรือเกิดจากการค้นพบด้วยตนเองเป็นประสบการณ์ตรง ซึ่งเด็กจะเรียนรู้จากสิ่งที่เป็นรูปธรรมหรือมองเห็นจับต้องได้ ไปสู่สิ่งที่เป็นนามธรรม การเรียนรู้ของเด็กวัยนี้ จึงขึ้นอยู่กับของจริงที่พบเห็น หรือของที่เลียนแบบของจริง มีการใช้นิทาน เพลงที่เสริมสร้างคุณธรรม จริยธรรม และค่านิยมให้แก่เด็กมีระบบในการควบคุมสื่ออย่างเป็นระบบ มีผู้ดูแลรับผิดชอบ โดยมีกระบวนการดังนี้

1. การจัดหา ครูควรสำรวจและศึกษาแผนการจัดประสบการณ์ในแต่ละหน่วยการเรียนว่า ใช้สื่อประเภทใดในการจัดกิจกรรมแต่ละกิจกรรมเพื่อทราบความต้องการใช้สื่อของครูผู้สอนในแต่ละห้อง แล้วมานำเสนอ ทุกต้นปีการศึกษา เพื่อผลิตและจัดหาสื่อให้เหมาะสมกับวัยและพัฒนาการของเด็ก

2. การจัดเก็บ ให้แยกประเภทของสื่อ เช่น เกมการศึกษา ภาพประกอบตามหน่วยการเรียน ของจริง ของจำลอง สื่อทุกประเภทต้องลงทะเบียนคุม มีเอกสารชัดเจน

3. การนำไปใช้

**การใช้สื่อ ดำเนินการดังนี้**

การเตรียมพร้อมก่อนใช้สื่อ มีขั้นตอน คือ

• เตรียมตัวครู ต้องศึกษาจุดมุ่งหมาย และวางแผนว่าจะจัดกิจกรรมอะไรบ้าง แล้วเตรียมจัดหาสื่อ และศึกษาวิธีการใช้สื่อ จัดเตรียมสื่อและวัสดุอื่นๆที่ต้องใช้ร่วมกัน ต้องทดลองใช้สื่อก่อนนำใช้จริง

• เตรียมตัวเด็ก ครูต้องเร้าความสนใจให้เด็กโดยใช้สื่อประกอบให้เด็กดีมีความรับผิดชอบ รู้จักใช้สื่ออย่างสร้างสรรค์ เปิดโอกาสให้เด็กได้ร่วมใช้สื่อ เล่นแล้วเก็บให้ถูกที่ไม่ทำลายสื่อ

**การประเมินการใช้สื่อ**

• สื่อนั้นช่วยให้เด็กเกิดการเรียนรู้เพียงใด

• เด็กชอบสื่อนั้นเพียงใด

• สื่อนั้นช่วยให้การสอนตรงกับจุดประสงค์หรือไม่ ถูกต้องตามเนื้อหาและทันสมัยหรือไม่

• สื่อนั้นช่วยให้เด็กสนใจมากน้อยเพียงใด เพราะเหตุใด

**การเก็บรักษาและซ่อมแซมสื่อ**

• เก็บสื่อให้เป็นระเบียบและเป็นหมวดหมู่ตามลักษณะประเภทสื่อที่ลงทะเบียน

• ฝึกให้เด็กหยิบสื่อออกมาใช้ได้เอง และเก็บเข้าที่ให้เรียบร้อย

• ฝึกให้เด็กรู้ความหมายของรูปภาพ หรือสี ที่เป็นสัญลักษณ์แทนหมวดหมู่ประเภทสื่อ เพื่อเด็กจะได้เก็บเข้าที่ได้ถูกต้อง

• ตรวจสอบสื่อหลังจากที่ใช้แล้วทุกครั้งว่ามีสภาพสมบูรณ์ครบถ้วน

• ซ่อมแซมสื่อชำรุด และต่อเติมส่วนที่ขาดหายไปให้ครบชุด

**ลักษณะของสื่อแบ่งออกเป็น 6 ประเภท**

1. สื่อธรรมชาติ หมายถึง สิ่งที่เกิดขึ้นเองตามธรรมชาติ เช่น พืช ผัก ผลไม้ ดิน หิน เป็นต้น

2. สื่อสิ่งพิมพ์ หมายถึง หนังสือและเอกสารสิ่งพิมพ์ต่างๆ เช่น เอกสาร หนังสือ ตำรา นิตยสาร หนังสือพิมพ์ วารสาร จุลสาร แผนที่ แผนภูมิ ตาราง สถิติ กราฟ เป็นต้น

3. สื่อวัสดุอุปกรณ์ หมายถึง วัสดุที่ประดิษฐ์เพื่อประกอบการเรียน เช่น บัตรคำ หุ่นจำลอง เกมการศึกษา เครื่องมืออุปกรณ์ทดลอง เป็นต้น

4. สื่อที่ไม่ใช่ความเรียง หมายถึง สื่อที่ไม่มีตัวหนังสือกำกับ เช่น สัญลักษณ์ต่างๆ เครื่องหมายต่างๆ

5. สื่อเทคโนโลยี หมายถึง สื่อการเรียนรู้ที่ผลิตขึ้นเพื่อใช้ควบคู่กับเครื่องมือโทรทัศน์ วัสดุ หรือเครื่องมือที่เป็นเทคโนโลยีใหม่ๆ เช่น เทปบันทึกภาพ (วีดีทัศน์) แถบบันทึกเสียง สไลด์ คอมพิวเตอร์ ซีดี วีซีดี เป็นต้น

**แหล่งการเรียนรู้**

ควรจัดบรรยากาศทั้งภายในและภายนอกห้องเรียนที่เอื้อต่อการเรียนรู้ของเด็ก ซึ่งเป็นแหล่งการเรียนรู้ให้สอดคล้องกับพัฒนาการของเด็กแต่ละวัย บูรณาการการเรียนรู้ผ่านการเล่นที่สนุกสนาน ศูนย์พัฒนาเด็กเล็กควรดำเนินการจัดแหล่งการเรียนรู้ ดังนี้

1. **ภายในห้องเรียน** ควรเน้นความปลอดภัย สะอาด สวยงาม ภายในห้องมีศูนย์การเรียนและสื่ออุปกรณ์ที่แข็งแรง มีความคงทน สวยงาม ปลอดภัย และเพียงพอกับจำนวนเด็ก เพื่อให้เด็กเรียนรู้จากการสัมผัสจากศูนย์การเรียนต่างๆ ได้แก่ ศูนย์บ้าน ศูนย์หนังสือ ศูนย์บล็อกของเล่นพลาสติก ศูนย์ดนตรี ศูนย์ร้านค้า ศูนย์วิทยาศาสตร์ ศูนย์อาชีพต่างๆ เป็นต้น

2. **ภายในศูนย์พัฒนาเด็กเล็ก** จัดให้มีบรรยากาศที่สะอาดร่มรื่น สวยงามเป็นระเบียบ ปลอดภัย มีต้นไม้มากมายหลายชนิดมีพันธุ์ไม้ต่างๆ และห้องสำคัญต่างๆในโรงเรียน เช่น ห้องสมุด ห้องพยาบาล ห้องวิทยาศาสตร์ ห้องนาฏศิลป์ และอื่นๆ

3. **ภายนอกศูนย์พัฒนาเด็กเล็ก** คือ สถานที่ต่างๆ เช่น วัด โบสถ์ มัสยิด โรงพยาบาล เทศบาล สถานีตำรวจ ที่ว่าการอำเภอ องค์การบริหารส่วนตำบล องค์การบริหารส่วนจังหวัด ศาลาว่าการ เมืองพัทยา ตลาด ศาลากลางจังหวัด สถานีดับเพลิง และอื่นๆ

**การบริหารจัดการหลักสูตร**

การนำกรอบการจัดประสบการณ์ตามหลักสูตรการศึกษาปฐมวัยไปใช้ และมีการพัฒนาผู้ดูแลเด็กให้มีความรู้ความเข้าใจในหลักสูตาการศึกษาปฐมวัยพุทธศักราช 2560 และดำเนินการจัดทำหลักสูตรสถานศึกษาปฐมวัย มีดังนี้

1. การเตรียมความพร้อม

* สร้างความตระหนัก
* พัฒนาบุคลากร
* จัดระบบสารสนเทศ
* จัดระบบบริหารจัดการในรูปกรรมการ

1. การจัดหลักสูตร

* แผนการจัดประสบการณ์ของครู
* หลักสูตรรายชั้นตลอดปีการศึกษา(หน่วยการเรียนรู้กิจกรรม)

1. การสนับสนุนคุณภาพการศึกษา ในสถานศึกษา

* ระบบการประเมินพัฒนาการ
* การวิจัยเพื่อพัฒนาคุณภาพการศึกษา
* การพัฒนาและเลือกใช้สื่อ
* การประกันคุณภาพการศึกษาภายในสถานศึกษา

**ภาคผนวก**

**ประกาศคณะกรรมการศูนย์พัฒนาเด็กเล็ก**

**เรื่อง อนุญาตให้ใช้เอกสารหลักสูตรการศึกษาปฐมวัยในศูนย์พัฒนาเด็กเล็ก**

ตามที่ คณะกรรมการจัดทำหลักสูตรสถานศึกษาได้ดำเนินการจัดทำหลักสูตรการศึกษาปฐมวัย เพื่อใช้เป็นแนวทางในการจัดกิจกรรมเตรียมประสบการณ์ การจัดทำแผนการจัดประสบการณ์การเรียนรู้ให้กับเด็กปฐมวัยนั้น

คณะกรรมการบริหารศูนย์พัฒนาเด็กเล็ก พิจารณาแล้วอนุญาตให้ใช้เอกสารหลักสูตรการศึกษาปฐมวัยฉบับนี้ในศูนย์พัฒนาเด็กเล็กได้

ประกาศ ณ วันที่ 15 มีนาคม 2561

(นายจักรรินทร์ บุตรดี)

ประธานคณะกรรมการศูนย์พัฒนาเด็กเล็ก

